**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Οκτωβρίου 2020, ημέρα Τετάρτη και ώρα 10.50΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Οικονομικών Υποθέσεων, υπό την Προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης: «Συζήτηση επί του προσχεδίου του Κρατικού Προϋπολογισμού 2021».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Αναπληρωτής Υπουργός Οικονομικών, κ. Θεόδωρος Σκυλακάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Καββαδάς Αθανάσιος, Καρασμάνης Γεώργιος, Καλογιάννης Σταύρος, Καραγκούνης Κωνσταντίνος, Κεδίκογλου Συμεών (Σίμος), Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Σούκουλη – Βιλιάλη Μαρία Ελένη (Μαριλένα), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, (Θόδωρος), Σαλμάς Μάριος, Σπανάκης Πέτρος - Βασίλειος, Σταμενίτης Διονύσιος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Μαμουλάκης Χαράλαμπος (Χάρης), Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Κατσώτης Χρήστος, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριες και κύριοι συνάδελφοι, αρχικά, θα ήθελα να ευχαριστήσω όλες τις πτέρυγες της Βουλής που με τίμησαν και επανεξελέγην Πρόεδρος της Διαρκούς Επιτροπής Οικονομικών Υποθέσεων. Θα ήθελα να σας ευχαριστήσω για την εμπιστοσύνη σας, καθώς ολοκληρώθηκε η ψηφοφορία για την ανάδειξη των μελών του Προεδρείου της Επιτροπής. Θέλω να πω ένα μεγάλο ευχαριστώ και εκ μέρους του κ. Αντιπροέδρου και της Γραμματέως του Προεδρείου για την εμπιστοσύνη σας και να έχουμε καλή συνεργασία.

Ξεκινάμε τη συνεδρίαση της Επιτροπής με θέμα ημερήσιας διάταξης τη συζήτηση του προσχεδίου του Κρατικού Προϋπολογισμού για το οικονομικό έτος 2021.

Το προσχέδιο κατατέθηκε στην Διαρκή Επιτροπή Οικονομικών Υποθέσεων από τον Υπουργό Οικονομικών, κύριο Σταϊκούρα, στις 5 Οκτωβρίου 2020, δηλαδή, την πρώτη Δευτέρα του Οκτωβρίου, όπως προβλέπει η παράγραφος 3, του άρθρου 79, του Συντάγματος. Και πρόκειται, σύμφωνα με το άρθρο 121 του Κανονισμού της Βουλής, να συζητηθεί σε τρεις συνεδριάσεις.

Μετά τη λήξη της συζήτησης του προσχεδίου του Κρατικού Προϋπολογισμού για το οικονομικό έτος 2021 στη Διαρκή Επιτροπή, τα πρακτικά των συνεδριάσεων θα διαβιβαστούν στον Υπουργό Οικονομικών, για να ληφθούν υπόψιν οι παρατηρήσεις, οι οποίες θα διατυπωθούν στην κατάρτιση του τελικού σχεδίου του Προϋπολογισμού, το οποίο θα κατατεθεί στη Βουλή, τουλάχιστον 40 ημέρες πριν αρχίσει το οικονομικό έτος.

Σύμφωνα με τον Κανονισμό της Βουλής, Μέρος Β΄, όπως ισχύει, το Γραφείο Προϋπολογισμού του Κράτους στη Βουλή, συντάσσει Εκθέσεις επί του προσχεδίου και του Σχεδίου του Προϋπολογισμού του Κράτους, τις οποίες υποβάλλει στον Πρόεδρο της Βουλής και στην Επιτροπή μας, τουλάχιστον δύο μέρες πριν την πρώτη σχετική συνεδρίασή της. Η Έκθεση, υποβλήθηκε, την Πέμπτη 8 Οκτωβρίου και σας την έχουμε ήδη κοινοποιήσει με e-mail.

Για την οργάνωση της συζήτησης και της διαδικασίας, προτείνω, να μιλήσουν στη σημερινή συνεδρίαση, οι Γενικοί Εισηγητές των Κοινοβουλευτικών Κομμάτων από 15 λεπτά. Θα δοθούν 10 λεπτά στους Ειδικούς Εισηγητές, οι οποίοι θα μιλήσουν στη πρωινή και στην επόμενη συνεδρίαση, η οποία θα ξεκινήσει, ώρα 13:30 στην ίδια αίθουσα.

Στην τρίτη συνεδρίαση, αύριο Πέμπτη και ώρα 16.00, θα μιλήσει η πλειοψηφία των συναδέλφων ομιλητών και προτείνω να δοθούν από 8 λεπτά σε κάθε συνάδελφο.

Ο κύριος Υπουργός Οικονομικών, θα έχει 25 λεπτά στη διάθεσή του. Αυτή, κυρίες και κύριοι συνάδελφοι είναι η κοινοβουλευτική πρακτική, την οποία ακολουθεί η Επιτροπή από τα προηγούμενα χρόνια.

Επίσης, πρέπει να πω το άρθρο 121 του Κανονισμού της Βουλής, δεν ορίζει ακριβώς χρόνους συζήτησης. Εάν συμφωνούμε ως Επιτροπή με την διαδικασία την οποία προανέφερα, μπορούμε να προχωρήσουμε.

 Συμφωνούμε;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συμφωνούμε και ευχαριστώ πολύ.

Πριν δώσω το λόγο στον Γενικό Εισηγητή της Νέας Δημοκρατίας κ. Χαράλαμπο Παπαδημητρίου, πολύ συνοπτικά θα ήθελα να σας ενημερώσω, ότι την Δευτέρα, δηλαδή προχθές, μετείχαμε σε τηλεδιάσκεψη, με θέμα, τη σταθερότητα, τον οικονομικό συντονισμό και τη διακυβέρνηση στην Ευρωπαϊκή Ένωση. Την τηλεδιάσκεψη, την οργάνωσε το Γερμανικό Κοινοβούλιο, στο πλαίσιο της κοινοβουλευτικής διάστασης της Προεδρίας του Συμβουλίου της Ευρωπαϊκής Ένωσης. Τη Βουλή, εκπροσώπησαν, από την πλευρά της Νέας Δημοκρατίας ο κύριος Παπαδημητρίου και εγώ και η κυρία Αχτσιόγλου από την πλευρά του ΣΥΡΙΖΑ. Έχει εκδοθεί σχετικό δελτίο τύπου και είναι στη διάθεσή σας. Επίσης και εμείς είμαστε στη διάθεσή σας, για περισσότερες λεπτομέρειες.

Επίσης, την περασμένη Δευτέρα, μετείχα σε τηλεδιάσκεψη στο Παγκόσμιο Κοινοβουλευτικό Φόρουμ παρουσία του Προέδρου της Παγκόσμιας Τράπεζας, κ. Malpass και της Διευθύντριας του Διεθνούς Νομισματικού Ταμείου, κυρίας Georgieva, ήταν μια πολύ ενδιαφέρουσα συζήτηση.

Εφόσον υπάρχει ενδιαφέρον από συναδέλφους μας, είμαστε στη διάθεσή σας, για περισσότερα στοιχεία.

Τον λόγο έχει ο Γενικός Εισηγητής της Νέας Δημοκρατίας, κύριος Παπαδημητρίου, για 15 λεπτά.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Γενικός Εισηγητής της Νέας Δημοκρατίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η παγκόσμια κρίση δεν μπορεί να συγκριθεί με καμία από τις εμπειρίες που διαθέτουν τα σύγχρονα κράτη, λόγω της πανδημίας που προκαλεί η διάδοση του covid-19. Η Ευρωπαϊκή Ένωση, η Ελλάδα και ολόκληρος ο πλανήτης, αντιμετωπίζουμε, μια απρόβλεπτη καταστροφή των προοπτικών που είχαν διαμορφωθεί μετά το 2015.

Η Χώρα μας, δηλαδή οι πολίτες και η ηγεσία της, καλούνται να αντιμετωπίσουν τη μεγαλύτερη μεταπολεμική κρίση. Η αλληλεγγύη των ευρωπαϊκών κρατών, ειδικά στο δημοσιονομικό και κοινωνικό τομέα, σε συνδυασμό με τη διεθνή ερευνητική προσπάθεια για τη δημιουργία εμβολίου για την αποτελεσματική βελτίωση της φαρμακευτικής αγωγής, αποδεικνύει σε όσους το χρειάζονται ακόμη, πόσο σημαντική είναι η συνεργασία, αλλά και πόσο ασύμμετρη είναι η απειλή που έχουμε απέναντί μας.

Η Ευρωπαϊκή Ένωση χρησιμοποιεί για πρώτη φορά τη λεγόμενη ρήτρα διαφυγής του Συμφώνου Σταθερότητας και Ανάπτυξης, ώστε να επιτρέψει στα κράτη-μέλη δημοσιονομικά ελλείμματα μεγαλύτερα του κανόνα του 3% και ακυρώνει σε ό,τι αφορά στην Ελλάδα, τη βαρύτατη δέσμευση για διασφάλιση πρωτογενούς πλεονάσματος ίσου με το 3% του Α.Ε.Π..

Ο Κρατικός Προϋπολογισμός για το 2021, συντάσσεται εντός αυτού του αβέβαιου και απρόβλεπτου περιβάλλοντος. Κανείς δεν είναι σε θέση να προβλέψει τον ορίζοντα, στον οποίο θα παραμείνουμε υποχρεωμένοι να τηρούμε τα αυστηρότερα μέτρα προφύλαξης από τη μετάδοση του ιού και τα κατά δύναμη καλύτερα Ιατρικά Πρωτόκολλα, στην ίαση των συμπολιτών που θα προσβληθούν.

Αντιμέτωποι, λοιπόν, με τη σοβαρότερη παγκόσμια ύφεση από το τέλος του Β’ Παγκοσμίου Πολέμου, οφείλουμε να εμπνευστούμε από την σκέψη του φιλοσόφου και πολιτικού, ο οποίος μας καλεί να συνδυάσουμε, την απαισιοδοξία της γνώσης, με την αισιοδοξία της θέλησης. Αυτό, δικαιώνει τον στόχο που διατυπώνεται ως τεχνική πρόβλεψη, την οποία υιοθετεί το Υπουργείο Οικονομικών, αποσκοπώντας στη δυναμική επάνοδο της οικονομίας, μόλις ξεπεραστούν οι ακραία διαλυτικές επιπτώσεις της υγειονομικής κρίσης. Εξέλιξη, που θα καταγραφεί με εκείνο το ρυθμό αύξησης του εγχώριου προϊόντος, που θα επιτρέψει στους ανθρώπους, τις επιχειρήσεις, τους οργανισμούς και το κράτος, να επαναφέρουν με ταχύτατους ρυθμούς, την ποιοτική ανάπτυξη που διακόπηκε τον Μάρτιο που μας πέρασε.

Διαθέτουμε, κατά γενική ομολογία, μια θετική εμπειρία από το πρώτο κύμα και το εξελισσόμενο, δεύτερο κύμα.

Τα πήγαμε καλύτερα από όσο κανείς θα περίμενε και συνεχίζουμε να πηγαίνουμε καλύτερα, όχι μόνον σε ότι αφορά το υγειονομικό σκέλος που είναι το σπουδαιότερο, αλλά και την ανάσχεση των δυσμενών επιπτώσεων στην οικονομία, παρά το γεγονός, ότι χρειάστηκε να αντιμετωπίσουμε παράλληλα, τη συνεχιζόμενη πίεση από τη μεταναστευτική αναταραχή στη Μεσόγειο και βεβαίως, τα κύματα επιθετικότητας της άφιλης γείτονος.

Παρά ταύτα, η ελληνική οικονομία, σε όρους μεταβολής έναντι του προηγούμενου έτους, εμφανίζεται ανθεκτικότερη του αναμενομένου κατά το πρώτο εξάμηνο, αφού η ύφεση έφθασε στο 7,9%, έναντι πτώσης κατά 9% στην Ευρωζώνη. Οι τρέχουσες προβλέψεις της Ευρωπαϊκής Επιτροπής, δείχνουν την Ελλάδα και την Ευρωζώνη, σε παράλληλη βύθιση για ολόκληρο το τρέχον έτος και προβλέπουν, παράλληλη, επίσης, άνοδο, κατά το 2021.

Πιστεύω ότι θα πάμε καλύτερα. Πολλά, βεβαίως, θα εξαρτηθούν από την πορεία του τουριστικού κλάδου. Αυτό που έχει εξίσου μεγάλη σημασία, είναι ότι μπορούμε περισσότερα και καλύτερα. Το οποίο, όμως, εξαρτάται από τρεις παράγοντες που είναι στο χέρι μας να επηρεάσουμε δυναμικά.

Πρώτο και κύριο, θα είναι η υπεύθυνη στάση μας έναντι του κινδύνου διάδοσης του κορονοϊού και του συναρτημένου κινδύνου ενός νέου lockdown.

Δεύτερος παράγοντας που θα επιτρέψει στην Eλλάδα να κάνει τη διαφορά, είναι η προώθηση, χωρίς καμία υποχώρηση και συμβιβασμό, των μεταρρυθμίσεων που θα καταστήσουν την οικονομία πιο αποτελεσματική, ενώ η κοινωνία θα αποκτήσει μεγαλύτερη εμπιστοσύνη στις ικανότητές της και στις προοπτικές. Μπορεί η σημερινή αναμέτρηση να είναι με την ασθένεια, όταν όμως υποχωρήσει η πανδημία, θα αναμετρηθούμε με τις συγκριτικές επιδόσεις των άλλων κρατών. Πρέπει η επόμενη μέρα να μας βρει πιο δυνατούς, πιο ασυμβίβαστους. Να ξεπεράσουμε όσα επιτεύχθηκαν με την επιστροφή στην κανονικότητα μετά τις εκλογές, που επέτρεψαν στη Xώρα να υιοθετήσει νέες πολιτικές, ικανές να κερδίζουν την εμπιστοσύνη πολιτών, επιχειρήσεων και επενδυτών.

Τρίτος παράγοντας είναι η ορθολογική και πλήρης εκμετάλλευση των 72 και δισεκατομμυρίων ευρώ, κεφάλαια που διαχειρίζεται η Ευρωπαϊκή Ένωση και θα εισπράξει η Ελλάδα, μέσω του Ταμείου Ανάκαμψης, του Προγράμματος REACT - EU και του Εταιρικού Συμφώνου για την Περιφερειακή Ανάπτυξη, γνωστού ως ΕΣΠΑ, με τελικό ορίζοντα το 2027. Δεν είναι μόνον το μέγεθος των κεφαλαίων και η πολλαπλασιαστική επενδυτική ορμή που, αναπόφευκτα, θα προκαλέσει, αλλά η σύνθεση και ο προσανατολισμός των κεφαλαίων. Πολλά, όμως, θα εξαρτηθούν, τελικά, από την ικανότητα της κεντρικής διοίκησης, των μελετητών, των επιχειρηματιών και του τραπεζικού συστήματος. Πρόκειται για εθνικό στοίχημα.

Υπό το βάρος της πανδημικής κρίσης, η δημοσιονομική και οικονομική πολιτική της Κυβέρνησης για το έτος 2020, διαφοροποιήθηκε από τους αρχικούς στόχους. Παρασχέθηκαν φορολογικές διευκολύνσεις ύψους 4,3 δισεκατομμυρίων ευρώ. Προστέθηκαν 8,7 δισεκατομμύρια σε επιδοτήσεις, αποζημιώσεις και ενισχύσεις. Δόθηκαν εγγυήσεις για την παροχή ρευστότητας 2,6 δισεκατομμυρίων, με αποτέλεσμα η συνολική ταμειακή αξία των παρεμβάσεων, να φτάνει για το 2020, τα 21 δισεκατομμύρια και 468 εκατομμύρια. Όλες οι παρεμβάσεις εμφανίζονται στον πίνακα 2.5 του προσχεδίου.

Το δημοσιονομικό βάρος αυτών των μέτρων, είναι 15,5 δις ευρώ για το 2020, με αποτέλεσμα την εμφάνιση δημοσιονομικού ελλείμματος 14,7 δισ. ευρώ ή 8,6 εκατοστιαίων μονάδων επί του ΑΕΠ, εκκινώντας από ένα πρωτογενές άνοιγμα 9,7 δισ. ευρώ ή 5,7 του ΑΕΠ. Το μέγεθος και η σωστή κατανομή των παρεμβάσεων, εξηγούν γιατί ο περιορισμός της οικονομικής δραστηριότητας και οι επιπτώσεις στην αγορά εργασίας, αλλά και στα δημοσιονομικά του κράτους, ήταν μικρότερες από εκείνες που θα είχαν προκύψει, αν η ίδια η υγειονομική κρίση και ο επιβεβλημένος εγκλεισμός, είχαν αντιμετωπιστεί διαφορετικά, όπως είχε ζητηθεί από ορισμένες πλευρές της Αντιπολίτευσης.

Αξίζει να προσέξουμε ότι, μετά την αρχική αύξηση της ανεργίας που άγγιξε το 18% τον Ιούνιο του 2020, είδαμε μείωσή της, στο 16,8 τον Ιούλιο, ενώ ήταν στο 17,1 πριν ένα χρόνο. Από τότε το ισοζύγιο στην αγορά εργασίας παραμένει θετικό. Ευτυχώς. Δυστυχώς, όμως, αυτή η τεράστια για τα δεδομένα της τελευταίας δεκαετίας, παρέμβαση, δεν μπορεί να ανατρέψει την απώλεια εγχώριου προϊόντος κατά 8,2 έναντι προ πανδημίας πρόβλεψη, για αύξηση κατά 2,8.

Παρά τις αντίξοες συνθήκες, η Βουλή ενέκρινε σειρά δημοσιονομικών μέτρων, που ενισχύουν μακρόπνοα την κοινωνία και την οικονομία. Μεταξύ αυτών είναι, η μείωση ασφαλιστικών εισφορών για απασχολούμενους πλήρους απασχόλησης, η παροχή επιδόματος γέννησης ύψους 2.000 ευρώ, με 281 εκατομμύρια, αλλά και η αύξηση του αφορολόγητου για κάθε τέκνο, η αναστολή ΦΠΑ στις νέες οικοδομές για τρία έτη, 26 εκατομμύρια, η ενίσχυση πόρων και δράσεων του Οργανισμού Προνοιακών Επιδομάτων και Κοινωνικής Αλληλεγγύης (ΟΠΕΚΑ). Επίσης, εντάθηκε η καταπολέμηση της φοροδιαφυγής, διευρύνθηκε η φορολογική βάση, ιδιαίτερα μέσω των διευρυμένων ηλεκτρονικών συναλλαγών και μειώθηκε το αναλογικό βάρος του φόρου εισοδήματος νομικών προσώπων από 28% σε 24%, με μία διαφορά για τον προϋπολογισμό, 566 εκατομμυρίων, καθώς και η φορολογία διανεμομένων κερδών από 10% σε 5%, διαφορά 69 εκατομμύρια.

Υπόδειγμα η υλοποίηση του Προγράμματος Αποκρατικοποιήσεων. Τα έσοδα από την αξιοποίηση της ακίνητης περιουσίας του ελληνικού δημοσίου μέσω αποκρατικοποιήσεων, ανέρχονται σε 326 εκατομμύρια, χωρίς να αποκλίνουν, ιδιαίτερα, από τον αρχικό στόχο, ενώ τα έσοδα του Προγράμματος Δημοσίων Επενδύσεων, ανέρχονται σε 6.230 εκατομμύρια, αυξημένα κατά 2.130 εκατομμύρια ευρώ, έναντι του αρχικού στόχου.

Ταυτοχρόνως, χρειάστηκαν και έγιναν πρόσθετες έκτακτες παρεμβάσεις, όπως οι δαπάνες για τη διαχείριση των μεταναστευτικών ροών και η ενίσχυση της Εθνικής Άμυνας, που επίσης επιβάρυναν τα δημοσιονομικά του τρέχοντος, αλλά και των επόμενων ετών. Ενώ, οι αποζημιώσεις και τα έργα υποδομών για την αποκατάσταση των καταστροφών που προκάλεσαν οι πλημμύρες στην Εύβοια και ο μεσογειακός κυκλώνας, σε μεγάλο μέρος της Xώρας, κόστισαν άνω των 200 εκατομμυρίων, σε συνδυασμό με την καταβολή αναδρομικών ποσών στους συνταξιούχους, ύψους 1,4 δισεκατομμυρίων ευρώ. Αύξησαν περαιτέρω όλα αυτά, τις δαπάνες του 2020.

Το σύνολο των παρεμβάσεων για την ενίσχυση της οικονομίας, αλλά και την αντιμετώπιση των πολλαπλών κρίσεων του έτους, υγειονομική, οικονομική, μεταναστευτική, φυσικών καταστροφών, εκτιμάται στα 24 δισεκατομμύρια ευρώ.

Παρά την ύφεση του 2020, που το παρόν προσχέδιο υπολογίζει σε 8,2 του ΑΕΠ, όπως είπαμε, η δημοσιονομική πολιτική της Κυβέρνησης χαίρει της εμπιστοσύνης των χρηματοπιστωτικών αγορών και υποστηρίζεται από την Ευρώπη, στα πλαίσια της πολυμερούς εποπτείας. Αυτό γίνεται πρόδηλο, από την ταχεία μείωση του κόστους δανεισμού της Δημοκρατίας. Θυμηθείτε ότι μεταξύ καλοκαιριού 2014 και Μαρτίου 2019, το επιτόκιο έπεσε κατά μία μόλις εκατοστιαία μονάδα, από το 4,95 στο 3,9. Με την κυβερνητική αλλαγή του 2019 και την επάνοδο μακρόπνοης εμπιστοσύνης στην οικονομική πολιτική, το επιτόκιο έπεσε ταχύτατα, όπως σημειώνω και λίγο παρακάτω.

Είπαμε, αρχικώς, ότι ο προϋπολογισμός καταρτίζεται υπό καθεστώς διεθνούς αβεβαιότητας. Ανάλογα με την πορεία της πανδημικής κρίσης, ενδέχεται να αναληφθούν πρόσθετες δημοσιονομικές παρεμβάσεις, μέχρι το τέλος του 2020 και βεβαίως, κατά το 2021.

Εξίσου αυτονόητο είναι, ότι αποτελεί προτεραιότητα η ενίσχυση των συστημάτων εθνικής άμυνας, αφού τα εξοπλιστικά προγράμματα αναμένεται να ανέλθουν σε 2,5 δισ. ευρώ, έναντι 2 δισεκατομμυρίων φέτος.

Τέλος, η διαχείριση των μεταναστευτικών ροών θα συνεχίσει να προκαλεί πρόσθετη δαπάνη, που εκτιμάται σε 564 εκατομμύρια ευρώ.

Η δημοσιονομική πολιτική, θα ρίξει πρόσθετο βάρος σε νέα μέτρα, για την ενίσχυση της απασχόλησης και των επιχειρήσεων. Δύο προτεραιότητες, που συνδυάζουν την αντιμετώπιση της υγειονομικής με την οικονομική κρίση. Ενισχύονται, επίσης, ειδικότεροι στόχοι, με σκοπό την προετοιμασία και υποστήριξη της εκτιμώμενης μετενδημικής ανάκαμψης.

Συνεχίζονται το 2021 οι μειώσεις φορολογικών συντελεστών σε διάφορα αγαθά και υπηρεσίες, κόστος 113 εκατομμύρια. Η επιδότηση μέσω του προγράμματος ΓΕΦΥΡΑ της πρώτης κατοικίας για δανειολήπτες που επλήγησαν από τον κορονοϊό, κόστος 280 εκατομμύρια ευρώ και το πρόγραμμα για 100.000 θέσεις εργασίας σε ανέργους, με εξάμηνη επιδότηση των ασφαλιστικών εισφορών, κόστος 302 εκατομμύρια ευρώ.

Παράλληλα, προσλαμβάνονται 10.500 εκπαιδευτικοί σε μόνιμες θέσεις. Στηρίζονται οι ευάλωτες ομάδες συμπολιτών μας. Καταργείται ο ΕΝΦΙΑ μικρών και απομακρυσμένων νησιών.

Μεγάλο και ειδικό βάρος θα χρειαστεί να δώσει η Κυβέρνηση, ώστε να σημειωθεί εντατική προώθηση των αποκρατικοποιήσεων, αφού ο προϋπολογιζόμενος πόρος των 30 εκατομμυρίων είναι, προφανώς, πολύ μικρός.

Οι εκτιμήσεις των διεθνών οργανισμών δείχνουν, ότι το 2021 η παγκόσμια οικονομία θα ανακάμψει, υπό την προϋπόθεση επιτυχούς αντιμετώπισης της πανδημίας. Το ίδιο ισχύει και για την Ευρωζώνη και για την Ελλάδα. Βεβαίως, η επαναφορά της οικονομίας σε τροχιά ανάκαμψης, μετά από την αναπάντεχη και ασύμμετρη κρίση, είναι λογικό να περιβάλλεται από ασυνήθιστη αβεβαιότητα για όλους τους οικονομέτρες.

Είναι, εξίσου, βέβαιο, ότι η ανάκαμψη θα είναι, επίσης, ασύμμετρη και μεταξύ χωρών και μεταξύ τομέων της οικονομίας. Το βασικό σενάριο του παρόντος προσχεδίου, υπολογίζει ότι οι διεθνείς εξωγενείς παράγοντες, η συγκρατημένη πορεία της πανδημίας, μαζί με τα νέα πρόσθετα μέτρα της Κυβέρνησης για το 2021, εφόσον συνυπολογίσουμε 2 εκατοστιαίες μονάδες πρόσθετη αύξηση του ΑΕΠ, μέσω των ευρωπαϊκών κονδυλίων, μπορούν να φέρουν την ανάπτυξη στο 7,5 %.

Με αυτά τα δεδομένα, τα βασικά μεγέθη του Κρατικού Προϋπολογισμού για το 2021, διαμορφώνονται, σύμφωνα με τους κανόνες της Eurostat ESA ως εξής. Έσοδα 53,7 δισ. ευρώ, δαπάνες 63,8 δισ. ευρώ. Το έλλειμμα των 10 δισεκατομμυρίων, περιορίζεται σε επίπεδο γενικής κυβέρνησης, όπου συμπεριλαμβάνονται ΟΤΑ, ασφαλιστικό και τα λοιπά και αφού αφαιρεθούν οι τόκοι, καταλήγουμε σε πρωτογενές έλλειμμα 2 δισεκατομμυρίων, το οποίο μετά και τις διορθώσεις που προβλέπονται από την ενισχυμένη εποπτεία, διαμορφώνεται σε 1862 εκατομμύρια ευρώ. Αυτό το στοιχείο βλέπουν και μετρούν οι αγορές και πρέπει να σας βεβαιώσω ότι δεν θα αποτελέσει πρόβλημα, όπως είναι λογικό να σκεφτούν ορισμένοι μεταξύ μας, ειδικά, μάλιστα, στην παρούσα συγκυρία.

Το βασικό σενάριο επαναφοράς της οικονομίας, μπορεί να φαίνεται αισιόδοξο, όπως έσπευσαν, ήδη, να αναδείξουν οι συνάδελφοι της Αντιπολίτευσης. Δεν θα διαφωνήσω μαζί τους, ως προς την αισιοδοξία. Απλώς, θέλω να παρατηρήσω, ότι όσο σημαντικό είναι να κάνουμε ρεαλιστικές προβλέψεις, άλλο τόσο είναι σπουδαίο να θέτουμε φιλόδοξους στόχους. Ειδικά σε ένα περιβάλλον, όπου τόσες πολλές δυνάμεις, η Ευρωπαϊκή Ένωση, το ελληνικό κράτος και ο ιδιωτικός τομέας, δίνουν αφενός τη μάχη διατήρησης των δυνάμεων της οικονομίας και αφετέρου, δυναμικής ενίσχυσής της, για την επαύριο της υγειονομικής κρίσης.

Ας δούμε, άλλωστε, προσεκτικά, μια σειρά παραγόντων, που επηρεάζουν θετικά τους ρυθμούς επανόδου και ανάπτυξης. Συνεχίζεται η ενίσχυση των εισοδημάτων και της απασχόλησης, που συμπεριλαμβάνει την μείωση των ασφαλιστικών εισφορών κατά 3 μονάδες, αυξάνοντας το διαθέσιμο εισόδημα και μειώνοντας το μη μισθολογικό κόστος για τις επιχειρήσεις.

Καλύπτονται οι ασφαλιστικές εισφορές και επιδοτείται με 200 ευρώ η πρόσληψη ανέργου, για περίοδο έξι μηνών, με στόχο τη δημιουργία 100.000 νέων θέσεων εργασίας.

Καταργείται η εισφορά αλληλεγγύης στον ιδιωτικό τομέα.

Επιταχύνονται οι μεταρρυθμίσεις. Να υπενθυμίσω ότι και κατά την πανδημία, δεν έχει ανακοπεί το μεταρρυθμιστικό έργο της διακυβέρνησης, όπως υπογραμμίζεται και στην 7η έκθεση ενισχυμένης εποπτείας, το Σεπτέμβρη του 2020.

Η ανεργία προβλέπεται στο 16,5% του εργατικού δυναμικού, μια μείωση κατά 2,1 ποσοστιαίες μονάδες, έναντι του 2020, καθώς ο αριθμός των ανέργων θα μειώνεται εκ νέου το 2021 και ο αριθμός απασχολούμενων θα αυξάνεται.

Η θετική προοπτική που θα δημιουργηθεί στην αγορά εργασίας, θα συμβάλει στην αύξηση της πραγματικής ιδιωτικής κατανάλωσης κατά 5,8.

Η συνολική και η μισθωτή απασχόληση θα αυξηθούν κατά 5,2 και 6,2 αντίστοιχα. Ο έγκαιρος σχεδιασμός έργων καθώς και η ταχεία απορρόφηση κονδυλίων από το Ταμείο Ανάκαμψης, είναι επίσης ένας παράγοντας.

Τα κονδύλια από το Ταμείο Ανάκαμψης θα διοχετευθούν σε επενδύσεις, κατά ποσοστό 70%, της συνολικής κατανομής επιχορηγήσεων και επενδύσεων.

Ελπίζω πως κανείς δε θα διαφωνήσει, κυρίες και κύριοι συνάδελφοι, ότι οι επενδύσεις είναι το καθοριστικό στοιχείο, για το πόσο ταχεία μπορεί να είναι, η επιστροφή σε περιβάλλον ανάκαμψης. Επειδή, λοιπόν, έχουμε αφήσει πίσω μας το αντιεπιχειρηματικό κλίμα, όπως καλλιεργήθηκε, δυστυχώς, τα προηγούμενα χρόνια, που στήριζε η Κυβέρνηση, η οποία έβλεπε τις ιδιωτικές επενδύσεις με καχυποψία, ενώ και τις δημόσιες, τελικώς, δεν τις έκανε ποτέ.

Το Πρόγραμμα Δημοσίων Επενδύσεων, συστηματικά έμεινε ανεκτέλεστο την τριετία 2016 – 2018, με αποτέλεσμα τα μισά από τα ποσά των υπερβολικών φορο πλεονασμάτων, να οφείλονται στην υποεκτέλεση του Προγράμματος Δημοσίων Επενδύσεων και τα υπόλοιπα στην υπερφορολόγηση. Ένας σπουδαίος απωθητικός παράγοντας για τις επενδύσεις. Άλλωστε, γενικότερα μιλώντας, στη σημερινή Αξιωματική Αντιπολίτευση, ούτε οι επενδύσεις ούτε οι επενδυτές τους αρέσουν ιδιαίτερα. Έκαναν ότι μπορούσαν για να καθυστερήσουν την επένδυση της Fraport, που τελικώς την έκαναν, πιεζόμενοι ευτυχώς και του Eλληνικού. Έσερναν την ελληνική ΒΕΑΤ στη Bουλή για να ιεροεξετάσουν τον ιδρυτή της, μετατρέποντας το Κοινοβούλιο σε λαϊκό σόου. Σημειώστε ότι, τελικώς, η εταιρεία αυτή πουλήθηκε, με πολύ μεγάλο τίμημα και εξακολουθεί να έχει την έδρα της στην Ελλάδα.

Η προσήλωση της σημερινής πλειοψηφίας στην αξία των επενδύσεων και της επιχειρηματικότητας, είναι προφανής, αφού παρά την πανδημία, υπήρξαν και συνεχίζουν να συγκεντρώνονται, θετικά νέα στον επιχειρηματικό τομέα, παρά τις τεράστιες δυσκολίες που αντιμετωπίζουν, πολλές, δυστυχώς, επιχειρήσεις, μεγαλύτερες και μικρότερες. Πρόσφατη έρευνα, έδειξε ότι η Χώρα μας είναι, επιτέλους, περισσότερο ελκυστική ως χώρος επενδύσεων, επισημαίνοντας τέσσερα ενδιαφέροντα στοιχεία, που θα τα πούμε όταν θα έχουμε το χρόνο.

Προσέξτε, πόσο εμφανές έχει καταστεί αυτό και με πόσο εκδηλωτικό τρόπο, μάλιστα, ανακοινώνει ο ίδιος επικεφαλής, της τρίτης σε μέγεθος κεφαλαιοποίησης εταιρείας στην αμερικανική κεφαλαιαγορά, της Microsoft, δηλαδή, τη δημιουργία κέντρου έρευνας και ανάπτυξης με Data Center στην Ελλάδα. Αυτές δεν είναι, παρά μερικές, από τις πολλές επιχειρηματικές πρωτοβουλίες που σχεδιάζονται για την χώρα μας. Ενδεικτικά, αναφέρω την απόκτηση της Ιnstashop από τον γερμανικό κολοσσό Delivery Hero, με ένα τίμημα κοντά στα 320 εκατομμύρια ευρώ ή τα σημαντικά τουριστικά έργα στην Κέρκυρα, στην Ελούντα και αλλού. Όπως και την ισραηλινή επένδυση στην ΕΛΒΟ, την εξυγίανση της πολύπαθης ΔΕΗ, τις επιταχυνόμενες επεκτάσεις σε ανανεώσιμες πηγές ενέργειας, την αναμόρφωση του πεδίου λιγνίτη με την αξιοποίηση του ταμείου δίκαιης μετάβασης, τις ενεργειακές διασυνδέσεις, το διεθνές ενδιαφέρον συμμετοχής στη νέα εταιρική δομή της ΔΕΠΑ.

Ο κρατικός προϋπολογισμός τελειώνει, όταν εγκρίνεται ο απολογισμός και ανασυντάσσεται ο ισολογισμός της ελληνικής δημοκρατίας. Ο κρίκος που συνδέει όλους τους κρατικούς λογαριασμούς μεταξύ τους, με την ιδιωτική οικονομία, με εκείνη των επιχειρήσεων, αλλά και των εργαζομένων και των συνταξιούχων, με τα περιουσιακά στοιχεία όλων, είναι τελικά, όμως, το χρέος. Πέραν του ιδιωτικού, βεβαίως, για το οποίο η Βουλή θα συζητήσει, συντόμως, μια ολιστική αντιμετώπιση, επιτέλους.

Γνωρίζουμε όλοι ότι το δημόσιο χρέος, το μέγεθός του, η διάρθρωση του και οι λήξεις του, ήταν ο λόγος για τον οποίο, πολλάκις στην ήδη μακρά ιστορία του έθνους, προκλήθηκαν διαλυτικά φαινόμενα. Η πανδημία θα αυξήσει λίγο, ευτυχώς, το χρέος, αλλά θα το κρατήσει σε επίπεδα απαράδεκτα υψηλό. Μετά την αύξηση στα 369,1 δισεκατομμύρια των χρεών της κεντρικής διοίκησης κατά το 2020, θα κλείσουμε στο πάντοτε υψηλό επίπεδο των 374,5 δισ. ευρώ, παρά την αναμενόμενη μείωση κατά 14 εκατοστιαίες μονάδες, ως αναλογία στο ΑΕΠ.

Οφείλουμε, όμως, να παρατηρήσουμε ότι, πέραν της διαχείρισης των έκτακτων ταμειακών αναγκών, λόγω πανδημίας, η Κυβέρνηση δεν δανείστηκε ούτε ένα παραπανίσιο ευρώ. Αντιθέτως, εκμεταλλεύεται τις θετικές προϋποθέσεις που έχουν διαμορφωθεί στην αγορά κεφαλαίων, καθώς η Ευρωπαϊκή Κεντρική Τράπεζα προχώρησε στην απελευθέρωση της Ελλάδας και τη συμμετοχή της στο QE, με αποτέλεσμα να έχουμε μία ταχύτατη μείωση των επιτοκίων, η οποία απεικονίζεται σε αυτό το διάγραμμα, το οποίο πολλάκις o Yπουργός τo έχει δώσει. Φαντάζομαι θα το ξαναδώσετε, κύριε Υπουργέ. Θα το καταθέσω και εγώ για να το έχουμε στα πρακτικά.

Μετά από αυτά, θέλω να εισηγηθώ στην Επιτροπή μας, να υποστηρίξει το προσχέδιο του Κρατικού Προϋπολογισμού και να περάσουμε κανονικά στη συζήτηση του Γενικού Προϋπολογισμού του κράτους.

 Κύριε Πρόεδρε, ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Παπαδημητρίου.

Το λόγο έχει τώρα η Γενική Εισηγήτρια του ΣΥΡΙΖΑ, η κυρία Αχτσιόγλου, για 15 λεπτά παρακαλώ.

**ΕΥΤΥΧΙΑ ΑΧΤΣΙΟΓΛΟΥ (Γενική Εισηγήτρια του ΣΥΡΙΖΑ):** Ευχαριστώ κύριε Πρόεδρε και έχω μια μικρή ανοχή, της τάξης των τριών λεπτών, θα ήθελα, όπως και ο συνάδελφος.

Κυρίες και κύριοι συνάδελφοι, δεν συζητάμε σήμερα για ένα οποιοδήποτε προϋπολογισμό. Συζητάμε για τη συνολική πολιτική, οικονομική πολιτική, που ασκεί η Κυβέρνηση της Νέας Δημοκρατίας σε πρωτόγνωρες, πραγματικά, συνθήκες. Σε συνθήκες πανδημικής κρίσης. Η πολιτική αυτή που ασκείται, όμως, θεωρώ ότι δεν πρέπει κανείς να τη βλέπει αποκομμένη στη σημερινή συγκυρία, αλλά θα πρέπει να τη δει ως μια συνολική στρατηγική. Ως μια πολιτική με ένα συγκεκριμένο στρατηγικό προσανατολισμό. Μια πολιτική η οποία ξεκίνησε από τον Ιούλιο του 2019, συνεχίζει στην ίδια κατεύθυνση, στον ίδιο προσανατολισμό. Δεν μεταβάλλεται, δεν αλλάζει, δεν μετατοπίζεται, με οποιονδήποτε τρόπο, λόγω της πανδημίας.

Η πανδημική συνθήκη είναι, πράγματι, μια πρωτόγνωρη συνθήκη, η οποία, όμως, επαναλαμβάνω δεν οδηγεί σε στρατηγικό αναπροσανατολισμό την κυβέρνηση. Ποια είναι αυτή η πολιτική που εφαρμόζεται από την πρώτη μέρα, από τον Ιούλιο, δηλαδή, του 2019; Είναι μια πολιτική ακραίας ελαστικοποίησης της αγοράς εργασίας και συνολικής αναδιάρθρωσης της οικονομίας υπέρ των μεγάλων επιχειρήσεων. Αυτή η στρατηγική κατεύθυνση ακολουθείται, υιοθετείται πιστά και κατά την περίοδο της πανδημίας και επιταχύνεται χωρίς διακοπή, χωρίς καν έναν αναστοχασμό και λέω ότι θα έπρεπε να υπάρχει ίσως ένας αναστοχασμός, γιατί νομίζω ότι η περίοδος της πανδημίας έδειξε με τον πιο χαρακτηριστικό τρόπο και τα όρια του νεοφιλελεύθερου μοντέλου, έδειξε με τον πιο χαρακτηριστικό τρόπο τα όρια εκείνου του μοντέλου που λοιδορούσε το δημόσιο αγαθό, που θεωρούσε ότι είναι δευτερεύουσα η δημόσια υγεία, η δημόσια παιδεία, ότι δε θα πρέπει να γίνεται και η επένδυση και να ενισχύονται, ενός μοντέλου που θεωρούσε ότι η ιδιωτική πρωτοβουλία μπορεί να φέρει τη λύση σε όλα τα προβλήματα, ενός μοντέλου που θεωρούσε ότι η αγορά μπορεί να φέρει τη βέλτιστη λύση σε όλα τα προβλήματα. Προσοχή, δεν εννοώ ότι εδώ η πολιτική σύγκρουση ή η πολιτική διαφωνία μας αφορά ένα δίπολο ελεύθερη αγορά ή κρατικός παρεμβατισμός. Δεν είναι αυτή η διαφορά! Κρατικό παρεμβατισμό ασκεί και η Ν.Δ. με την οικονομική της πολιτική. Η διαφθορά είναι προς ποια κατεύθυνση γίνεται η παρέμβαση του κράτους στην οικονομία, ποιους εξυπηρετεί. Είναι μια παρέμβαση, η οποία προσπαθεί να ανακόψει την απορυθμιστική τάση της αγοράς που ενισχύεται ιδίως σε συνθήκες κρίσης ή είναι μια παρέμβαση η οποία μπορεί και να επιταχύνει την απορυθμιστική τάση της αγοράς; Αυτό είναι νομίζω αυτό που συζητάμε σήμερα και αυτή είναι και η πολύ μεγάλη στρατηγική διαφωνία που έχουμε με τη Ν.Δ..

Η Ν.Δ., λοιπόν, πολύ πριν την έναρξη της πανδημίας, ακολούθησε την πολιτική που ενισχύει την απορυθμιστική τάση της αγοράς και τα αποτελέσματα διεφάνησαν ήδη πολύ νωρίς, αρκετά πριν την έναρξη της πανδημίας. Ήδη από το τελευταίο τρίμηνο του 2019, όταν κανείς δε γνώριζε για τον COVID, η ελληνική οικονομία είχε εισέλθει σε υφεσιακή τροχιά. Η ύφεση επιβεβαιώθηκε και στο πρώτο τρίμηνο του 2020 μετά από 12 συνεχόμενα τρίμηνα ανάπτυξης επί ΣΥ.ΡΙΖ.Α., η ύφεση επιβεβαιώθηκε στο πρώτο τρίμηνο του 2020, ενώ, σημειώνω, μόνο τις τελευταίες 15 ημέρες του τριμήνου είχαμε την οποιαδήποτε παρέμβαση, lockdown, εννοώ στην αγορά. Άρα, ήδη πριν την έναρξη της πανδημίας διεφάνησαν τα αποτελέσματα αυτής της πολιτικής. Αυτό που λέω μόλις, καταγράφεται και στο προσχέδιο του προϋπολογισμού, αποτυπώνεται, δηλαδή, στο προσχέδιο του προϋπολογισμού αυτή η υφεσιακή τροχιά στην οποία έχει εισέλθει η ελληνική οικονομία. Η δικαιολογία που υιοθετεί το προσχέδιο είναι ότι αυτή η υφεσιακή τροχιά δεν είναι πραγματική, αλλά οφείλεται σε μια στατιστική καταγραφή. Δε νομίζω ότι μπορεί κανείς να πάρει στα σοβαρά αυτή την εξήγηση.

Ερχόμαστε στην περίοδο της πανδημίας. Μέσα σε πρωτοφανείς, πραγματικά, συνθήκες η Ν.Δ. είχε πρωτόγνωρα θετικές δυνατότητες για την άσκηση οικονομικής πολιτικής, γιατί λόγω αυτών που κληρονόμησε, ένα μαξιλάρι ασφαλείας υψηλό, ένα ρυθμισμένο χρέος, λόγω της άρσης του Συμφώνου Σταθερότητας που επιτρέπει στην κυβέρνηση να κάνει δαπάνες χωρίς να έχει το άγχος της επίτευξης πρωτογενών πλεονασμάτων, λόγω του προγράμματος της Ευρωπαϊκής Κεντρικής Τράπεζας της αγοράς ομολόγων και της ρευστότητας που δίνει μέσω αυτού. Το ερώτημα είναι εάν και πώς αξιοποίησε και αξιοποιεί η κυβέρνηση αυτές τις πραγματικά πρωτόγνωρες δυνατότητες. Η απάντηση είναι ότι έκανε πολύ λίγα, πολύ αργά και σε λάθος κατεύθυνση και θα μιλήσω συγκεκριμένα.

Το πιο σοβαρό και εξωφρενικό, κατά τη γνώμη μου, ζήτημα είναι το ζήτημα των δημοσίων δαπανών. Η κυβέρνηση, εν μέσω πανδημικής κρίσης, έδωσε λιγότερα, δαπάνησε λιγότερα στους τομείς της υγείας και της παιδείας για υλικά, για εξοπλισμό, για ΜΕΘ, για τεστ, για θρανία, για μάσκες, απ’ ότι δαπανήθηκε το 2019. Δαπάνησε λιγότερα στη δημόσια κατανάλωση από ότι το αντίστοιχο εξάμηνο του 2019. Το επισημαίνει και το Δημοσιονομικό Συμβούλιο αυτό κι αυτό είναι, πραγματικά, πρωτοφανές! Αντί, δηλαδή, να συμβεί το ακριβώς ανάποδο, να υπάρξει αύξηση της δημόσιας δαπάνης για να αντιμετωπιστεί η υγειονομική κρίση, να δοθούν περισσότερα χρήματα, να αγοραστούν υλικά για τα νοσοκομεία, για την παιδεία κ.λπ., να γίνουν προσλήψεις, γιατί και αυτά εμπεριέχονται σ’ αυτήν την κατηγορία, είχαμε λιγότερη δημόσια δαπάνη το πρώτο εξάμηνο του 2020 σε σχέση με το πρώτο εξάμηνο του 2019 και μετά λέει η κυβέρνηση ότι δεν έχει καμία ευθύνη για το δεύτερο κύμα της πανδημίας και το πώς εξελίσσεται; Δεν έχει καμία ευθύνη που χάνεται ο έλεγχος; Πώς προετοίμασε η ίδια το δημόσιο σύστημα υγείας και παιδείας όταν κάνει λιγότερες δαπάνες; Πώς δεν έχει καμία ευθύνη γι’ αυτό; Το πιο εξωφρενικό είναι ότι η αύξηση των δημοσίων δαπανών είναι, ουσιαστικά, και ένας ή και ο μόνος ευθύς τρόπος με τον οποίο θα μπορούσε να βοηθήσει το ΑΕΠ της χώρας, θα μπορούσε, δηλαδή, να βοηθήσει τη συγκράτηση της ύφεσης και ούτε αυτό το αυτονόητο επράχθη από την κυβέρνηση.

Στον ιδιωτικό τομέα, οι επιχειρήσεις δε στηρίχθηκαν με τη ρευστότητα που είχαν ανάγκη για να καλύψουν κεφάλαιο κίνησης, να κρατήσουν τις θέσεις εργασίας. Το μέτρο στο οποίο επένδυσε η κυβέρνηση τη επιστρεπτέας προκαταβολής είναι ένα μέτρο από το οποίο δεν ευνοήθηκε η μεγάλη πλειονότητα των μικρών και μεσαίων επιχειρήσεων. Στα τελευταία στοιχεία που έχουμε βλέπουμε ότι 100.000 από τις 700.000 των επιχειρήσεων μπόρεσαν να λάβουν αυτή την ενίσχυση. Άρα, οι 8 στις 10 έμειναν εκτός. Οι εργαζόμενοι αντί να στηριχθούν δέχθηκαν μία σφοδρότατη επίθεση, το μέτρο που επιλέχθηκε ήταν η αναστολή εργασίας, η επιδότηση της ανεργίας. Αυτό ήταν το πρώτο και κύριο μέτρο και μετά ακολουθήθηκαν προγράμματα μειώσεων μισθών και πλήρης αποδιάρθρωση των όρων εργασίας. Έφθασε στο απίστευτο σημείο η κυβέρνηση να νομοθετήσει την απλήρωτη εργασία καταργώντας και την έννοια της μισθωτής εργασίας - μισθωτή εργασία είναι παρέχω εργασία έναντι αμοιβής - και νομοθέτησε την απλήρωτη εργασία στον πολιτισμό. Οι άνθρωποι αφέθηκαν εντελώς στην τύχη τους, φαίνεται αυτό από τον προϋπολογισμό. Η κυβέρνηση είχε προβλέψει για το 2020 μείωση της επιχορήγησης του Υπουργείου Πολιτισμού κατά 14 εκατομμύρια. Ήρθε μετά η Υπουργός Πολιτισμού, εν μέσω πανδημίας, και είπε, το διακήρυξε κιόλας, ότι θα δώσει 15 εκατομμύρια στον πολιτισμό, δηλαδή θα συμπληρώσει την περικοπή που η ίδια έκανε και, τελικά, από το προσχέδιο φαίνεται ότι δεν θα δοθούν ούτε 10 εκατομμύρια. Δίνονται, δηλαδή, λιγότερα χρήματα στον πολιτισμό φέτος σε σχέση με πέρυσι που ο κλάδος βρισκόταν σε πλήρη λειτουργία και λέει τάχα το προσχέδιο ότι στηρίχτηκε ο κόσμος του πολιτισμού.

Δύσκολα θα βρει κανείς και κάποιο μέτρο ενίσχυσης προστασίας των νοικοκυριών ή των επαγγελματιών. Νομίζω ότι δε θέλει κανείς να αναφέρει ή να συζητά για το απαράδεκτο σκάνδαλο του «Σκόιλ Ελικικού» και θα μου επιτρέψετε εδώ ένα πολιτικό σχόλιο. Στηρίξατε όλη σας την αντιπολιτευτική ρητορική στις μικρομεσαίες επιχειρήσεις, στη μεσαία τάξη, στο μικρό επιχειρείν και εμφανίζεστε τώρα και στην δρώσα πολιτική αλλά και στο σχέδιο «Πισσαρίδη» να μιλάτε για επιχειρήσεις ζόμπι, για επιχειρήσεις που είναι βαρίδια στην ελληνική οικονομία, για επιχειρήσεις που δεν είναι παραγωγικές και, ουσιαστικά, να τις εξωθείτε στο κλείσιμο, διότι αυτό γίνεται με την πολιτική που ασκείτε. Αυτό, το λιγότερο ως πολιτικό σχόλιο, θα το έλεγα υποκριτικό. Ο Πρόεδρος του ΣΥ.ΡΙΖ.Α. μπορεί να το έλεγε και κάπως αλλιώς.

Τα όσα λέω τώρα για την πολιτική της μη στήριξης προκύπτουν αβίαστα και από την εκτέλεση του προϋπολογισμού του 2020 και από το προσχέδιο για το 2021. Από την εκτέλεση φαίνεται ότι μέχρι τα τέλη Αυγούστου τα χρήματα που δόθηκαν από το κράτος στην πραγματική οικονομία, εννοώ δαπανήθηκαν, εκτελέστηκαν, δεν ξεπερνούσαν τα 4,6 δις, προβλέπετε από εδώ και στο εξής και μέχρι το τέλος του 2020 στην πραγματικότητα τη συνέχιση των μέτρων αυτών, δηλαδή ποιων; Την επιστρεπτέα ενίσχυση στις επιχειρήσεις, κάποια χρήματα παραπάνω θα πάνε εκεί, συνέχεια της επιδότησης ανεργίας, αναστολές συμβάσεων εργασίας, δηλαδή. Να σας δώσω μια τάξη μεγέθους, εάν κανείς κάνει μια απλή διαίρεση τι σημαίνουν τα ποσά που δόθηκαν για τους εργαζόμενους τελικά και θα δοθούν μέχρι το τέλος της χρονιάς με τον αριθμό των εργαζομένων, θα δει κανείς ότι οι εργαζόμενοι δεν πήραν ούτε 100 € το μήνα, εάν κανείς θεωρεί ότι με αυτά τα χρήματα μπορεί να επιβιώσει κάποιος.

Συνεχίζεται το αποτυχημένο Πρόγραμμα «ΣΥΝ-ΕΡΓΑΣΙΑ» φαίνεται το πόσο αποτυχημένο είναι και από το τι απορροφά στον προϋπολογισμό, ελάχιστο ποσό απορροφά από τον προϋπολογισμό το Πρόγραμμα «ΣΥΝ-ΕΡΓΑΣΙΑ». Είναι ένα πρόγραμμα οριζόντιας μείωσης μισθών, το οποίο παρά τα διαρκή του μπαλώματα οι επιχειρήσεις δεν το χρησιμοποιούν, δεν το αξιοποιούν. Σημειωτέον ότι δε φτάνει μόνο ότι μειώνονται οι μισθοί, εσείς προβλέπετε ότι το 2020 θα δοθούν 400 εκατομμύρια λιγότερα στις συντάξεις. Αυτό, προφανώς, διότι έχει αυξηθεί σε ακραίο βαθμό ο αριθμός των απλήρωτων συντάξεων επί των ημερών σας.

Αυτά, λοιπόν, είναι τα δεδομένα. Υπήρξαν αντίθετες προτάσεις; Υπήρξαν, λοιπόν, αντίθετες προτάσεις. Αν δεν έχετε καταλάβει, κ. Εκπρόσωπε, που δεν έχετε καταλάβει, ότι από την αρχή αυτό που επισήμανα είναι ο στρατηγικός προσανατολισμός, στον οποίο θα επανέλθω και στο τέλος. Για να καταλάβετε, δεν υπάρχει ζήτημα ηθικό εδώ ότι κάποιος αγαπάει και κάποιος δεν αγαπάει τον κόσμο. Υπάρχει στρατηγικός προσανατολισμός. Αλίμονο, αν δεν υπήρχε στην πολιτική σύγκρουση.

Άρα, φτάνουμε, λοιπόν, στο αν είχατε αντίθετες προτάσεις. Είχατε αντίθετες προτάσεις. Ο ΣΥΡΙΖΑ από την πρώτη στιγμή κατέθετε συγκεκριμένα, μετρημένα μέτρα και άλλες πολιτικές δυνάμεις, που έλεγαν πως θα έπρεπε να γίνει αυτή η κατάσταση. Κριτική για το χρόνο που δράτε, για την ποιότητα, για την ποσότητα. Συγκεκριμένες προτάσεις, όχι μόνο από τα κόμματα του Κοινοβουλίου.

Τα ακούσατε τα καμπανάκια και από τα Συνδικάτα, τα ακούσατε και από τους εκπροσώπους των μικρών και μεσαίων επιχειρήσεων, από τους ανθρώπους στον πολιτισμό, στην υγεία. Δεν αλλάξατε κατεύθυνση, δεν κάνατε ούτε μία μετατόπιση. Όχι από ανεπάρκεια, όχι από κακία, όπως λέει και ο Εκπρόσωπος, αλλά από συγκεκριμένη στρατηγική επιλογή, από σχέδιο.

Ποιο είναι αυτό το σχέδιο; Είναι ένα σχέδιο αναδιάρθρωσης της αγοράς. Αυτό το οποίο υλοποιείται ήδη από πολύ πριν τον κοροναϊό. Ένα σχέδιο αναδιάρθρωσης της αγοράς, που λέει ότι αν έχω πολύ φθηνή και ελαστικοποιημένη εργασία αυτό μπορεί να είναι παραγωγικός αναπτυξιακός επενδυτικός μοχλός και ότι θέλω να κάνω μία εκκαθάριση στην αγορά από τις μικρές και πολύ μικρές επιχειρήσεις τις οποίες δεν θεωρώ παραγωγικές και να γίνει μια συσσώρευση υπέρ των μεγάλων επιχειρήσεων. Αυτό είναι κατά τη γνώμη μας, το στρατηγικό σχέδιο της αναδιάρθρωσης της αγοράς που υλοποιείται και δεν είναι ζήτημα ηθικής.

Που βρισκόμαστε σήμερα εξαιτίας αυτών των επιλογών. Βρισκόμαστε σε μια δύσκολη, σε μια δυσχερή κατάσταση. Ήδη το ΑΕΠ έχει συρρικνωθεί δραματικά, 15,2% η ύφεση στο Β΄ τρίμηνο. Μη μου πείτε ότι το εξάμηνο μας είναι καλύτερο από το μέσο όρο της ευρωπαϊκής ένωσης, διότι θα σας πω ότι η χώρα εισήλθε στην πανδημική κρίση πιο αργά από ότι άλλες χώρες, κοκκίνισε πιο αργά. Θα σας πω ότι η χώρα η δικιά μας δεν μπορεί να συγκρίνεται ως οικονομία με οικονομίες οι οποίες είναι αμιγώς εξαγωγικές και οι οποίες προφανώς έχουν μεγαλύτερη τάραξη το Α΄ τρίμηνο λόγω και των όσων συνέβαιναν στην Κίνα.

Υπάρχουν, λοιπόν, πολύ σοβαρές απαντήσεις σε αυτό και δεν νομίζω σε καμία περίπτωση ότι ο οποιοσδήποτε Υπουργός Οικονομικών μπορεί να επιχαίρει για μια ύφεση 15%.

Ήδη 125.000 θέσεις εργασίας έχουν χαθεί. Ήδη η ανεργία έχει αυξηθεί κατά 2,5 μονάδες μέσα σε πέντε μήνες. Ήδη ο τζίρος των μικρών επιχειρήσεων έχει μειωθεί στο μισό. Ήδη ο τουρισμός έχει καταβαραθρωθεί.

Στο προσχέδιο σας εσείς οι ίδιοι αποτυπώνετε ότι το διαθέσιμο εισόδημα των νοικοκυριών έχει μειωθεί κατά 7%. Ότι ακριβώς επειδή μειώνεται το διαθέσιμο εισόδημα των νοικοκυριών, μειώνεται η κατανάλωση κατά 11% και αυτό συμπαρασύρει όλη την αγορά.

Τα βλέπετε όλα αυτά; Είμαι βέβαιη ότι τα βλέπετε, αλλιώς δεν θα τα αποτυπώνατε κιόλας.

 Το πρόβλημα είναι ότι επιμένετε να μην τα αλλάζετε, όχι γιατί δεν τα βλέπετε, αλλά γιατί υπάρχει μια στρατηγική επιλογή.

Τι έχουμε μπροστά μας. Το πιο σοβαρό, είναι ότι λόγω αυτής της πολιτικής δεν υπάρχουν σοβαρές προϋποθέσεις ή έχουν υπονομευθεί οι σοβαρές προϋποθέσεις για μια γρήγορη ανάκαμψη. Δεν νομίζω ότι κανείς πια πιστεύει ότι θα έχουμε μια ανάκαμψη τύπου (V). Και ειλικρινά, δεν πιστεύω ότι το πιστεύετε. Μου κάνει εντύπωση που το προβλέπετε αυτό στον προϋπολογισμό.

Για να κατανοήσει κανείς το ανεδαφικό του πράγματος, προβλέπετε ότι το 2020 θα κλείσει με ύφεση 8,2%. Μάλιστα. Παρόμοια ύφεση θα έχει και η Ευρωπαϊκή Ένωση και η Ευρωζώνη. Ενώ όμως οι υπόλοιπες λένε ότι θα έχουνε μία ανάπτυξη 5,5%- 6%, η Ελλάδα λέτε ω του θαύματος θα φτάσει στο 7,5%. Και μη μου πείτε για το ταμείο ανάκαμψης, γιατί το ταμείο ανάκαμψης αφορά όλη την Ευρώπη και θα ευνοηθούν ή δεν θα ευνοηθούν ή θα δουν οι χώρες πώς θα μπορέσουν να απορροφήσουν αυτά τα ποσά.

Που βασίζεται η υπόθεση σας; Καταγράφονται και αυτά μέσα στο προσχέδιο του προϋπολογισμού. Αυτή η υπόθεση για την ανεδαφική ανάπτυξη του 7,5%. Λέτε θα έχουμε ανάπτυξη 7,5% γιατί θα έχουμε μια έκρηξη στις επενδύσεις. Θα αυξηθούν οι επενδύσεις κατά 30%. Αύξηση των επενδύσεων κατά 30%, δεν είχε συμβεί στη χώρα ποτέ. Σας το λέει και το δημοσιονομικό συμβούλιο αυτό και σας καλεί να είστε λίγο πιο σοβαροί.

Σημειωτέων και για τον Εισηγητή της Ν.Δ., οι επενδύσεις στο Β΄ εξάμηνο του 2019 επί Ν.Δ. όχι απλώς δεν αυξήθηκαν, κ. Παπαδημητρίου, αλλά μειώθηκαν δραματικά κατά 6%.

Δεύτερο επιχείρημα. Που βασίζεται λέει η φοβερή πρόβλεψη για ανάπτυξη που θα έχουμε το 2021; Αυτή η τρομερή έκρηξη του 7,5%; Στο ότι τα μέτρα που παίρνουμε για την εργασία θα έχουν πολύ καλή επίδραση στο ΑΕΠ γιατί θα στηριχθεί η απασχόληση, το διαθέσιμο εισόδημα και η ιδιωτική κατανάλωση. Τι μας λέτε δηλαδή; Ότι τα μέτρα για την εργασία που εφαρμόστηκαν για το 2020 και έφεραν σύμφωνα και με τις δικές σας παραδοχές μείωση του εισοδήματος των νοικοκυριών, μείωση της κατανάλωσης, έκρηξη της ανεργίας, ω του θαύματος το 2021 τα ίδια μέτρα, γιατί αυτά συνεχίζετε, θα φέρουν φοβερή ανάπτυξη, 7,5%.

Τρίτο ζήτημα. Που βασίζεται, κατά την άποψή σας, η τρομερή ανάπτυξη 7,5% που θα έχουμε το 2021; Θα παίξει λέτε φοβερό ρόλο το πρόγραμμα των 100.000 νέων θέσεων εργασίας που ετοιμάζουμε. Καλά, δεν ξέρετε ότι τέτοια προγράμματα εφαρμόζονται διαρκώς από τον ΟΑΕΔ; Τέτοια προγράμματα δημιουργίας νέων θέσεων εργασίας.

 Δεν ξέρετε ότι τέτοιο πρόγραμμα, καλύτερο μάλιστα απ΄ αυτό που εξήγγειλε ο κ. Μητσοτάκης, πιο ευνοϊκό, διότι έδινε στις επιχειρήσεις πέρα από την κάλυψη του ασφαλιστικού κόστους και ένα μέρος του μισθού για να προσλάβουν νέους εργαζόμενους. Ένα τέτοιο πρόγραμμα ήταν ανοιχτό όταν ο κ. Μητσοτάκης έκανε την εξαγγελία στη ΔΕΘ. Και μετά τρέξατε να το κλείσετε άρον άρον, λες και δεν θα το βλέπαμε. Δεν το ξέρετε;

Ποιο είναι το πρόβλημα; Το πρόβλημα είναι ότι τα προγράμματα αυτά νέων θέσεων εργασίας δεν απορροφούνται από τις μικρές και μεσαίες επιχειρήσεις σε τέτοιες συνθήκες. Διότι όταν καταρρέει η κατανάλωση και πέφτει ο τζίρος δεν μπορούν να κάνουν νέες προσλήψεις. Το πρόβλημά τους είναι ακόμη να διατηρήσουν το υπάρχον προσωπικό. Σας το λένε οι εκπρόσωποι των μικρομεσαίων επιχειρηματιών. Σας λένε δεν θα το αξιοποιήσουμε αυτό το πρόγραμμα, δεν μας βοηθάει.

Γιατί δεν μας βοηθάτε να στηρίξουμε τις υπάρχουσες θέσεις και να μη χαθούν 250.000 θέσεις εργασίας που βλέπουμε ότι πάνε να χαθούν;

 Η απάντηση νομίζω είναι ότι αυτό το πρόγραμμα βοηθά να γίνει μια ανακύκλωση του εργατικού δυναμικού. Δηλαδή, να μπορεί κάποιος μέχρι να αρχίσει να εφαρμόζεται να απολύσει και να προσλάβει νεότερους, φθηνότερους, με ελαστικότερες σχέσεις εργασίας. Δηλαδή να γίνει αναδιάρθρωση του προσωπικού στις μεγάλες επιχειρήσεις και άρα να εξυπηρετηθεί και το στρατηγικό σχέδιο.

Άρα, το πρώτο και σοβαρότερο πρόβλημα του προϋπολογισμού για το 2021, είναι ότι κάνει ανεδαφικές προβλέψεις στη βάση μη σοβαρών επιχειρημάτων. Το δεύτερο πρόβλημα, είναι ότι ακριβώς επειδή κάνει αυτές τις προβλέψεις, λέει ότι δεν θα στηρίξει περαιτέρω την οικονομία ή θα μειώσει τη στήριξη που έδωσε σε σχέση με την ήδη αναιμική στήριξη του 2020.

Δηλαδή, τι λέτε; Ακριβώς επειδή η οικονομία, η αγορά εργασίας θα έρθει σε μία κανονικότητα, στη βάση αυτών των ανεδαφικών προβλέψεων που έχω κάνει, δεν θα δαπανήσω ούτε αυτά που έδωσα το 2020 να στηρίξω την οικονομία, γιατί δεν θα το χρειάζεται. Και έτσι κατά την άποψή σας το πρόβλημα λύθηκε. Ε μα, δεν λύθηκε. Γιατί δύο λάθη δεν κάνουν ένα σωστό. Και γιατί αυτά τα δύο λάθη έρχονται να φορτωθούν και τα δύο στα λαϊκά στρώματα.

Προβλέπεται, λοιπόν, μειωμένες δαπάνες το 2021, σε σχέση με το 2020 που ήδη βλέπουμε πόσο ανεπαρκείς είναι.

Προβλέπεται μεγάλη αύξηση στα φορολογικά έσοδα το 2021. Ότι οι πολίτες ξαφνικά θα βρεθούν σε μια φοβερή ικανότητα να πληρώσουν όχι αυτά που πλήρωναν υπό κανονικές συνθήκες, αλλά και πολύ παραπάνω. Γιατί; Οι πολίτες οι οποίοι στο μεταξύ έχουν χάσει τις δουλειές τους, έχει μειωθεί το εισόδημά τους, μπορεί να έχει κατακρημνιστεί ο τζίρος στην επιχείρησή τους κ.τ.λ..

 Για την παιδεία τίποτα, εκτός από κάποιες αοριστολογίες γενικών προσλήψεων. Τίποτα αποτυπωμένο, τίποτα συγκεκριμένο, τίποτα μετρημένο.

Για τον πολιτισμό και τους εργαζόμενους του, τίποτα.

Νομίζω ότι καταλαβαίνουμε ότι εδώ υπάρχουν πολύ πολύ σοβαρά προβλήματα. Εκεί που είστε σαφέστατοι και το αναγνωρίζω, είναι στα εξοπλιστικά. 2 δις παραπάνω στα εξοπλιστικά. Σαφέστατοι.

Κλείνω και ευχαριστώ κύριε Πρόεδρε. Κυρίες και κύριοι συνάδελφοι, η βασική στρατηγική που ακολουθεί η Ν.Δ. στην οικονομία είναι ένα σχέδιο αναδιάρθρωσης εις βάρος των εργαζομένων, εις βάρος των μικρών και μεσαίων επιχειρήσεων και των επαγγελματιών. Αυτό το σχέδιο, είναι ένα σχέδιο που αυξάνει ραγδαία τις ανισότητες. Ένα σχέδιο που εσείς το ονομάζεται αναπτυξιακό και επαναφέρετε δι’ αυτού την κλασική υπόσχεση του νεοφιλελευθερισμού.

Τι λέει η κλασική υπόσχεση του νεοφιλελευθερισμού στα λαϊκά στρώματα; Κάντε λίγο υπομονή να μεγαλώσει η πίτα και θα έρθει μετά η συλλογική ευημερία. Μόνο που αυτή η συλλογική ευημερία δεν έρχεται ποτέ. Και αυτό το συλλογικό όφελος, δεν έρχεται ποτέ. Και η μεγάλη υπόσχεση του νεοφιλελευθερισμού τελικά παραμένει πάντα ανεκπλήρωτη. Και μοναδικός κερδισμένος στο μεταξύ είναι μια μικρή επιχειρηματική ελίτ.

Όπως καταλαβαίνετε, εμείς δεν μπορούμε να συνηγορήσουμε σε αυτήν την πολιτική και νομίζω ότι σιγουρά στο τέλος και η κοινωνία δε θα συνηγορήσει.

Ευχαριστώ πολύ.

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ (Γενικός Εισηγητής της Ν.Δ.):** Κύριε Πρόεδρε, να προσθέσω ένα έγγραφο που ξέχασα να καταθέσω;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Παπαδημητρίου, θέλετε να το καταθέσετε;

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ (Γενικός Εισηγητής της Ν.Δ.):** Ναι, κύριε Πρόεδρε.

Το έγγραφο, το οποίο, θέλω να καταθέσω, λέει «με βάση τις παραπάνω προϋποθέσεις και ιδιαίτερα υπό το πρίσμα της μεγάλης τρέχουσας αβεβαιότητας το Ελληνικό Δημοσιονομικό Συμβούλιο υιοθετεί τις μακροοικονομικές προβλέψεις του προσχεδίου του Προϋπολογισμού».

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε.

Το λόγο έχει ο κ. Σταϊκούρας, ο Υπουργός Οικονομικών.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εγώ θα μιλήσω αργότερα, γύρω στις 14:30΄, γιατί πρέπει να αποχωρήσω για μία συνάντηση που έχω.

Θα ήθελα, απλώς, να παρακαλέσω όλα τα κόμματα της Αντιπολίτευσης και της Αξιωματικής Αντιπολίτευσης, τα οποία, εικάζω ότι θα ασκήσουν κριτική στον Προϋπολογισμό, να μας πουν με βάση αυτή τη λανθασμένη πολιτική, ποιες είναι οι εκτιμήσεις τους για την ύφεση το 2020 και το 2021;

Θέλω να ακούσω συγκεκριμένα ποσοστά. Δηλαδή, άκουσα την Αξιωματική Αντιπολίτευση, να λέει ότι είναι λάθος η πολιτική.

Λάθος πολιτική σημαίνει ανάπτυξη 4%, 5%;

Να ακούσω, δηλαδή, ότι πιστεύετε, ότι η χώρα θα αναπτυχθεί με 5% το 2021. Να συζητήσουμε, όμως, επί συγκεκριμένο.

Συνεπώς, θα ήθελα με αφορμή την τοποθέτηση της Αξιωματικής Αντιπολίτευσης, να ακούσω από όλα τα κόμματα, που θεωρούν ότι είναι εσφαλμένη η πολιτική και είναι πολύ αισιόδοξοι οι στόχοι, ποιες είναι οι δικές τους εκτιμήσεις με αυτή τη λανθασμένη πολιτική;

Θα έχει ενδιαφέρον, για παράδειγμα, να ακούσουμε, αν πιστεύει η Αξιωματική Αντιπολίτευση ότι θα έχουμε ύφεση το 2021 ή πιστεύει ότι θα έχουμε ανάπτυξη;

Ενδιαφέρον αυτό.

Άρα, θα παρακαλούσα όλα τα κόμματα της Αντιπολίτευσης να τοποθετηθούν συγκεκριμένα για τις δικές τους εκτιμήσεις.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς σας ευχαριστούμε, κύριε Υπουργέ, για την παρέμβαση.

Το λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Γενικός Εισηγητής του Κινήματος Αλλαγής):** Επειδή, ο κύριος Υπουργός ζήτησε να τοποθετηθούν πολύ αναλυτικά τα κόμματα της Αντιπολίτευσης, θα ήθελα να κάνω μία παρατήρηση.

Ποιο είναι το πεδίο της συζήτησης ενός προσχεδίου του Κρατικού Προϋπολογισμού;

Εδώ έρχεται μία τεκμηριωμένη υποτίθεται πρόταση της Κυβέρνησης, η οποία θα συζητηθεί ως προς την κατεύθυνσή της, τους βασικούς στόχους και τις βασικές επιδιώξεις, αυτή θα περάσει από μια διαδικασία εγκρίσεων και από ευρωπαϊκά όργανα κ.λπ. και στη συζήτηση για τον Προϋπολογισμό θα γίνει πολύ αναλυτική συζήτηση πάνω σε όλα τα νούμερα, τις προβλέψεις και κομμάτων και όλων των άλλων.

Εδώ σήμερα συζητάμε, εάν αυτό το προσχέδιο ανταποκρίνεται στις ανάγκες της ελληνικής οικονομίας, όπως είναι σήμερα και αν μπορεί με βάση αυτό το προσχέδιο να οικοδομηθεί ένας τελικός Προϋπολογισμός, που θα γίνει η μεγάλη συζήτηση στις πέντε μέρες του Δεκεμβρίου, που θα αφορά την τελική έγκριση του Κρατικού Προϋπολογισμού, που είναι η κορυφαία - αν θέλετε - διαδικασία του Κοινοβουλίου κάθε χρόνο.

Άρα, λοιπόν, εγώ στη συζήτηση δεν θα μπω τόσο στις λεπτομέρειες όλων των αριθμών, θα πω τις εκτιμήσεις που κάνω με βάση αυτά που βλέπω μέσα στο προσχέδιο και με βάση αυτά που πιστεύει το κόμμα μου, ότι δεν ικανοποιεί ή ικανοποιεί το αντίστοιχο σχέδιο.

Ξεκινώντας με αυτή την παρατήρηση θέλω να κάνω μία γενική τοποθέτηση.

Κύριε Υπουργέ, νομίζω ότι το προσχέδιο του Προϋπολογισμού μας προδιαθέτει για τρία πράγματα.

Πρώτον, εξωραΐζει το παρελθόν με ένα συγκεκριμένο τρόπο.

Αδυνατεί να περιγράψει και να αντιμετωπίσει το παρόν με βάση τη σημερινή πολιτική της κυβέρνησης.

Υπόσχεται και σκιαγραφεί ένα, δήθεν, ελπιδοφόρο μέλλον, το οποίο κάθε άλλο παρά πατάει σε μία πραγματική βάση.

Το ότι εξωραΐζει το παρελθόν, φαίνεται ότι η πολιτική που ασκεί σήμερα η Κυβέρνηση, που άσκησε από την πρώτη μέρα που ανέλαβε, ανεξάρτητα από την πανδημία, οδήγησε σε ύφεση την οικονομία πριν από την πανδημία. Δηλαδή, η πολιτική του τελευταίου τριμήνου του 2019 και του πρώτου τριμήνου, πριν το longdown, του 2020, είναι μια συγκεκριμένη πολιτική που ασκείται και σήμερα από αυτήν την Κυβέρνηση με τα μέτρα που παίρνει κ.λπ., η οποία όμως, δεν έδωσε καμία αναπτυξιακή διάσταση. Αντίθετα έφερε ύφεση σε σχέση με τις συγκρίσεις των αντίστοιχων τριμήνων, για να συνεχίσει βέβαια την πτωτική τάση για το πρώτο τρίμηνο του 2020, πριν τον κορωνοϊό.

Δεύτερον, αδυνατεί να αντιμετωπίσει το παρόν, γιατί όλα κατατείνουν ότι φέτος οδεύουμε σε ύφεση που θα αγγίξει διψήφιο νούμερο. Παρά τις αρχικές διαβεβαιώσεις του Υπουργείου Οικονομικών ότι θα κινηθεί προς το 4,5%. Και βέβαια με την τεράστια συμβολή της πανδημίας η εικόνα της πραγματικής οικονομίας είναι τραγική, όπως διόγκωση της ανεργίας, μείωση εισοδημάτων, λουκέτα στις επιχειρήσεις, αύξηση κόκκινων δανείων. Αυτό, η πολιτική της Κυβέρνησης δεν το αντιμετωπίζει στο παρόν και δεν φαίνεται να το αντιμετωπίζει και στο μέλλον, γιατί λείπει από τον Προϋπολογισμό μια άλλη αντίληψη και πολιτική συγκρότηση του κοινωνικού Προϋπολογισμού του Κράτους. Δηλαδή, αυτού που αναφέρεται στις συγκεκριμένες δαπάνες και επενδύσεις στο χώρο ακριβώς του κοινωνικού κράτους και ταυτόχρονα στο χώρο της φορολογικής πολιτικής, όπου ουσιαστικά θα μπορούσε να επιχειρηθεί και μια δικαιότερη ανακατανομή των βαρών από αυτή που υπάρχει και που ουσιαστικά οδηγεί σε φτωχοποίηση τα ευρύτατα λαϊκά στρώματα.

Τρίτον, υπόσχεται και σκιαγραφεί ένα, δήθεν, ελπιδοφόρο μέλλον με αριθμούς, ποσοστά και στόχους που δεν εδράζονται και δεν απορρέουν από πουθενά, πολύ μακριά από την αμείλικτη πραγματικότητα της βαθιάς ύφεσης και κρίσης και κυρίως της διάχυτης αβεβαιότητας.

Μου κάνει εντύπωση που όλα τα μεγέθη γίνονται στη βάση των αισιόδοξων σεναρίων, που έχουν σχέση με το πως θα πάνε ομαλά τα πράγματα μέχρι τότε.

Θα περίμενα από την Κυβέρνηση να έχει μια πολιτική, να μας εμφανίσει και τους βαθμούς αβεβαιότητας, όχι μονάχα με ένα παράδειγμα του πως θα πάει το έλλειμμα και η ύφεση σε αντίστοιχη περίπτωση, που υπήρξε στο τρίτο τρίμηνο του 2020, αν θα ξανά υπάρχει ο κορωνοϊός, αλλά στη βάση ευρύτερων αλλαγών που έχουν σχέση με τα γενικότερα ζητήματα πολιτικής προστασίας και ενίσχυσης των υποδομών του κράτους και των διαδικασιών αντιμετώπσης καταστροφών από κάθε είδους βεβαιότητας, που θα μπορεί να συμβεί τους επόμενους μήνες. Να υπάρχει μια μέριμνα που θα φέρει για ένα δεύτερο σενάριο για μικρότερους αριθμούς, που έχουν σχέση με τους στόχους, που τίθενται για τους επόμενους μήνες και τον επόμενο χρόνιο.

Τα λέω αυτά, γιατί, εντάξει, συνήθως ο Προϋπολογισμός μιας συντηρητικής κυβέρνησης χαρακτηρίζεται από την Αντιπολίτευση και δικαιολογημένα, κατά τη γνώμη μου, γιατί έχει συμβεί σε όλες τις συγκεκριμένες περιόδους και αντιαναπτυξιακός και αντικοινωνικός και με άδικη κατανομή βαρών, όπως είναι και αυτό το προσχέδιο. Είναι όλα αυτά, αλλά, νομίζω ότι έχει το προνόμιο να είναι τόσο ξένο με την πραγματική οικονομία που καταντά Προϋπολογισμός μελλοντολόγων. Αυτό είναι το πιο επικίνδυνο από όλα, διότι, αναγκάζεται μια κυβέρνηση και τώρα βέβαια αναγκαστήκατε από τα πράγματα, να φέρνετε καινούργια μέτρα και να αναπροσαρμόζετε τους στόχους του προϋπολογισμού.

Μια κυβέρνηση που δεν προβλέπει το μέλλον δεν μπορεί να προσαρμόσει και εύκολα τις αντίστοιχες διαδικασίες.

Το χαρακτήρισα έτσι, γιατί δεν μπορεί αλλιώς να το χαρακτηρίσει κανείς, όταν δεν υπάρχει ενδιάμεσο σχέδιο.

Δεν υπάρχει συγκροτημένη και πλήρης αναπτυξιακή στρατηγική.

Δεν υπάρχουν αναγκαίες επείγουσες προτεραιότητες και ιεραρχήσεις.

Δεν υπάρχει ίχνος μεταρρυθμιστικής και διαρθρωτικής δυναμικής.

Και ενώ δεν υπάρχουν όλα αυτά, ισχυρίζεται ότι θα μεταβεί η οικονομία από τη σχεδόν διψήφια ύφεση στην ταχύρρυθμη ανάπτυξη κάνοντας ένα άλμα.

Είναι άλμα επί της πραγματικής οικονομίας ή άλμα στο κενό;

Αυτό είναι το ερώτημα που θέτει το σημερινό προσχέδιο.

Περιγράφετε ένα θαύμα που, κατά τη γνώμη μου, όλοι γνωρίζουμε ότι θαύματα στην εποχή μας είναι πάρα πολύ δύσκολο. Εγώ λέω να το περιγράψουμε αυτό με τους αριθμούς που προβλέπει ο Προϋπολογισμός;.

Πώς από την ύφεση, για παράδειγμα, του 8,2%, σύμφωνα με τις προβλέψεις μας, θα εκτιναχτούμε στην ανάπτυξη του 7,5%;

Πώς, δηλαδή, από 17 δις έλλειμμα θα πάμε σε 15 δις περίσσευμα;

Είναι αμείλικτοι οι αριθμοί αυτοί.

Ποσοστό που προσδοκάει η Κυβέρνηση ότι όλη η ζημιά -σημειώστε ότι το δεύτερο τρίμηνο του 2020, εξαιτίας του κορωνοϊού, σημειώθηκε η μεγαλύτερη οικονομική πτώση στη μεταπολεμική ιστορία της χώρας. 14%, σε σχέση με το πρώτο τρίμηνο και 15,2% σε σχέση με το δεύτερο τρίμηνο του 2019.

Αυτό όλο το κενό θα καλυφθεί σε 12 μήνες;

Μας λέτε, δηλαδή, ότι το 2022 θα μπούμε σαν να μην υπήρξε ποτέ η πανδημία; Νομίζω ότι περισσότερο το εύχεστε παρά το ελπίζετε και δεν θα έπρεπε να το αποτυπώνετε στο προσχέδιο του Προϋπολογισμού με αυτόν τον τόσο απόλυτο τρόπο. Να φέρετε εναλλακτικά σενάρια. Πιο πολύ θα χαιρόμουν εγώ, όταν θα έβλεπα το αναλυτικό σχέδιο να έχει τρία σενάρια για την πορεία της οικονομίας και όχι, ένα και με τα αντίστοιχα μέτρα που θα πάρει η κυβέρνηση. Ας έχουμε μια ευελιξία, μην είμαστε τόσο τυποποιημένοι σε ότι αφορά τη συγκρότηση του Προϋπολογισμού.

Επιχειρείτε για να τεκμηριώσετε το θαύμα ένα αδιέξοδο παιχνίδι με ποσοτικούς στόχους. Προβλέπετε αύξηση επενδύσεων 30,4% σε σχέση με το 2020 με την προϋπόθεση ότι θα απορροφήσετε τα 5,5 δις από τους πόρους των νέων ταμείων. Πώς; Με τους σημερινούς ρυθμούς απορρόφησης του ΕΣΠΑ; Με τους σημερινούς ρυθμούς αύξησης των επενδύσεων; Με τους σημερινούς μηχανισμούς του κράτους και των τραπεζών; Με την έλλειψη αναπτυξιακού σχεδιασμού που όλο έρχεται, όλο εξαγγέλλεται και όλο έρχεται από την πρώτη μέρα που αναλάβατε την κυβέρνηση;

Προβλέπετε αύξηση στις εξαγωγές αγαθών και υπηρεσιών 22,2% το 2021, όταν το 2020 είχαμε μείωση 24,8%. Μια τέτοια πρόβλεψη - είναι και ο τουρισμός μέσα σε αυτά -προϋποθέτει ότι το 2021 θα φτάσει και να ξεπεράσει την κίνηση του 2019. Ο Πρόεδρος του ΣΕΤΕ εκτιμά ότι στην καλύτερη περίπτωση θα προσεγγίσει το 2021 το 50% των εσόδων του 2019. Πώς βγαίνει λοιπόν αυτή η πρόβλεψη για αύξηση στις εξαγωγές υπηρεσιών και αγαθών;

Το ποσοστό ανεργίας προβλέπεται ότι από το 18,6% στο τέλος του 2020, που πολύ απέχει από την πραγματικότητα, καθώς συνυπολογίζονται όσοι εργαζόμενοι πήραν το βοήθημα, ανεξάρτητα αν τελικά έχασαν τη δουλειά τους, θα φτάσει στο 16,5% το 2021. Δηλαδή, ένα ποσοστό καλύτερο από το 17,3% του 2019. Είμαστε σοβαροί; Με αυτό που γίνεται σήμερα στη χώρα, πιστεύετε και με αυτό που εξελίσσεται τους επόμενους μήνες με τον κορονοϊό παρόντα, σαν να μην υπήρξε ποτέ η περίοδος της πανδημίας, θα γυρίσουμε ξαφνικά σε μια απασχόληση που θα ξεπερνά κατά πολύ ακόμα και το 2019; Η αγορά εργασίας μια ματιά να ρίξετε, δεν μπορεί να σας δώσει κανένα τέτοιο επιχείρημα.

Έρχομαι στη σχέση της πρότασης που έχουμε στα χέρια μας με την πραγματική οικονομία. Βάζετε τέσσερις προϋποθέσεις. Σταδιακή αποκλιμάκωση των επιπτώσεων της πανδημίας, πολλαπλασιαστική επίδραση των μέτρων δημοσιονομικής πολιτικής, επιτυχή υλοποίηση του προγράμματος και στήριξη των επενδύσεων και μέγιστη δυνατή απορρόφηση πόρων από το ταμείο ανάπτυξης το 2021. Και οι τέσσερις προϋποθέσεις κρέμονται στον αέρα.

Η πρώτη με τη ρευστότητα της αβεβαιότητας καταντά ευχολογική. Θα έβλεπε να έχει ληφθεί στοιχειώδης μέριμνα. Μέχρι τώρα, μόνο αποσπασματικά. Η δεύτερη; Μέχρι τώρα πολιτική αποδεικνύεται με δεδομένους τους στόχους αναποτελεσματική. Δεν δίνει αυτό που πρέπει να δώσει. Η τρίτη που αφορά τις επενδύσεις, μίλησα προηγούμενα ότι δεν υπάρχει κανένα σχέδιο που να τις επιταχύνει με οποιοδήποτε τρόπο. Για το σχέδιο ανάπτυξης, επαναλαμβάνω ότι εξακολουθεί να είναι ζητούμενο.

Έρχομαι τώρα στη σχέση που αφορά την πραγματική οικονομία. Γράφετε στο προσχέδιο ότι η κυβέρνηση επεξεργάζεται ένα συνεκτικό εθνικό στρατηγικό σχέδιο για την βέλτιστη παραγωγική αξιοποίηση και μόχλευση όλων των διαθέσιμων κεφαλαίων, βασισμένο στις προτάσεις και τις στρατηγικές κατευθύνσεις της Ευρωπαϊκής Επιτροπής για το σχέδιο ανάπτυξη της ελληνικής οικονομίας. Νόμιζα ότι είσαστε έτοιμοι και ότι είχατε προετοιμαστεί. Μας το έλεγε ο Πρωθυπουργός. Υποτίθεται ότι είχε έτοιμη, πριν καν αναλάβει, τη μεγάλη φορολογική μεταρρύθμιση και είδαμε μόνο σειρά νομοσχεδίων και αποσπασματικών μέτρων. Υποτίθεται ότι θα είχε εντάξει τον Προϋπολογισμό του 2020 σε ένα μεσοπρόθεσμο σχέδιο που θα έφερνε γρήγορα στη Βουλή. Τον πρόλαβε η πανδημία. Αλλά ούτε καν προϊδέασε τι θα ήταν αυτό.

Υποτίθεται ότι είχε έτοιμες μεγάλες διαρθρωτικές αλλαγές που θα γίνονταν αμέσως πράξη και έφερε κατά συρροή νόμους - μνημεία κακής νομοθέτησης και επιλογές εξυπηρέτησης συγκεκριμένων συμφερόντων. Τώρα, αναζητούμε πάλι το ίδιο πράγμα. Στην Ελλάδα των μνημονίων κατακτήσαμε κάτι θετικό. Ότι κάθε Προϋπολογισμό τον εντάσσαμε σε ένα μεσοπρόθεσμο σχέδιο εμφανές, δεδομένο εκ των προτέρων, για να έχει μια συνέχεια η πολιτική και να μην είναι μια στενή πολιτική ενός ορίζοντα κάποιων μηνών.

Αυτό το μεσοπρόθεσμο σχέδιο που κατά καιρούς το λέτε, το ξαναλέτε, είπε ο Πρωθυπουργός θα το πει στη Θεσσαλονίκη στην αρχή, μετά είπε ότι θα το πει αργότερα, ενώ τώρα λέει ότι θα έχουμε ένα σχέδιο ολοκληρωμένο με βάση την έκθεση Πισσαρίδη, που δεν είναι σχέδιο αναπτυξιακό, είναι μια συρραφή μέτρων. Δεν έχει ούτε αρχή ούτε τέλος. Νομίζω ότι εδώ έχουμε ένα τεράστιο πρόβλημα που δεν έχει σχέση μονάχα με το αντικοινωνικό, το αντιαναπτυξιακό του σχεδίου που μας έχετε φέρει, αλλά έχει σχέση με αυτό που είπα στην αρχή, ότι επιτείνετε με αυτή την πρόταση την αβεβαιότητα που έχει ο κόσμος για το μέλλον. Επιτείνετε την βεβαιότητα ότι με αυτή την πολιτική δεν μπορεί να ξεπεραστεί η κρίση.

Πως θα μπορούσε να πυροδοτηθεί σήμερα ένας αναπτυξιακός συναγερμός και να έρθουν επενδύσεις; Είσαστε τόσο ευχαριστημένοι, κύριοι Βουλευτές της συμπολίτευσης, με τις επενδύσεις που γίνονται στη χώρα μέχρι τώρα; Περιμέναμε τη Microsoft για να μας πει ότι έγινε μια μεγάλη επένδυση στη χώρα, μετά από ένα ενάμιση χρόνο ουσιαστικά; Πώς θα ολοκληρώσουμε τις σύγχρονες υποδομές, πώς θα αξιοποιήσουμε τις διαθέσιμες πηγές παραγωγής πλούτου; Πώς θα δημιουργήσουμε περιφερειακούς νέους πόρους που θα δώσουν ταυτότητα σε κάθε περιφέρεια της χώρας; Υπάρχει περιφερειακός προϋπολογισμός; Θα φέρετε με το τελικό σχέδιο περιφερειακό προϋπολογισμό; Πώς θα δημιουργήσουμε τις προϋποθέσεις αλλάζοντας το κράτος, τους θεσμούς, αναδιοργανώνοντας το κοινωνικό κράτος, αναπτύσσοντας ολοκληρωμένα σχέδια παραγωγικής ανασυγκρότησης; Δεν υπάρχει πουθενά, τίποτα από όλα αυτά.

Νομίζω, λοιπόν, ότι το πρόβλημα δεν είναι να σας πούμε εμείς, τι λέμε για τους στόχους και τους αριθμούς. Να μας πείτε εσείς, κύριε Υπουργέ, τι λέτε για την οικονομία και αυτά που λέτε μέχρι τώρα, είναι ένα άλμα στο κενό, αντί για ένα άλμα προόδου, ένα άλμα προς τα εμπρός και καλό θα είναι στην τελική επεξεργασία να λάβετε υπόψη σας τις παρατηρήσεις της αντιπολίτευσης. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Γενικός Εισηγητής του ΜέΡΑ25):** Ευχαριστώ, κ. Πρόεδρε. Είναι εντυπωσιακό να μας ζητάτε νούμερα. Αυτός είναι ένας Προϋπολογισμός εν κενώ, ένας Προϋπολογισμός αδράνειας, αλλά και αποεπένδυσης, όσον αφορά το κοινωνικό κράτος.

Υπάρχει μια σκόπιμη υποτίμηση των επιπτώσεων του κορονοϊού στην οικονομία. Υπάρχει μια σκόπιμη ολιγωρία απέναντι στις ανάγκες της υγείας και μιλάω για τα νοσοκομεία και της παιδείας. Είναι ένας Προϋπολογισμός κοινωνικά ανάλγητος σε μια κοινωνία που αυτή τη στιγμή βρίσκεται στο βαθύτερο σημείο φτωχοποίησης και έχει μπροστά της μια πολύ αρνητική προοπτική, μια προοπτική εξαθλίωσης.

Κρύβετε σε αυτόν τον Προϋπολογισμό σημαντική αποεπένδυση στην οικονομία. Κρύβετε το πραγματικό μέγεθος της ύφεσης, την κάμψη εξαγωγών, την αιμορραγία εργαζομένων, καθώς έχουμε κάποια μείωση της ανεργίας και πολλαπλάσια μείωση των εργαζομένων.

 Είναι ένας προϋπολογισμός άρνηση της πραγματικότητας, προκειμένου να μην λάβω τα απαραίτητα μέτρα σε υγεία και παιδεία για να μην δυσαρεστηθούν οι κλινικάρχες και οι ιδιωτικοί σχολάρχες.

Όσον αφορά την αποεπένδυση. Αναφέρει το προσχέδιο ότι τα τελευταία τρίμηνα του 2019 υπήρξε μια ισχυρή επενδυτική δραστηριότητα. Μόνο που τα νούμερα που αναφέρονται αφορούν το ακαθάριστο σχηματισμό παγίου κεφαλαίου. Αν δούμε τον καθαρό σχηματισμό παγίου κεφαλαίου θα δούμε ότι, δυστυχώς, συνεχίζουμε να είμαστε σε πορεία αποεπένδυσης και με σημαντικό, μάλιστα, ποσοστό. Τα δε στοιχεία του δεύτερου τριμήνου του 2020, που δεν είναι ακόμα διαθέσιμα, θεωρούμε ότι θα είναι ακόμα πιο δυσμενή. Υπάρχουν οι προφανώς ανεδαφικές προβλέψεις της ύφεσης, τις οποίες, για να δικαιολογήσετε αυτό το εξαιρετικά αισιόδοξο σενάριο, βάζετε τη σημείωση ότι το χρονικό σημείο εξάλειψης του υγειονομικού κινδύνου αποτελεί την πιο σημαντική, αλλά άγνωστη παράμετρο, αντί πραγματικά να έρθετε και να μας πείτε ένα πραγματικό νούμερο, ρεαλιστικό, με βάση τα ως τώρα δεδομένα.

Μας παρουσιάζετε όλα τα μέτρα που πήρατε και καταφέρατε να μειώσετε την ύφεση. ΄Όταν αυτή η ύφεση όμως είναι στο επίπεδο του 15,2% για το δεύτερο τρίμηνο, προφανώς τα μέτρα σας δεν πιάσανε τόπο. Γιατί δεν μπορούμε να λέμε ότι λάβατε τα απαραίτητα μέτρα και η ύφεση έφτασε 15%.

Για τις εξαγωγές. Παρουσιάζετε τα στοιχεία των επιδόσεων του εμπορικού ισοζυγίου αγαθών και υπηρεσιών, όμως αν δούμε πραγματικά το εμπορικό ισοζύγιο αγαθών υπάρχει μια κάμψη της εξαγωγικής δυναμικής της χώρας, που έχει γίνει ήδη αισθητή από τα μέσα του 2019.

Για το έλλειμα, επειδή μας ζητάτε στοιχεία, εμείς είχαμε πει έλλειμμα 10% με 15% και πέσαμε μέσα, παρά τις δικές σας υπεραισιόδοξες προβλέψεις. Αυτά είναι, αν υπολογίσει κανείς το ΑΕΠ και τα 17,7 δις του προϋπολογισμού, νομίζω ότι είναι ακριβώς αυτά τα νούμερα. Μας ζητάτε ξανά και ξανά στοιχεία αντί να έρθετε εσείς με ρεαλιστικά στοιχεία. Δεν είναι ρεαλιστικά τα δικά σας στοιχεία και φαίνεται κιόλας στις ανεδαφικές προβλέψεις εσόδων που έχετε. Προβλέπεται ότι τα έσοδα θα αυξηθούν κατά 3,5 δισεκατομμύρια εν μέσω κορωνοϊού και μάλιστα τα φορολογικά έσοδα θα είναι αυξημένα κατά 1,25 δισεκατομμύρια. Πόσο πιο ανεδαφικά από αυτό μπορούν να πάνε;

Τώρα, για τα μέτρα που θα πάρετε, στην ουσία αναφέρεται. Έχουν προχωρήσει σε αναστολές πληρωμών υποχρεώσεων 1,2 δις, ενίσχυση ρευστότητας και τα λοιπά και τα λοιπά. Εμείς έχουμε κάποιες απορίες για να δούμε πόσο πραγματικά αυτά τα μέτρα πιάνουν τόπο. Το ερώτημα είναι, τα δεδομένα του Υπουργείου, αναφορικά με τις αναστολές των πληρωμών, πόσες έχουν κατατεθεί έως σήμερα; Ποιο είναι το μέγεθος των αναστολών; Για τα προγράμματα ενίσχυσης ρευστότητας υπάρχει πληροφόρηση για άντληση από επιχειρήσεις; Ποιο είναι, ως τώρα, το συνολικό μέγεθος της επιστρεπτέας προκαταβολής; Επαρκούν τα 4 δισεκατομμύρια που έχουν προσδιοριστεί; Υπάρχει κάποια εκτίμηση, κάποιο δεδομένο, για την πορεία των νέων κόκκινων δανείων, που πιθανώς θα σωρεύονται στα ήδη υφιστάμενα λόγω της επιδημίας; Το προσχέδιο αναφέρει ότι σημαντικός περιοριστικός παράγοντας για την προσφορά πιστώσεων, εκ μέρους των τραπεζών, αποτελεί η προοπτική δημιουργίας μη εξυπηρετούμενων δανείων.

Όσον αφορά το εργατικό δυναμικό πραγματικά, εμάς τουλάχιστον, μας θορύβει και μας κάνει εντύπωση που εσάς δεν σας απασχολεί το δεδομένο των εξαφανιζόμενων εργαζόμενων, καθώς έχουμε μια αύξηση των εργαζομένων της απασχόλησης κατά 30.000 και μια μείωση των ανέργων κατά 139.000. Που έχουν πάει οι 109.000 εργαζόμενοι; Που εξαφανίστηκε αυτό το εργατικό δυναμικό; Δεν μπορεί να μείνει αναπάντητο. Είναι λόγω συνταξιοδότησης, λόγω μετανάστευσης; Είναι σημαντικό κομμάτι της ανάλυσης και άλλων απαραίτητων πολιτικών αυτού του προϋπολογισμού. Θέλουμε τις απαντήσεις σας.

Όσον αφορά το κομμάτι της υγείας και της παιδείας, τους κύριους κρίκους αυτή τη στιγμή όπως βλέπουμε στην αντιμετώπιση της κρίσης αυτής, έχουμε δεσμεύσεις για προσλήψεις μόνιμου προσωπικού χωρίς να ορίζονται, χωρίς να κοστολογούνται στην πράξη για την παιδεία και έχουμε για την, δε, υγεία έχουμε μια αύξηση 330 εκατομμυρίων ευρώ από τη μία και από την άλλη, αν βάλετε κάτω τα νούμερα, μια μείωση 255 εκατομμυρίων ευρώ. Όταν, δηλαδή, σ’ αυτήν την κρίση δεν τολμάτε να ενισχύσετε, προβλέπεται μείωση δαπανών στην υγεία και στην παιδεία; Δηλαδή είναι συγκλονιστική η ολιγωρία σας σε αυτό το κομμάτι και είναι ξεκάθαρο εδώ γιατί. Ο στόχος σας είναι ένας. Όχι η αντιμετώπιση της επιδημίας με όρους ενίσχυσης του δημόσιου συστήματος που θα μας επέτρεπε να θωρακίσουμε τα νοσοκομεία, γιατί αυτό που κάνετε εσείς είναι ότι ανοίξατε στον τουρισμό, και μπορεί να πει κάποιος ότι κάνατε καλά, μπορεί να πει κάποιος ότι δεν κάνατε, αλλά δεν υπάρχει ένας άνθρωπος στην ελληνική κοινωνία που θα πει ότι καλώς ανοίξατε στον τουρισμό, όταν δεν ετοιμάσατε και δεν θα θωρακίσατε το δημόσιο σύστημα υγείας. Αυτό δεν υπάρχει ούτε ένας άνθρωπος που μπορεί να το πει. Είναι ξεκάθαρο ότι δεν το έχετε θωρακίσει και από τον προϋπολογισμό σας είναι ξεκάθαρο ότι δεν σκοπεύετε να το θωρακίσετε.

Αντίστοιχα για τα σχολεία, όπου χρειαζόμαστε αυτή τη στιγμή να σπάσουν τα τμήματα στα 15 άτομα, ανά αίθουσα 15 μαθητές, δεν το κάνατε, δεν προχωράτε στις απαραίτητες προσλήψεις προσωπικού, στην απαραίτητη διαθεσιμότητα χώρου. Άρα τι άλλο να συμπεράνουμε, παρά το ότι, από τη στιγμή που δεν κάνατε τα αυτονόητα, υπάρχουν κάποιες αυτονόητες δεσμεύσεις σας. Αυτές είναι οι ιδιωτικοί πάροχοι υγείας, που δεν θέλετε να χάσουν απέναντι σε ένα δυνατό δημόσιο σύστημα και τα ιδιωτικά σχολεία, που δεν θέλουν να χάσουν απέναντι σε ένα δυνατό δημόσιο σχολείο. Λυπόμαστε γι’ αυτό. Εμείς το καταγγέλλουμε και σας καλούμε να το αλλάξετε. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε. Το λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής του ΚΚΕ):** Ευχαριστώ. Καταρχάς ένα μεγάλο ερώτημα είναι πως πρέπει να εξετάσουμε το προσχέδιο του προϋπολογισμού. Η γνώμη μας είναι ότι πρέπει να γίνει ή εξέτασή του στο πλαίσιο των συνολικότερων εξελίξεων σε διεθνές επίπεδο.

Αυτές οι εξελίξεις καθορίζονται πρώτον, από τη νέα καπιταλιστική κρίση, η οποία εκδηλώθηκε σε διεθνές επίπεδο με μεγαλύτερο βάθος από την προηγούμενη κρίση του 2008 - 2009. Είναι μια κρίση υπερσυσσώρευσης του κεφαλαίου, τα οποία σημάδια της επιβράδυνσης είχαν εμφανιστεί από το 2019 πριν ξεσπάσει, δηλαδή, η πανδημία. Η πανδημία, επί της ουσίας, αποτέλεσε τον καταλύτη και όχι την αιτία εκδήλωσης της κρίσης. Επηρέασε την έναρξη, αλλά και το βάθος της.

Δεύτερο στοιχείο είναι η ανισόμετρη επίπτωση αυτής της κρίσης στις διάφορες καπιταλιστικές οικονομίες. Μια ανισομετρία η οποία αλλάζει τους συσχετισμούς σε διεθνές επίπεδο, οξύνει τις αντιθέσεις ανάμεσα στις μεγάλες ιμπεριαλιστικές συμμαχίες και, βεβαίως, αυτές οι αντιθέσεις οξύνονται και στο εσωτερικό της ευρωζώνης και της Ευρωπαϊκής Ένωσης, παρά τον προσωρινό συμβιβασμό, όπου αυτός ο συμβιβασμός κατέληξε στη δημιουργία του ταμείου ανάκαμψης. Βεβαίως για αυτό το ταμείο ανάκαμψης γίνεται ένα εμπόριο ελπίδων, αλλά και κάλπικων προσδοκιών, όχι μόνο από τη μεριά της ΝΔ και της κυβέρνησης, αλλά και των άλλων κομμάτων, του ΣΥΡΙΖΑ, του ΚΙΝΑΛ και λοιπών.

Εδώ, πρέπει να αναδείξουμε αυτό, το οποίο είπε και ο ίδιος ο κύριος Πρωθυπουργός, ότι «δωρεάν γεύμα δεν υπάρχει». Σε ποιους αναφερόταν αυτή η ρήση του κυρίου Πρωθυπουργού; Αναφερόταν ακριβώς στο λαό και στις ανάγκες του. Ό,τι χρήματα για το λαό και την ικανοποίηση των αναγκών του δεν υπάρχουν. Ενώ, αντίθετα, υπάρχουν χρήματα για το μεγάλο κεφάλαιο. Για το κεφάλαιο συνολικότερα.

Έχουμε, λοιπόν, με τη δημιουργία του Ταμείου Ανάκαμψης, έναν προσωρινό συμβιβασμό ανάμεσα στην αντιδραστική συμμαχία του νότου, αλλά και σε αυτές τις χώρες, οι οποίες ήταν σκεπτικιστές. Ένας προσωρινός συμβιβασμός, ο οποίος προσπαθεί να συγκεράσει τις σημαντικές αντιθέσεις που υπάρχουν ανάμεσα στα κράτη μέλη της ευρωζώνης για τον επιμερισμό των κερδών -δηλαδή, για το ποιοι θα βγουν περισσότερο κερδισμένοι, ποιοι μονοπωλιακοί όμιλοι θα βγουν περισσότεροι κερδισμένοι-, αλλά και των ζημιών. Ενώ όλα τα κράτη μέλη, όλες οι κυβερνήσεις, ανεξάρτητα του επιθετικού προσδιορισμού –φιλελεύθερες, σοσιαλδημοκρατικές, κεντροαριστερές και λοιπά- συμφωνούν στην ανάγκη κλιμάκωσης της αντιλαϊκής επίθεσης, της επίθεσης απέναντι στην εργατική τάξη. Οι μεγάλοι ωφελημένοι, από αυτόν τον προσωρινό συμβιβασμό στην Ευρωπαϊκή Ένωση, δεν μπορεί να είναι άλλοι από τα μονοπώλια που θα επενδύσουν στην ψηφιακή και στην πράσινη οικονομία.

Από άλλη μεριά, η πορεία υλοποίησης και εκροής των χρημάτων σχετίζεται και συνδέεται άμεσα με μία πολλαπλή εποπτεία. Δεν είναι μόνο το ευρωπαϊκό εξάμηνο που, το επόμενο διάστημα, θα ξαναμπεί σε λειτουργία. Δεν είναι μόνο η ενισχυμένη εποπτεία που η κυβέρνηση του ΣΥΡΙΖΑ μάς έβαλε για ακόμη 50 χρόνια, αλλά είναι και νέος μηχανισμός διαχείρισης και αξιολόγησης του προγράμματος μεταρρυθμίσεων, στη βάση του εθνικού σχεδίου ανάκαμψης. Αυτές οι μεταρρυθμίσεις δεν περιλαμβάνουν τίποτε άλλο παρά το τσάκισμα, την κατεδάφιση οποιωνδήποτε –ελάχιστων- εργατικών δικαιωμάτων έχουν απομείνει, στη λογική της μεγαλύτερης ευελιξίας της αγοράς εργασίας, στη λογική της διαμόρφωσης ενός ακόμη πιο φτηνού εργατικού δυναμικού και, βεβαίως, στην προώθηση και στην επιτάχυνση των ιδιωτικοποιήσεων.

Από αυτή, λοιπόν, την άποψη είναι φανερό ότι νέα μέτρα σε βάρος των λαών της Ευρωπαϊκής Ένωσης θα υπάρξουν. Μέτρα, τα οποία δεν θα είναι προσωρινού χαρακτήρα, όπως η ευελιξία της εργασίας και η εκ περιτροπής εργασίας, που στοχεύουν συνολικά την εργατική τάξη, αλλά και νέα βάρη στους λαούς της Ευρωπαϊκής Ένωσης και στον ελληνικό λαό. Γιατί, στο τέλος, θα έρθει ο λογαριασμός του Ταμείου Ανάκαμψης. Αυτόν το λογαριασμό θα κληθούν να τον πληρώσουν τα λαϊκά στρώματα, μέσα από την αύξηση της φορολογίας, είτε για τη διαχείριση του κρατικού χρέους που θα αυξηθεί, είτε για τη διαχείριση συνολικά του ευρωπαϊκού χρέους - μέσα από τους νέους πόρους, όπως λέει η Ευρωπαϊκή Ένωση. Τους ευρωπαϊκούς πόρους, που δεν θα είναι τίποτε άλλο παρά μια αύξηση της έμμεσης φορολογίας.

Τρίτο στοιχείο. Εξαιτίας ακριβώς της όξυνσης των αντιθέσεων, η περιοχή μας παραμένει ένα πεδίο εκδήλωσης αυτών των οξυμένων αντιθέσεων, ανάμεσα στα ιμπεριαλιστικά κέντρα, τόσο η ανατολική Μεσόγειος, όσο και η ευρύτερη περιοχή. Και στα πλαίσια αυτών των οξυμένων αντιθέσεων ανάμεσα στις Ηνωμένες Πολιτείες, τη Ρωσία, την Κίνα, αλλά και άλλων δυνάμεων, εντείνονται και οι ανταγωνισμοί ανάμεσα στις αστικές τάξεις της Ελλάδας και της Τουρκίας, για το ποιοι θα πάρουν μεγαλύτερο κομμάτι από το «πλιάτσικο» που θα γίνει σε βάρος λαών και κυριαρχικών δικαιωμάτων.

Με πρόσχημα και αφετηρία αυτούς τους ανταγωνισμούς ανάμεσα στην αστική τάξη της Ελλάδας και της Τουρκίας, εκδηλώνεται μια νέα κούρσα εξοπλιστικών προγραμμάτων. Μια νέα κούρσα εξοπλιστικών προγραμμάτων, τα οποία εντάσσονται στην ισχυροποίηση της παρουσίας, αλλά και της εξυπηρέτησης των αμερικανο-νατοϊκών ιμπεριαλιστικών σχεδιασμών στην περιοχή.

Αυτό είναι το πλαίσιο, μέσα στο οποίο πρέπει να εξεταστεί η πορεία της ελληνικής οικονομίας και του προσχεδίου του Κρατικού Προϋπολογισμού. Βεβαίως, στο προσχέδιο του Κρατικού Προϋπολογισμού υπάρχουν οι εκτιμήσεις για την πορεία της ελληνικής οικονομίας και για το 2020, αλλά και για την επόμενη χρονιά. Επί της ουσίας, αυτό το οποίο προβλέπει η ελληνική Κυβέρνηση, μέσω του Κρατικού Προϋπολογισμού, είναι ότι, ουσιαστικά, θα έχουμε μια πορεία εκδήλωσης της κρίσης τύπου «V». Αυτό, όμως, έχει καταρριφθεί συνολικά από όλες τις εκτιμήσεις των μεγάλων ιμπεριαλιστικών οργανισμών και για την ελληνική οικονομία, αλλά και την παγκόσμια οικονομία, λέγοντας ότι, για το 2020, η ύφεση θα φτάσει στο 8,2%, ενώ, το 2021, θα αντιστραφεί η πορεία και θα παρουσιάσει άνοδο 7,5%. Αυτό είναι το βασικό σενάριο του Κρατικού Προϋπολογισμού. Δηλαδή, δεν είναι μόνο απλά και μόνο αισιόδοξες εκτιμήσεις, αλλά είναι εκτιμήσεις, οι οποίες δεν πατάνε στα πραγματικά δεδομένα.

Και, βεβαίως, για την εξέλιξη αυτών των εκτιμήσεων, δεν έχει ληφθεί υπόψη το τρίτο τρίμηνο, που ακόμη δεν έχουν δοθεί τα στοιχεία του στη δημοσιότητα από την ΕΛΣΤΑΤ. Εκεί, θα καταγραφεί η πολλή μεγάλη πτώση, σε σχέση με το αντίστοιχο του 2019, εξαιτίας της πορείας του τουρισμού και συνολικά της μείωσης της τουριστικής οικονομικής δραστηριότητας. Για το 2021, οι εκτιμήσεις, τις οποίες κάνουν, ελαχιστοποιούν την αρνητική επίδραση που μπορεί να προκύψει από μία σειρά σημαντικούς παράγοντες, όπως είναι η πορεία της πανδημίας, όπως είναι οι δημοσιονομικές αποκλίσεις, σε σχέση με το πολύ μεγάλο ύψος των φορολογικών εσόδων, ή η όξυνση των γεωπολιτικών ανταγωνισμών στην περιοχή μας, η επιδείνωση της προσφυγικής κρίσης.

Από αυτή την άποψη, λοιπόν, εμείς θεωρούμε ότι αυτές οι εκτιμήσεις απέχουν από τις εκτιμήσεις που κάνουν οι υπόλοιποι διεθνείς οργανισμοί, όπως η Ευρωπαϊκή Επιτροπή ή ο ΟΟΣΑ ή το Διεθνές Νομισματικό Ταμείο, για την ελληνική οικονομία. Αυτές είναι αποκλίσεις σημαντικές. Αντίστοιχες επισημάνσεις, με εύσχημο τρόπο, κάνει τόσο το Γραφείο του Προϋπολογισμού του Κράτους στη Βουλή, όσο και το Ελληνικό Δημοσιονομικό Συμβούλιο.

Εδώ, είναι ένα χαρακτηριστικό γνώρισμα: Το μεγάλο βάθος της εκδήλωσης της κρίσης στην ελληνική οικονομία, που παράγοντες αυτού του μεγάλου βάθους -όπως εκτιμούν όλοι- είναι ακριβώς το μεγάλο μέρος της τουριστικής οικονομικής δραστηριότητας, όσον αφορά τη συμβολή τους στο ΑΕΠ και, βεβαίως, οι μεταφορές. Δηλαδή, παράγοντες που χαρακτηρίζουν το εξωστρεφές μοντέλο της ελληνικής οικονομίας. Ένα εξωστρεφές μοντέλο, στο οποίο επένδυσε και η προηγούμενη κυβέρνηση του ΣΥΡΙΖΑ, αλλά επενδύει και η σημερινή Κυβέρνηση. Άρα, εκ της φύσης του, το μοντέλο ανάπτυξης είναι πολύ ευάλωτο στις διεθνείς διακυμάνσεις, στην παγκόσμια εκδήλωση της κρίσης.

Από αυτήν την άποψη, ακόμη και η εκτίμηση, η οποία υπάρχει, για αύξηση των επενδύσεων του 2021 κατά 30%, όχι μόνο είναι υπερβολική, αλλά πρέπει να δούμε και που κατευθύνονται αυτές οι επενδύσεις. Για παράδειγμα, τα πρόσφατα στοιχεία, τα οποία έδωσε στη δημοσιότητα η Κυβέρνηση, για τις 14 συν 3 μεγάλες στρατηγικού χαρακτήρα επενδύσεις, το μισό από τα 3,6 δισ. κατευθύνεται σε επενδύσεις που αφορούν την τουριστική οικονομική δραστηριότητα. Άρα, ακόμη μεγαλύτερη αύξηση της οικονομικής τουριστικής δραστηριότητας, όσον αφορά στο ΑΕΠ. Και το υπόλοιπο μισό δισ. κατευθύνεται σε επενδύσεις για Ανανεώσιμες Πηγές Ενέργειας, ιδιαίτερα για νέα αιολικά πάρκα που θα σπείρουμε παντού στην Ελλάδα. Και μόνο 50 εκατομμύρια υπάρχουν για μια επένδυση στη μεταποίηση, από τα 3,6 δισ. των 17 στρατηγικών επενδυτικών σχεδίων, που ανακοίνωσε η Κυβέρνηση.

Άρα, καταλαβαίνουμε πολύ καθαρά το στρεβλό προσανατολισμό που, όμως, καθορίζεται όχι από τις κυβερνητικές επιδιώξεις, αλλά από τις επιδιώξεις των επιχειρηματικών ομίλων για μεγαλύτερη κερδοφορία και πολύ γρήγορη αναπλήρωση των επενδυτικών τους σχεδίων.

Δεύτερο στοιχείο, το οποίο αμφισβητεί αυτό το μεγάλο ύψος των επενδύσεων, είναι οι συγκρούσεις, οι οποίες υπάρχουν, ανάμεσα σε διάφορα επενδυτικά σχέδια. Συγκρούσεις με έντονη γεωπολιτική αναφορά. Να θυμίσω την τεράστια αντίθεση των Αμερικανών, κατά κύριο λόγο, στις νέες επενδύσεις κινεζικών συμφερόντων, στο όνομα της διαμόρφωσης του δρόμου του μεταξιού και της ύπαρξης μιας σειράς υποδομών που εξυπηρετούν αυτούς τους κινέζικους σχεδιασμούς. Θυμίζω τις επιδιώξεις του αμερικανικού παράγοντα, για να βάλουν στο χέρι μια σειρά λιμάνια, αλλά και ναυπηγεία στη χώρα μας, για να εξυπηρετηθούν οι ιμπεριαλιστικοί τους σχεδιασμοί. Τέτοιου είδους συγκρούσεις επενδυτικών σχεδίων θα δούμε, και στο μέλλον, να οξύνονται ακόμη περισσότερο.

Βεβαίως, στο προσχέδιο του Κρατικού Προϋπολογισμού καταγράφονται και τα βασικά δημοσιονομικά μεγέθη.

Τα φορολογικά έσοδα για το 2020 εκτιμάται ότι θα παρουσιάσουν μείωση κατά 7,5 δισ. ευρώ, σε σχέση με αυτά που είχαν προϋπολογιστεί και θα ανέλθουν στα 40 4,6 δις ευρώ, ενώ για το 2021 προβλέπεται ότι αυτά θα αυξηθούν κατά 5 δις, με τη μεγαλύτερη αύξηση να παρουσιάζει η έμμεση φορολογία, 3, 5 δις θα προέλθουν από την αύξηση της έμμεσης φορολογίας, δηλαδή της πιο αντιλαϊκής μορφής φορολογικών εσόδων, η δε συμμετοχή στα φορολογικά βάρη των νομικών προσώπων παραμένει σε πάρα πολύ χαμηλά επίπεδα, παρά το γεγονός ότι για το 2021 προβλέπεται λίγο μεγαλύτερη, γεγονός το οποίο οφείλεται, όχι στην αύξηση της φορολογικής επιβάρυνσης, αλλά στο ότι μία σειρά φορολογικά έσοδα που ήταν να εισπραχθούν το 2020 μεταφέρθηκαν για είσπραξη για το 2021.

Αυτή η διαχρονικά όλο και μικρότερη συμμετοχή στα φορολογικά έσοδα των νομικών προσώπων είναι σε άμεση συσχέτιση με τη μείωση και των συντελεστών φορολογίας από το 28% στο 24%.

Ενώ αυτός ο αντιλαϊκός χαρακτήρας επιβεβαιώνεται στο σκέλος των εσόδων, ταυτόχρονα και στο σκέλος των δαπανών καταγράφεται ο αντιλαϊκός χαρακτήρας του προσχεδίου του Κρατικού Προϋπολογισμού, γιατί ακριβώς, παρά την εκδήλωση της πανδημίας, αλλά και των σημαντικών αναγκών που προκύπτουν για την αντιμετώπισή τους και στην υγεία και στην παιδεία, οι δαπάνες τόσο για την υγεία, όσο και για την παιδεία στην καλύτερη περίπτωση παραμένουν στα ίδια επίπεδα, ενώ αντίθετα το κονδύλι το οποίο φανερά είναι αυξημένο σε σχέση με το 2020, είναι το κονδύλι που αφορά τα εξοπλιστικά προγράμματα, θα τετραπλασιαστεί και από 500 εκατομμύρια θα ανέλθει στα 2,5 δισ. ευρώ, ως αποτέλεσμα του νέου εξοπλιστικού προγράμματος, που δεν σχετίζεται με την προάσπιση της άμυνας της χώρας μας, αλλά που επί της ουσίας σχετίζεται με τις επιδιώξεις της αστικής τάξης για γεωστρατηγική αναβάθμιση. Βεβαίως, δεν πρέπει να ξεχνάμε και το άλλο κονδύλι των 4 δισ. ευρώ, που σε ετήσια βάση αποτελεί την συμμετοχή της χώρας μας στις δαπάνες που γίνονται για τα νατοϊκά ιμπεριαλιστικά σχέδια.

Από αυτήν την άποψη, λοιπόν, ακόμη και οι δαπάνες οι οποίες προβλέπονται για 21,5 δις έκτακτες για το 2020 και 2,7 δις για το 2021, για την αντιμετώπιση της πανδημίας, επί της ουσίας πρόκειται για παρεμβάσεις, μέσα από τις οποίες προωθείται το σύνολο των αντεργατικών μέτρων που ελήφθησαν με πρόσχημα την πανδημία, όπως η αναστολή σύμβασης εργασίας, η εκ περιτροπής εργασία, η κάλυψη από τον Κρατικό Προϋπολογισμό μέρος των μισθολογικών και ασφαλιστικών υποχρεώσεων των επιχειρήσεων.

Είναι χαρακτηριστικές οι παρεμβάσεις, που περιλαμβάνονται για το 2021, όπως η μείωση κατά 3% των ασφαλιστικών εισφορών, με κόστος 816 εκατομμύρια ευρώ για τα ασφαλιστικά ταμεία, η κάλυψη από τον Κρατικό Προϋπολογισμό των ασφαλιστικών εισφορών, αλλά και η επιδότηση 200 ευρώ για μία περίοδο έξι μηνών, στα πλαίσια του προγράμματος δημιουργίας 100 χιλιάδων θέσεων εργασίας, αλλά και η χρηματοδότηση του χρηματοπιστωτικού τομέα, μέσω του προγράμματος ΓΕΦΥΡΑ.

Αυτή η δημοσιονομική πολιτική αποτυπώνεται και στην πορεία του δημόσιου χρέους, το οποίο θα αυξηθεί και για το 2020, ως απόλυτο μέγεθος, αλλά και για το 2021.

Από αυτήν, λοιπόν, την άποψη το γεγονός αυτό και μόνο επιβεβαιώνει, ότι τις όποιες παρεμβάσεις γίνονται στο τέλος αυτοί που θα κληθούν να τις πληρώσουν θα είναι τα λαϊκά στρώματα.

Ο αντιλαϊκός χαρακτήρας του προσχεδίου του Κρατικού Προϋπολογισμού δεν προκύπτει μόνο από την εκτίμηση των δημοσιονομικών μεγεθών, αλλά προβάλλει πρόδηλα και από τις βασικές προτεραιότητες, που κατά την Κυβέρνηση, όπως καταγράφονται στον Κρατικό Προϋπολογισμό, πρέπει να υπηρετήσει.

Ποιες είναι αυτές οι προτεραιότητες;

Η περαιτέρω στήριξη των επιχειρηματικών ομίλων και μέσω της αξιοποίησης των ευρωπαϊκών πόρων του μηχανισμού ανάκαμψης και ανθεκτικότητας για την επανεκκίνηση της καπιταλιστικής οικονομίας και τη διασφάλιση της κερδοφορίας τους.

Ο περιορισμός των κρατικών δαπανών για τη δημιουργία δημοσιονομικού χώρου με στόχο την περαιτέρω στήριξη της καπιταλιστικής ανάπτυξης, αλλά και για τη διαχείριση των φαινομένων φτώχειας.

Η συνέχιση του προγράμματος ιδιωτικοποιήσεων.

Η εφαρμογή του νέου Πτωχευτικού Κώδικα, μέσω του οποίου θα επιταχυνθούν οι διαδικασίες πλειστηριασμών για οφειλές των λαϊκών στρωμάτων.

Η χρηματοδότηση νέων εξοπλιστικών προγραμμάτων, στα πλαίσια της γεωστρατηγικής αναβάθμισης της χώρας μας.

Αυτός, λοιπόν, είναι ο χαρακτήρας του Κρατικού Προϋπολογισμού, βαθύτατα αντιλαϊκός, ταξικός, που παίρνει από τους πολλούς για να τα δώσει στους λίγους.

Η κριτική των άλλων κομμάτων βασίζεται απλά και μόνο στην αφερεγγυότητα των εκτιμήσεων που περιέχονται στο προσχέδιο, αλλά και στην ανάγκη λήψης νέων έκτακτων μέτρων για τη στήριξη της καπιταλιστικής ανάπτυξης, εμπροσθοβαρούς χαρακτήρα και μάλιστα με τον ΣΥΡΙΖΑ να πρωτοστατεί σε αυτήν την κριτική, επιμένοντας στην ανάγκη ακόμη μεγαλύτερης αξιοποίησης του λεγόμενου «μαξιλαριού», το οποίο έχει προέλθει από τα αιματοβαμμένα πρωτογενή πλεονάσματα, αλλά και σ’ αυτό συμπεριλαμβάνονται τα αποθεματικά κρατικών οργανισμών, ιδιαίτερα τα ασφαλιστικά ταμεία.

Βέβαια είναι φανερή η προσπάθεια που κάνει ΣΥΡΙΖΑ για εξωραϊσμό της Ευρωπαϊκής Ένωσης για να αναδείξει ότι η κρίση αυτή αποτελεί μία ελληνική ιδιομορφία, ενώ είναι διεθνής καπιταλιστική κρίση και από αυτή την άποψη είναι φανερή η προσπάθεια, την οποία κάνει.

Από αυτήν την άποψη, λοιπόν, είναι καθαρά τα ζητήματα, τα οποία αναδεικνύουμε ως Κ.Κ.Ε.. Η κρίση είναι καπιταλιστική, η όποια κρατική παρέμβαση στον καπιταλισμό, στην οικονομία, από μεριάς του αστικού κράτους, δεν κάνει τίποτα άλλο παρά να στηρίζει τις ανάγκες των επιχειρηματικών ομίλων και να θυσιάζει τις λαϊκές ανάγκες.

Ο Κρατικός Προϋπολογισμός αποτελεί κρίκο σε αυτήν την κλιμάκωση της αντιλαϊκής επίθεσης και πρέπει να τον εξετάσουμε μαζί με τα νέα μέτρα, που προετοιμάζει η Κυβέρνηση σε βάρος των όποιων εργασιακών δικαιωμάτων, όπως είναι η απελευθέρωση του χρόνου εργασίας, οι απλήρωτες υπερωρίες, η εκ περιτροπής εργασία και η τηλεργασία, αλλά και τα νέα αντιασφαλιστικά μέτρα, η μείωση των εισφορών, η περαιτέρω ιδιωτικοποίηση της επικουρικής ασφάλισης, η ενίσχυση του κεφαλαιοποιητικού χαρακτήρα και ο νέος Πτωχευτικός Κώδικας.

Έτσι, λοιπόν, σε συνδυασμό με όλα τα παραπάνω, ο Κρατικός Προϋπολογισμός φορτώνει νέα βάρη, τα βάρη της κρίσης στο λαό, θυσιάζοντας την ικανοποίηση των λαϊκών αναγκών στο βωμό της επανεκκίνησης της καπιταλιστικής οικονομίας.

Από αυτήν την άποψη, το λαϊκό κίνημα, αξιοποιώντας και την πρόσφατη ιστορική εμπειρία, αναδεικνύει ότι δεν υπάρχει φιλολαϊκή διαχείριση στα πλαίσια ενός σάπιου συστήματος, αλλά η απάντηση στις αντιφάσεις και στα αδιέξοδα πρέπει να είναι η συνολικότερη ρήξη και ανατροπή, η διεκδίκηση σήμερα της ικανοποίησης των λαϊκών αναγκών, στα πλαίσια συνολικότερων ρήξεων και ανατροπών, σε επίπεδο εξουσίας, οικονομίας, όπου η πρόταση η οποία προβάλλει, ρεαλιστική προς όφελος του λαού, δεν είναι τίποτε άλλο, παρά ο Σοσιαλισμός.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καρασμάνης Γεώργιος, Καλογιάννης Σταύρος, Καραγκούνης Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Σούκουλη – Βιλιάλη Μαρία Ελένη (Μαριλένα), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, (Θόδωρος), Σαλμάς Μάριος, Σπανάκης Πέτρος - Βασίλειος, Σταμενίτης Διονύσιος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Μαμουλάκης Χαράλαμπος (Χάρης), Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Κατσώτης Χρήστος, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Γενικός Εισηγητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Σχετικά με την ερώτηση του Υπουργού, είχαμε αναφέρει ήδη από τον Απρίλιο ύφεση της τάξης του 10% και ένα αντίστοιχο δημοσιονομικό έλλειμμα. Για το 2021 δε προβλέπουμε ανάπτυξη περί το 5%, εάν όμως δεν υπάρξει ένα δεύτερο κύμα, επειδή πιστεύουμε ότι αυτό δεν είναι το δεύτερο κύμα, αλλά μία παραλλαγή του πρώτου, επειδή για το δεύτερο, γνωρίζοντας από την ισπανική γρίπη, θα πρέπει να προηγηθεί ένα διάστημα περίπου έξι μηνών, όπου δε θα παρατηρείται κανένα κρούσμα και μετά θα ακολουθήσει το δεύτερο.

Στο θέμα μας τώρα να ξεκινήσουμε από το ότι η Κυβέρνηση δεν κατέθεσε έναν αναθεωρημένο Προϋπολογισμό μετά το Μάρτιο, όπως για παράδειγμα η Γερμανία και άλλες χώρες, έτσι ώστε να συγκεκριμενοποιηθούν από την αρχή τα μέτρα για την αντιμετώπιση της πανδημίας, καθώς επίσης τα νέα μεγέθη του, εγχώρια και διεθνή.

Προφανώς δεν το έκανε για να κρυφτεί πίσω από τον Covid-19 και τα ανακριβή στοιχεία που ανακοίνωνε κάθε φορά τόσο σε υγειονομικό επίπεδο, όπως σε σχέση με την επάρκεια των ΜΕΘ, των Μέσων Μαζικής Μεταφοράς και τους ελέγχους των εισερχόμενων κρουσμάτων όσο και σε οικονομικό.

 Αναφορικά με τα δημοσιονομικά και με τα υπόλοιπα μέτρα, όπου ακολουθήθηκε η καταστροφική πολιτική του «βλέποντας και κάνοντας» εν προκειμένω με την έννοια πως δεν μπορούσαν να προγραμματίσουν οι επιχειρήσεις τις ενέργειές τους μη γνωρίζοντας τα μέτρα εκ των προτέρων με αποτέλεσμα μία ακόμη μεγαλύτερη ύφεση που θα φανεί στο τρίτο τρίμηνο συγκριτικά με τις άλλες χώρες της Ευρωπαϊκής Ένωσης.

 Σε κάθε περίπτωση έχει τεκμηριωθεί, πλέον, ότι οι αρχικές υγειονομικές της επιτυχίες ήταν συγκυριακές, ενώ από το γνωστό «πάνω από όλα η ανθρώπινη ζωή» που συνέχισε να λέει πίσω από το οποίο κάλυπτε τις οικονομικές της αποτυχίες που είχαν ήδη ξεκινήσει από το 2019, κατέληξε στο άνοιγμα του τουρισμού χωρίς επαρκή τεστ και με γεμάτα τα αεροπλάνα, δυστυχώς, ακόμη και από χώρες με υψηλό αριθμό κρουσμάτων κάτω από την πίεση των αεροπορικών εταιρειών και των εταίρων μας, σύμφωνα με τις δηλώσεις της κυρίας Μπακογιάννη που θα καταθέσουμε αργότερα στα πρακτικά.

 Πρόκειται δε για τους ίδιους εταίρους που κατέστρεψαν τόσο το σύστημα υγείας όσο και την οικονομία της Ελλάδας με τα μνημόνια τους σημειώνοντας πως η άνοδος των κρουσμάτων αποδίδεται στον τουρισμό και από την έβδομη αξιολόγηση της Ευρωπαϊκής Ένωσης.

 Η κυβέρνηση απέτυχε να αυξήσει το ΑΕΠ στο 4% το 2019, όπως είχε υποσχεθεί προεκλογικά και όπως αναφερόταν στο μεσοπρόθεσμο ούτε φυσικά το 2020 αποδίδοντάς το βολικά στην πανδημία.

 Η κυβέρνηση απέτυχε να αντιμετωπίσει αποτελεσματικά την πανδημία κλειδώνοντας την οικονομία, παρά τα χαμηλά κρούσματα, και χωρίς να ρωτήσει κανέναν ανοίγοντας στη συνέχεια ανεξέλεγκτα τα σύνορα στον τουρισμό με αποτέλεσμα να μετατραπούν τα νησιά μας σε εστίες υπερβολικής μετάδοσης.

 Η κυβέρνηση απέτυχε στον τουρισμό παρά τη φιέστα της Σαντορίνης και τις δηλώσεις της για την ύπαρξη σχεδίου ασφαλούς ανοίγματος, αφού τα τουριστικά μας έσοδα δεν θα φτάσουν καν τα 3,5 δισεκατομμύρια ευρώ.

Όσον αφορά δε την ψηφιοποίηση που δρομολογεί, αδυνατεί να καταλάβει πως έτσι ευνοούνται οι μεγάλες επιχειρήσεις σύμφωνα με την εμπειρία του εξωτερικού, ενώ οι μικρομεσαίες στις οποίες στηρίζεται η οικονομία της χώρας μας ασφυκτιούν και κλείνουν η μία μετά την άλλη.

 Η κυβέρνηση απέτυχε και στο επιτελικό κράτος, αφού παρά τις αυξημένες προσλήψεις και τη διόγκωση του δημοσίου τομέα - ένα καθόλου φιλελεύθερο χαρακτηριστικό - συνεχίζεται η αναποτελεσματική λειτουργία του κράτους και η προβληματική νομοθεσία.

Η κυβέρνηση απέτυχε επίσης στα εθνικά θέματα με τη μη έγκαιρη ανακοίνωση ΑΟΖ, με τη μερική οριοθέτησή τους αργότερα, με το πάγωμα των ερευνών για τα αποθέματα φυσικού αερίου νότια της Κρήτης, με την ενεργειακή εξάρτηση της χώρας που προωθεί ξεπουλώντας τις ενεργειακές μας εταιρείες, καθώς επίσης τα δίκτυα, με τη στάση της απέναντι στην Τουρκία κ.λπ..

 Η κυβέρνηση απέτυχε και στο μεταναστευτικό με την καθυστερημένη και υπό την πίεση των εξελίξεων χλιαρή αντίδρασή της στα νησιά μας που εποικίζονται μεθοδικά από την Τουρκία, ενώ μεταφέρει τους παράνομους μετανάστες στο εσωτερικό της χώρας σε μόνιμες δομές επιβαρύνοντας τις δαπάνες του προϋπολογισμού με 405 εκατομμύρια ευρώ έναντι 515 εκατομμύρια ευρώ για εξοπλιστικά προγράμματα, καθώς επίσης δημιουργώντας επικίνδυνους θύλακες αποσταθεροποίησης για την άμυνα και για την ασφάλεια της χώρας.

Εδώ θα θέλαμε να ρωτήσουμε, εάν τα 200 εκατομμύρια από το πρόγραμμα δημοσίων επενδύσεων συμπεριλαμβάνονται στα 405 εκατομμύρια ή είναι επιπλέον. Δεν μας είναι σαφές.

Το χειρότερο δε όλων είναι ότι η κυβέρνηση προσπαθεί να καλύψει τα λάθη της με τη βοήθεια των Μέσων Μαζικής Ενημέρωσης τα οποία στηρίζει με τις διαδοχικές λίστες Πέτσα, δήθεν για την ενημέρωση των πολιτών σε σχέση με την πανδημία.

 Στο προσχέδιο του προϋπολογισμού τώρα διαπιστώνεται με μια ματιά η εικόνα μιας οικονομίας σε τέλμα, χωρίς στόχο για το μέλλον, με σημαντικά δίδυμα ελλείμματα, αφού δεν πρέπει να ξεχνάμε το ξανά έντονα αρνητικό ισοζύγιο τρεχουσών συναλλαγών και με μη βιώσιμα δίδυμα χρέη (δημόσιο και κόκκινο ιδιωτικό).

 Εκτός αυτού, επικρατεί μία αβεβαιότητα, η οποία εντείνεται από το ενδεχόμενο να καθυστερήσει η ανεπαρκής - έτσι κι αλλιώς – επιδότησή μας από τον μηχανισμό ανάκαμψης και ανθεκτικότητας της Ευρωπαϊκής Ένωσης μαζί με το REACT EU του πίνακα 2.7 εννοώντας τα μεικτά 19,3 δισεκατομμύρια ευρώ, αφού τα υπόλοιπα 12,5 δισεκατομμύρια ευρώ είναι δάνεια και όχι επιδοτήσεις.

 Η ερώτησή μας εδώ είναι, εάν στη δόση του 2021 των 5,507 δισεκατομμυρίων τα 1,272 δισεκατομμύρια που αναφέρονται ως δάνειο είναι πράγματι τέτοιο, οπότε κατ΄ αναλογία στο σύνολο και με τι επιτόκιο;

 Στην ουσία, βέβαια, δεν θα φτάσουν ούτε για την κάλυψη των δημοσιονομικών μας ελλειμμάτων του 2019, εφιστώντας την προσοχή στο να αποφύγουμε τα μεγάλα λόγια με την υπενθύμιση των λανθασμένων πολλαπλασιαστών του Δ.Ν.Τ. και με την παραδοχή των λαθών του για τα μνημόνια. Επίσης με την πρόβλεψη του πρωτεργάτη του εγκληματικού PSI, κατ΄ εμάς, του κ. Βενιζέλου το 2011 σύμφωνα με την οποία το δημόσιο χρέος μας το 2020 θα ήταν στο 120% του Α.Ε.Π., όπως θα καταθέσουμε στα πρακτικά.

Περαιτέρω, το πιο ανησυχητικό είναι ότι δεν υπάρχει σχέδιο αλλαγής του αποτυχημένου οικονομικού μας μοντέλου ούτε καν σχέδιο ανάπτυξης, ενώ οι δανειστές συνεχίζουν να μας επιβάλλουν αντιπαραγωγικά μέτρα, όπως είναι το ξεπούλημα των κερδοφόρων κοινωφελών επιχειρήσεών μας και η πολιτική λιτότητας.

Οι επενδύσεις δε που εξαγγέλλονται είναι στα ίδια πρότυπα της χρεοκοπίας στις κατασκευές, στην οικοδομή, στον τουρισμό και στις ανανεώσιμες πηγές ενέργειας που δεν είναι μόνο επιβλαβείς μακροπρόθεσμα για το περιβάλλον, αφού δεν ανακυκλώνονται και έχουν τοξικά υλικά, αλλά δεν τις κατασκευάζουμε καν στην Ελλάδα. Η μοναδική ενδιαφέρουσα εξέλιξη είναι η επαναλειτουργία της Αμυντικής μας Βιομηχανίας αν και υπό την πίεση των απειλών της Τουρκίας, της ΕΑΒ, της ΕΛΒΟ και των Ναυπηγείων, όπως ζητούσαμε εμείς από την ημέρα που μπήκαμε στη Βουλή.

 Ως εκ τούτου πολύ δύσκολα θα πραγματοποιηθούν οι προβλέψεις του 2021, όπως δεν συνέβη ούτε το 2019 ούτε το 2020, αφού δεν βασίζονται σε ορθολογικές επενδύσεις ούτε σε πραγματικές αλλαγές.

Μετά την εκδήλωση της πανδημίας τώρα οι παράμετροι των δανειστών έχουν καταργηθεί στην πράξη όσον αφορά τους οικονομικούς στόχους, όπως το πρωτογενές πλεόνασμα, ο ρυθμός ανάπτυξης και κατ΄ επακόλουθο το ύψος του δημόσιου χρέους. Παραδόξως όμως δεν έχουν αναθεωρηθεί οι υπόλοιπες υποχρεώσεις μας, όπως οι ιδιωτικοποιήσεις σε μια εποχή που δεν αποδίδουν τα αναμενόμενα, οι φόροι, τα κόκκινα δάνεια, ο περιορισμός των δημοσίων δαπανών κ.λπ.

 Παράλληλα έχουν καταργηθεί κανόνες του Μάαστριχτ, όπως η κρατική στήριξη των επιχειρήσεων, προφανώς επειδή η Γερμανία χρησιμοποιεί την πανδημία ως ευκαιρία για την κρατικοποίηση, τη διάσωση και την ενδυνάμωση των επιχειρήσεών της με τεράστια ποσά, έτσι ώστε να κυριαρχήσει ακόμη περισσότερο στην Ευρώπη.

 Τα δημοσιονομικά μέτρα που έλαβε η Γερμανία ανέρχονται σε 353,3 δισεκατομμύρια ευρώ με νέα δάνεια ύψους 156 δισεκατομμυρίων για τη χρηματοδότησή τους διαθέτοντας η ίδια τα υπόλοιπα, όσο περίπου το 100% του προϋπολογισμού της του 2019 ύψους 362 δισεκατομμυρίων ευρώ, γεγονός που σημαίνει πως εάν η Ελλάδα λάμβανε τα ίδια κατ΄ αναλογία μέτρα θα ήταν περί τα 56 δισεκατομμύρια αντί τα περίπου 14 δισεκατομμύρια δημοσιονομικά που τελικά έλαβε η χώρα μας μαζί με τις αναδρομικές συντάξεις.

 Τα μη δημοσιονομικά μέτρα της Γερμανίας ανέρχονται σε 819,7 δισεκατομμύρια με τη μερίδα του λέοντος στο Πρόγραμμα Διάσωσης να είναι κρυμμένη στο δεύτερο μέρος, σε αυτό που αφορά τις μεγάλες εταιρείες.

Εν προκειμένω, διατέθηκαν 100 δισεκατομμύρια ευρώ για απευθείας δάνεια που δήθεν απαγορεύονται από την Ευρωπαϊκή Ένωση, άλλα 100 δισεκατομμύρια μέσω προγραμμάτων της κρατικής της τράπεζας, καθώς επίσης 400 δισεκατομμύρια για εγγυήσεις, γεγονός που τεκμηριώνει μία άνευ προηγουμένου παρέμβαση του κράτους στην εταιρική πολιτική η οποία θα καταστήσει ακόμα πιο ισχυρή τη χώρα που ενδεχομένως υιοθετεί σταδιακά το κινεζικό οικονομικό μοντέλο.

Αντίθετα εμείς δεν επιτρέπεται, αλλά και δεν είμαστε σε θέση να δρομολογήσουμε κάτι ανάλογο, ενώ δεν γνωρίζουμε πότε θα επανέλθουν οι δημοσιονομικοί στόχοι, εάν θα είναι δυνατή η εξυπηρέτηση του εξαιρετικά μη βιώσιμου, πλέον, δημοσίου χρέους μας ως προς το ακόμη χαμηλότερο Α.Ε.Π., καθώς επίσης, εάν θα μας επιβληθεί ένα νέο μνημόνιο, κάτι που μάλλον θεωρούμε σίγουρο.

 Στον πίνακα 1.2 τώρα του προσχεδίου η κυβέρνηση αναφέρει τις προβλέψεις της για ορισμένα βασικά οικονομικά μεγέθη, σημειώνοντας πως ενώ είχε προϋπολογίσει ανάπτυξη 3,8% το 2020 έχοντας πετύχει μόλις 1,9% το 2019, με την επιβράδυνση που διαπιστώθηκε στα τελευταία τρίμηνα, το απέδωσε στη μετεκλογική κόπωση.

Ειδικότερα, ισχυρίστηκε πως οι κρατικές δαπάνες αυξήθηκαν πριν τις εκλογές στηρίζοντας την ανάπτυξη, ενώ η πτώση του τελευταίου τριμήνου του 2019 οφειλόταν, όπως γράφει στη σελίδα 7, στη μείωση των αποθεμάτων. Όσον αφορά, όμως, το πρώτο ιστορικά παρατηρείται μία αύξηση του ΑΕΠ ή έστω μία μη επιβράδυνσή του μετά από τις εκλογές, σύμφωνα με μελέτη, του κ. Χριστοδουλάκη, αλλά και με την εμπειρία από το εξωτερικό την οποία θα καταθέσουμε στα πρακτικά με έναν σχετικό πίνακα. Ακόμη δε και εντός της πολιτικής των μνημονίων, το 2015, διαπιστώθηκε, επίσης, αύξηση του ρυθμού ανάπτυξης με κριτήριο το γράφημα που θα καταθέσω αργότερα. Επομένως, δεν ισχύει ο ισχυρισμός της Κυβέρνησης παρά τα μεγάλα ποσοστά της Νέας Δημοκρατίας στις εκλογές και την αισιοδοξία που προσπαθούσε να δημιουργήσει, ενώ η πτώση καταγράφηκε και στους δείκτες οικονομικού κλίματος στο στατιστικό δελτίο της Τράπεζας της Ελλάδος. Αντίθετα, η ιδιωτική κατανάλωση αυξήθηκε ελάχιστα παράλληλα με την μείωση της καταναλωτικής εμπιστοσύνης. Όσον αφορά το δεύτερο, δηλαδή την πτώση των αποθεμάτων, γιατί αλήθεια οι επιχειρήσεις δεν τα αύξησαν, εάν πράγματι είχαν αισιοδοξία για το μέλλον; Μήπως, επειδή, ακριβώς, δεν υπήρχε σχέδιο;

Όσον αφορά δε τις επενδύσεις που, επίσης, επικαλείται η Κυβέρνηση μεγάλο μέρος τους αφορούσε τις κατοικίες που στηρίχθηκαν με τη φορολογική πριμοδότηση της Κυβέρνησης για την οικοδομή, τη μακροχρόνια μίσθωση και τη χρυσή βίζα στα πλαίσια του αποτυχημένου παραγωγικού μας μοντέλου που συνεχίζεται, ενώ εύλογα κατέρρευσαν, οι επενδύσεις εννοούμε, το δεύτερο τρίμηνο με την πανδημία. Καταθέτω στα πρακτικά τις συνιστώσες του ΑΕΠ μας για να τεκμηριώσουμε όσα λέμε. Αυτό που πρέπει να κάνουμε είναι η στήριξη των παραγωγικών επενδύσεων στα πλαίσια της παραγωγικής ανασυγκρότησης της χώρας μας που, δυστυχώς, παραμένει στη θεωρία.

Συνεχίζοντας, η Κυβέρνηση φαίνεται στον προϋπολογισμό, ότι υποτιμά την ύφεση του 2020 ελπίζοντας σε ανάπτυξη 5,5% το 2021, ανάλογη των προβλέψεων για την παγκόσμια οικονομία, καθώς επίσης σε ένα επιπλέον 2% από το Ταμείο Στήριξης, εάν δεν καθυστερήσει λόγω των διαφωνιών που υπάρχουν όσον αφορά τους όρους. Στην περίπτωση δε ενός δυσμενούς σεναρίου εξέλιξης της πανδημίας, που δεν περιγράφεται, προβλέπει ανάπτυξη 4,5% έως 5% στην εισηγητική έκθεση, χωρίς, όμως, να τεκμηριώνει πουθενά τα μεγέθη. Προφανώς, πιστεύει στη θεωρία του ελατηρίου που εμείς θεωρούμε πως έχει προ πολλού σπάσει λόγω της ελλειμματικής και πανάκριβης χρηματοδότησης της οικονομίας μας και εννοούμε της ιδιωτικής οικονομίας βέβαια, των υψηλών φόρων συγκριτικά με τις γειτονικές μας χώρες, των μνημονίων, της αποψίλωσης του παραγωγικού ιστού, των κόκκινων δανείων, της φτωχοποίησης των Ελλήνων, των χρεοκοπημένων τραπεζών και ούτω καθεξής. Σε σχέση με το έλλειμμα του Προϋπολογισμού το πρωτογενές της Γενικής Κυβέρνησης το 2020 σε όρους ESA εκτιμάται στο - 5,7%, σε ένα ΑΕΠ 170,7 δισεκατομμυρίων από 187,4 το 2019 ή στα - 9,7 δις σε απόλυτο μέγεθος, ενώ το 2021 στο - 1,1% ή στα -2,08 δισεκατομμύρια σε ένα ΑΕΠ 185,2 δισεκατομμυρίων. Φυσικά, σε όρους ενισχυμένης εποπτείας, δηλαδή μνημονίων, που αναφέρονται στη σελίδα 32 τα αποτελέσματα είναι χειρότερα. Το αντίστοιχο δημοσιονομικό αποτέλεσμα το 2020 σε όρους ESA είναι, το 2020, στο - 8,6 % ή στα - 14,7 δισεκατομμύρια, ενώ το 2021, στο - 3,7% ή στα 6,92 δις. Όπως φαίνεται, λοιπόν, ακόμη και αν επιβεβαιωθούν οι προβλέψεις της Κυβέρνησης, η μεικτή επιδότηση της Ευρωπαϊκής Ένωσης, έστω των 19,3 δισεκατομμυρίων, η καθαρή, φυσικά, θα είναι πολύ χαμηλότερη, δεν θα φτάσει για να καλυφθούν τα ελλείμματα της διετίας, σε καμία περίπτωση. Ως εκ τούτου, απομένει ο νέος δανεισμός και η χρήση των ταμειακών διαθεσίμων τα οποία ανέρχονται σε 38,5 δισεκατομμύρια όπως δήλωσε πρόσφατα στη Βουλή, ο Υπουργός, αποτελούμενα από τα 15,7 δισεκατομμύρια του ESN που δεν μπορούμε να χρησιμοποιήσουμε, από τα 14 δισεκατομμύρια που δανείστηκε μέχρι σήμερα η Κυβέρνηση, από το ενάμιση δισεκατομμύριο από τα ANFAS και SMPs ,καθώς επίσης και από το υπόλοιπο του μαξιλαριού που άφησε ο ΣΥ.ΡΙΖ.Α. Χρησιμοποιούνται βέβαια για τα repos, η ανακύκλωση των οποίων έχει εκτοξευτεί στα ύψη, καθώς πλησίαζε το 1 δισεκατομμύριο τον προηγούμενο χρόνο. Εν προκειμένω, επαφιόμαστε στις δηλώσεις του Υπουργού που σπάνια είναι σωστές, επειδή ο γενικός λογαριασμός παρακολούθησης των ταμειακών διαθεσίμων σε πραγματικό χρόνο δεν είναι ακόμη έτοιμος όπως αναφέρεται στην έβδομη αξιολόγηση, ενώ θα θέλαμε να μας ενημερώσει επ’ αυτού, για το πότε θα είναι έτοιμος δηλαδή.

 Θα κλείσουμε με το δημόσιο χρέος της Κεντρικής Διοίκησης που εκτοξεύεται στο προσχέδιο του Προϋπολογισμού στο 216,2% του ΑΕΠ το 2020 από 189,9% προηγουμένως, της Κεντρικής Κυβέρνησης στο 208,3% και της Γενικής Κυβέρνησης που, κυρίως, ενδιαφέρει στο 197,4% από 176,5% το 2019, δηλαδή, λίγο χαμηλότερα από το 200% του ΑΕΠ, αν κι εμείς πιστεύουμε ότι θα το υπερβεί. Θεωρούμε αδύνατον να πιστεύει η Κυβέρνηση ή οποιοσδήποτε άλλος, ότι το χρέος αυτό είναι βιώσιμο, ενώ εξυπηρετείται απλά και μόνο λόγω της επιμήκυνσης των 95 δισεκατομμυρίων μετά το 2032 με αντάλλαγμα, ως γνωστόν, τη Μακεδονία. Οι τόκοι εξυπηρέτησής του δε θα είναι στο 3,9% του ΑΕΠ και στα 6,3 δις το 2020, ενώ περίπου ανάλογη θα είναι το 2021. Ακόμη, όμως, και να έχουμε πρωτογενές πλεόνασμα που θα καλύπτει τους τόκους, άρα ισοσκελισμένο δημοσιονομικό ισοζύγιο υπάρχουν, επιπλέον, τα χρεολύσια τα οποία πολύ δύσκολα θα ανακυκλωθούν στο μέλλον, ιδίως, μετά το 2023. Εν προκειμένω, από τα αναλυτικά στοιχεία του Οργανισμού Διαχείρισης Δημοσίου Χρέους που θα καταθέσουμε, επίσης, στα πρακτικά μαζί με τον αναλυτικό πίνακα λήξης των Ομολόγων προκύπτουν έως το 2028 τα εξής: 9,7 δις το 2022 από 5,9 το 2020 και 4,9 το 2021. 11,5 δις το 2023. 9,4 δις το 2024 και 8,3 δις το 2025. Τέλος, 8,4 δις το 2026, 7,9 το 2027 και 11,5 δις το 2028.

Επομένως, η Ελλάδα κινδυνεύει, ιδίως, μετά το 2023 από μία δημοσιονομική ασφυξία με την ανάγκη αναθεώρησης των χρεών της με την Ευρωπαϊκή Ένωση, εάν δεν υπάρχουν βέβαια μυστικές συμφωνίες για χρηματοδοτήσεις, ενδεχομένως, ξανά με εκχωρήσεις. Θεωρούμε πάντως πως η συζήτηση για το δημόσιο χρέος πρέπει να ξεκινήσει άμεσα προτού βρεθούμε σε μία πολύ χειρότερη θέση σε σχέση με το 2010. Θυμίζουμε πως το 2010 το κόκκινο ιδιωτικό χρέος της Ελλάδας ήταν πολύ χαμηλότερο, της τάξης των 10% έως 20% του ΑΕΠ, ενώ σήμερα τείνει να υπερβεί το 200%, ενώ την ίδια στιγμή το δημόσιο χρέος της Ελλάδας τότε σε όρους ως προς το ΑΕΠ ήταν της τάξης του 127% του ΑΕΠ, ενώ σήμερα θα υπερβεί το 200%. Επομένως, αν τότε βρισκόμαστε σε δύσκολη θέση σύντομα θα βρεθούμε σε μία κατά πολύ χειρότερη σε σχέση με τότε. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς, ευχαριστούμε, τον κ. Βιλιάρδο. Σ’ αυτό το σημείο ολοκληρώθηκε ο κατάλογος των Γενικών Εισηγητών των Κομμάτων. Πριν περάσουμε στους Ειδικούς Εισηγητές θα δώσω τον λόγο, στον κ. Κουτεντάκη, τον Συντονιστή του Γραφείου Προϋπολογισμού του Κράτους στη Βουλή. Κύριε Κουτεντάκη, έχετε το λόγο για 10 λεπτά.

**ΤΡΥΦΩΝ ΑΛΕΞΙΑΔΗΣ (Ειδικός Εισηγητής του ΣΥ.ΡΙΖ.Α.):** Ομιλία εκτός μικροφώνου.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Είναι, ο κ. Αμυράς, αμέσως μετά είστε εσείς, κ. Αλεξιάδη και στη συνέχεια, ο κ. Αρβανιτίδης.

**ΤΡΥΦΩΝ ΑΛΕΞΙΑΔΗΣ (Ειδικός Εισηγητής του ΣΥ.ΡΙΖ.Α.):** Ομιλία εκτός μικροφώνου.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Είναι εδώ. Είναι στην Ολομέλεια. Μας έχει ειδοποιήσει, ότι θα ανέβει. Κύριε Κουτεντάκη, έχετε το λόγο.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Κύριε Πρόεδρε, κ. Υπουργέ, κυρίες και κύριοι βουλευτές, θα είμαι εξαιρετικά σύντομος. Η γνώμη μας για το προσχέδιο Προϋπολογισμού όπως είμαστε θεσμικά υποχρεωμένοι να καταθέτουμε κάθε χρόνο είναι αναρτημένη, σας έχει αποσταλεί, οπότε όποιος ενδιαφέρεται μπορεί να την δει αναλυτικά. Σκοπός αυτής της γνώμης είναι να καταθέτει τις, ενδεχόμενες, αβεβαιότητες που υπάρχουν στο προσχέδιο του Προϋπολογισμού. Αυτή είναι η δουλειά μας. Οι βεβαιότητες αυτές είναι δύο ειδών τα οποία, βέβαια, αλληλοεπιδρούν κιόλας, δεν είναι χωρισμένα. Οι μακροοικονομικές αβεβαιότητες και οι δημοσιονομικές αβεβαιότητες.

Τώρα, σε αυτές τις συνθήκες, βέβαια, το να μιλά κανείς για αβεβαιότητες είναι λίγο αυτονόητο. Δηλαδή, είναι η κατάσταση τέτοια σε όλο τον κόσμο που καθιστά οποιαδήποτε ανεξαιρέτως πρόβλεψη ιδιαίτερα παρακινδυνευμένη και επισφαλή. Οπότε, με τα δεδομένα που έχει κανείς, με τις προβλέψεις που έχει κανείς, θα πρέπει αναγκαστικά να σχεδιάσει και κάποια δημοσιονομική πολιτική. Αυτό, λοιπόν, κάνει το Προσχέδιο, σε ιδιαίτερα αβέβαιες συνθήκες το ξαναλέω, και αν μπορεί να συνοψίσει κανείς τον σχεδιασμό του, περιλαμβάνει μία πολύ μεγάλη δημοσιονομική επιδείνωση το 2020, χονδρικά της τάξης των 10 μονάδων του ΑΕΠ και μια κάπως πιο συγκρατημένη δημοσιονομική βελτίωση το 2021, περίπου της τάξης των 5 μονάδων του ΑΕΠ.

Αν αυτός είναι ο δημοσιονομικός σχεδιασμός, εγώ θέλω να επισημάνω αρκετά συνοπτικά τα μακροοικονομικά και τα δημοσιονομικά ρίσκα. Ας ξεκινήσω με τα μακροοικονομικά. Ο Προϋπολογισμός προβλέπει 8,2% ύφεση το 2020 και 7,5% ανάκαμψη το 2021. Για το 2021 δεν θα πω πολλά. Θα πω μόνο ότι η πρόβλεψη του 7,5% είναι αρκετά υψηλότερη από τις προβλέψεις όλων των διεθνών οργανισμών. Αυτό δείχνει μια αισιοδοξία. Δύο μονάδες περίπου από αυτό το 7,5% στηρίζονται στο Ταμείο Ανάκαμψης και με την προσδοκία ότι τα ποσά αυτά, όχι μόνο θα εισπραχθούν από τη χώρα, γιατί η είσπραξή τους από τη χώρα δεν είναι ΑΕΠ, είναι μεταβίβαση, αλλά θα δαπανηθούν κιόλας σε κάποια αντίστοιχα δημόσια έργα και επενδύσεις. Με βάση αυτό το σενάριο, λοιπόν, καταλήγει σε μια πρόβλεψη 7,5% η οποία όπως είπαμε είναι υψηλότερη από των υπολοίπων. Ξαναλέω, όμως, ότι καμία πρόβλεψη δεν είναι πιο αξιόπιστη ή λιγότερο αξιόπιστη από καμία άλλη.

Για το 2020 τώρα, η πρόβλεψη είναι ύφεση 8,2%. Εδώ, μπορώ να συγκρίνω λίγο πιο αναλυτικά, γιατί έχουμε και δικές μας προβλέψεις σαν Γραφείο Προϋπολογισμού, οι οποίες κυμαίνονται μεταξύ του 8,5 και του 9,4, ανάλογα με την ταχύτητα επαναφοράς της οικονομίας μετά από την αρχική διαταραχή. Αυτό που θέλω να σημειώσω είναι ότι, η αίσθηση που έχουμε μέχρι τώρα - δεν έχουμε αναθεωρήσει τις προβλέψεις μας - από τα δεδομένα μέχρι και το δεύτερο τρίμηνο, είναι πως πιθανότατα η ύφεση να είναι μεγαλύτερη από αυτήν που εκτιμάμε. Και θέλω να εξηγήσω από πού προκύπτει αυτή η αίσθηση.

Τα στοιχεία είναι τρία. Το πρώτο είναι ότι στην αρχική μας πρόβλεψη εμείς δεν είχαμε ενσωματώσει καμία ύφεση για το πρώτο τρίμηνο. Υποθέταμε, δηλαδή, ότι το πρώτο τρίμηνο θα εξελισσόταν το ΑΕΠ όπως προβλέπαμε χωρίς τον κορονοϊό, γύρω στο 2%. Τελικά, η ύφεση του πρώτου τριμήνου ήταν της τάξης του 0,5% του ΑΕΠ, αν δεν κάνω λάθος. Αυτό είναι το ένα στοιχείο. Άρα, λοιπόν, έχουμε ένα πρώτο τρίμηνο χειρότερα απ’ ότι προβλέπαμε.

Το δεύτερο στοιχείο έχει να κάνει με τα στοιχεία του δεύτερου τριμήνου, στα οποία η δική μας πρόβλεψη έλεγε ύφεση 12,7% και είχαμε ύφεση 15,2%, δηλαδή μιάμιση μονάδα περίπου χειρότερα απ’ ότι είχαμε προβλέψει εμείς και αυτό λειτουργεί επιβαρυντικά κατεβάζοντας το μέσο όρο.

Το τρίτο που είναι ίσως λίγο πιο περίπλοκο αλλά θα προσπαθήσω να το εξηγήσω, έχει να κάνει και πάλι με το δεύτερο τρίμηνο και τη σύνθεση της ύφεσης, δηλαδή ποιες συνιστώσες του ΑΕΠ μεταβλήθηκαν και πόσο. Εδώ, ένα σημείο ήταν ότι ο εξωτερικός τομέας – και όταν λέμε εξωτερικό τομέα μιλάμε για εισαγωγές - εξαγωγές και κατά κύριο λόγο υπηρεσιών, που εκεί ήταν η μεγάλη κάμψη - αυτό το στοιχείο κινήθηκε πολύ χειρότερα απ’ ότι είχαμε προβλέψει. Ο εξωτερικός τομέας της Οικονομίας, δηλαδή, είχε πολύ μεγαλύτερη αρνητική επίπτωση στο ΑΕΠ, από αυτή που προβλέπαμε εμείς. Αν αυτό επαναληφθεί και το τρίτο τρίμηνο και δεδομένης της σημασίας που έχει ο εξωτερικός τομέας στο σύνολο του ΑΕΠ, ανησυχούμε μήπως και οι εξελίξεις είναι χειρότερες. Αυτά τα τρία στοιχεία, λοιπόν, μας δημιουργούν μια αίσθηση - επαναλαμβάνω είναι μια αίσθηση, δεν έχουμε αναθεωρήσει τις προβλέψεις - για τη χειρότερη εξέλιξη του ΑΕΠ το 2020. Να πω επίσης ότι, ευχόμαστε να πέσουμε έξω. Δεν είναι κάτι που το επιθυμούμε, απλώς θεωρώ ότι είναι υποχρέωσή μας ότι πρέπει να το πούμε.

Για να περάσω στις δημοσιονομικές προβλέψεις, οι οποίες ξαναλέω ότι δεν είναι ανεξάρτητες από τις μακροοικονομικές, θέλω να επισημάνω το εξής που το λέμε και στη γνώμη και πιο αναλυτικά με τους πίνακες. Αν δει κανείς τις βασικές μεταβολές των εσόδων και των δαπανών από το 2019 στο 2020 και από το 2020 στο 2021 και αν επιλέξουμε κάποια στοιχεία, γιατί τα έσοδα έχουν πολλά κομμάτια τα οποία δεν είναι εύκολο να τα εκτιμήσει κανείς, εμείς παίρνουμε δύο κατηγορίες εσόδων. Το ένα είναι οι καθαροί φόροι, δηλαδή αφού αφαιρέσουμε τις επιστροφές και το δεύτερο είναι οι ασφαλιστικές εισφορές. Αυτός είναι ο πυρήνας των δημόσιων εσόδων. Αυτά έχουνε μια μεταβολή, μια μείωση, της τάξης των 8 δις από το 2019 στο 2020 και μια αύξηση περίπου κατά 6 δις από το 2020 στο 2021.

Το θέμα των εσόδων έχει το εξής πρόβλημα. Σε αντίθεση με τις δαπάνες οι οποίες είναι κάτι που λίγο-πολύ το ελέγχει το Υπουργείο Οικονομικών, έχει μια διακριτική ευχέρεια να αυξομειώνει τις δαπάνες κατά βούληση, τα έσοδα είναι κάπως διαφορετικά ακριβώς γιατί αυτό που μπορεί να κάνει η Κυβέρνηση και το Υπουργείο Οικονομικών είναι να ορίζει φορολογικούς συντελεστές. Από εκεί και πέρα, το πώς μεταβάλλεται η φορολογική βάση πάνω στην οποία επιβάλλονται οι συντελεστές είναι κάτι που δεν το ελέγχει.

Εδώ, λοιπόν, θέλουμε να επισημάνουμε ένα στοιχείο το οποίο θεωρούμε ότι έχει ένα στοιχείο ρίσκου. Αυτό είναι το εξής: από τα 8 δις που μειώνονται τα έσοδα από το 19 στο 20, τα 4,3 δις αναφέρονται ως παρεμβάσεις επεκτατικών δημοσιονομικών μέτρων από την πλευρά των εσόδων, που είναι στον πίνακα 2.5, αν δεν κάνω λάθος, του Προσχεδίου. Αυτά είναι 4,3 δις. Άρα, μας μένουν άλλα 3,7 δις για να φτάσουμε τα 8, τα οποία μπορεί να αποδώσει κανείς στην επίπτωση της ύφεσης. Το ζήτημα είναι το εξής, αν αυτά τα 4,3 δις που αφορούν τα επεκτατικά μέτρα, είναι ένα ποσό το οποίο αν δεν υπήρχαν τα μέτρα θα εισέπραττε το δημόσιο ταμείο.

Αυτό είναι, κατά τη γνώμη μας, αμφίβολο. Δηλαδή, ενδεχομένως ένα κομμάτι, δεν ξέρουμε ποιο, από αυτό το ποσό των 4,3 δις τα οποία είτε ανεστάλησαν είτε καταργήθηκαν στο 2020, ενδεχομένως να μην εισπράττονταν ούτως η άλλως, λόγω της ύφεσης. Αυτό το στοιχείο τώρα, για το 2020 δεν έχει ιδιαίτερη σημασία. Είναι ένα σχολαστικό ζήτημα τι θα ονομάσουμε μέτρα και τι θα ονομάσουμε μακροοικονομική επίπτωση. Αν πάμε όμως στο 2021, αυτό συνιστά ένα στοιχείο αβεβαιότητας για την επαναφορά του δημοσιονομικού αποτελέσματος, όπως προβλέπει το Προσχέδιο του Προϋπολογισμού. Γιατί; Γιατί η υπόθεση που γίνεται, είναι ότι αφού το 2021 δεν θα υπάρχουν αυτά τα μέτρα, μπορεί να πούμε ότι τα 4,3 δις θα εισπραχθούν. Δηλαδή, αυτά που δεν εισπράχθηκαν το 2020, θα εισπραχθούν το 2021. Αυτό όμως είναι το στοιχείο που μας δημιουργεί την αβεβαιότητα, με την έννοια ότι δεν ξέρουμε από αυτά τα 4,3 δις πόσα θα εισπράττονταν ή δεν θα εισπράττονταν ούτως η άλλως. Αυτό, λοιπόν, αποτελεί ένα στοιχείο δημοσιονομικού ρίσκου το οποίο προφανώς θα πρέπει να παρακολουθείται στενά από το Υπουργείο Οικονομικών, σε περίπτωση που χρειαστεί να υπάρξουν διορθωτικές παρεμβάσεις.

Τελειώνοντας, θέλω να θέσω επίσης ένα στοιχείο που το έχουμε πει από τον Απρίλιο στην ειδική Έκθεση που βγάλαμε και θεωρώ ότι είναι σημαντικό γι’ αυτό και θα το επαναλάβω. Ο σκοπός της δημοσιονομικής πολιτικής, στις συνθήκες και στην ύφεσης που έχει προκαλέσει αυτή η πανδημία, είναι διπλός. Το ένα στοιχείο είναι να προστατεύσει επιχειρήσεις και νοικοκυριά από τα χειρότερα της ύφεσης, δηλαδή να τους επιτρέψει να καλύπτουν τις ανάγκες τους και τις υποχρεώσεις τους, ακόμα και αν το εισόδημά τους από την ιδιωτική δραστηριότητα μειωθεί και το δεύτερο, είναι να λειτουργήσει αποτρεπτικά και να περιορίσει κατά το δυνατόν την έκταση της ίδιας της ύφεσης.

Αυτά είναι δύο διαφορετικά πράγματα, δεν είναι το ίδιο. Γιατί, η υποστήριξη των νοικοκυριών και των επιχειρήσεων μέσω των αναστολών ή των απαλλαγών από τη φορολογία ή μέσω των μεταβιβάσεων, των επιδομάτων δηλαδή, που χορηγεί δεν προσμετρώνται στο ΑΕΠ. Δεν είναι ΑΕΠ αυτά τα μεγέθη. ΑΕΠ θα γίνουν, στο βαθμό που το εισόδημα που έχει στα χέρια του μια επιχείρηση ή ένα νοικοκυριό θα το ξοδέψει. Τότε θα γίνει ΑΕΠ. Η πρώτη φάση της μεταβίβασης δεν επηρεάζει σε πρώτο χρόνο την μεταβολή του ΑΕΠ. Αυτό που θα μπορούσε να επηρεάσει το ΑΕΠ και να περιορίσει, να συγκρατήσει την έκταση της ύφεσης, θα ήταν κανονικές δημόσιες δαπάνες. Κανονικές εννοώ, αγορές αγαθών και υπηρεσιών. Σε αυτό είχαμε προτείνει, ότι ο τομέας, κυρίως της δημόσιας υγείας, καθώς συνδέεται έτσι άμεσα με την ίδια την πανδημία, θα ήταν ένα προνομιακό έδαφος για να ασκηθεί μια τέτοια πολιτική που εκτός από την βραχυχρόνια επίπτωση που ήταν η συγκράτηση της ύφεσης, θα άφηνε και μακροχρόνια αποτελέσματα. Ένα καλύτερο σύστημα υγείας, όπως καταλαβαίνουμε όλοι, είναι κάτι που και μακροπρόθεσμα θα ευνοήσει τον πληθυσμό και το ανθρώπινο κεφάλαιο της χώρας. Αυτά είχα να σας πω. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Κουτεντάκη. Έχει ζητήσει το λόγο, ο κ. Υπουργός. Έχετε το λόγο κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Μια πολύ σύντομη παρέμβαση, για να διευκολύνω τη συζήτηση. Αναφέρθηκαν οι μακροοικονομικές και δημοσιονομικές αβεβαιότητες από τον κ. Κουτεντάκη. Η βασική αβεβαιότητα που έχει ο επόμενος προϋπολογισμός, είναι η αβεβαιότητα της πανδημίας. Αυτό είναι το πραγματικό πρόβλημα στην κατάρτισή του. Το μόνο βέβαιο που έχουμε, είναι η αβεβαιότητα της πανδημίας. Εκεί ο προϋπολογισμός κάνει την υπόθεση, ότι θα έχουμε σοβαρές επιπτώσεις από την πανδημία μέχρι και τον Απρίλιο του ΄21 με τη μορφή περιοριστικών μέτρων και ότι θα έχουμε μία σοβαρή επίπτωση στον τουρισμό. Δεν θα ανακάμψει δηλαδή, με ταχύτητα στα επίπεδα του ΄19 και θα πάει σε ένα ποσοστό της τάξης του 60% του 2019.

Αυτές είναι οι δύο βασικές υποθέσεις, ας το πούμε έτσι, του αισιόδοξου σεναρίου. Είναι αισιόδοξο, σε σχέση με την πορεία της πανδημίας. Είναι πολλές οι συζητήσεις για το αν αυτό θα συμβεί ή όχι. Το ΔΝΤ κάνει μια υπόθεση, ότι θα σέρνεται η πανδημία για τα επόμενα δύο χρόνια στην πραγματικότητα. Όχι με ένταση, αλλά θα υπάρχει με ένα τρόπο, σοβαρή επίπτωση επί μακρό χρόνο της ίδιας της πανδημίας, υγειονομική επίπτωση. Το τι θα συμβεί, δεν το γνωρίζουμε αυτή τη στιγμή. Μπορούμε να κάνουμε υποθέσεις για τα εμβόλια την αντίδραση των εμβολίων και όλα τα υπόλοιπα, αλλά δεν έχουμε πλήρη γνώση. Γι’ αυτό και ο προϋπολογισμός έχει και ένα δεύτερο σενάριο το οποίο υποθέτει πολύ βαρύτερες επιπτώσεις στον τουρισμό και υποθέτει και πλήρη μέτρα πανδημίας μέχρι και όλο το δεύτερο τρίμηνο του ΄21.

Είναι σαφές, ότι σήμερα όσο μιλάμε, δεν μπορούμε να πούμε κάτι παραπάνω για το τι όντως θα συμβεί, αλλά πρέπει να είμαστε προσεκτικοί για να μπορούμε να αντιμετωπίσουμε και τα δύο σενάρια. Αυτό είναι το κλειδί. Σε σχέση όχι με το ΄21. Το ΄21 έχουμε την δημοσιονομική δυνατότητα λόγω της ισχύος της ρήτρας γενικής διαφυγής. Έχουμε και πολύ ικανοποιητική πρόσβαση στις αγορές και τη στήριξη της Ευρωπαϊκής Κεντρικής Τράπεζας και των εταίρων μας. Από το ΄22 όμως και μετά, μεσομακροπρόθεσμα, θα πρέπει να είμαστε προσεκτικοί για να διατηρήσουμε την δημοσιονομική ευστάθεια και την ικανότητα της οικονομίας να ανακάμψει πάρα πολύ γρήγορα από αυτή την υπόθεση.

Και αφού σας δίνω την εικόνα των βασικών αβεβαιοτήτων, θα ήθελα να συμπληρώσω, ότι υπάρχει κάτι για το οποίο δεν έχουμε πλέον αβεβαιότητα, ενώ είχαμε όταν μπήκαμε στην κρίση και αυτό είναι η κουλτούρα πληρωμών. Παρακολουθώντας τα έσοδα, κάτι που είναι εξαιρετικά σύνθετο αυτό τον καιρό, με όλες τις παρεμβάσεις που κάνουμε που πειράζουν τα έσοδα από πάρα πολλές πλευρές. Αναβολές ας πούμε των φορολογικών υποχρεώσεων πολύ μεγάλες, που μπορεί από μήνα σε μήνα που αφαιρούν 2 δισεκατομμύρια, να σου προσθέτουν 1 δισεκατομμύριο, είναι σύνθετη η παρακολούθηση των εσόδων, αλλά παρακολουθώντας τα έσοδα, πρέπει να σας πω, να ενημερώσω το σώμα, ότι οι άνθρωποι συνεχίζουν και είναι κατά το δυνατόν, όσο μπορούν συνεπείς στις υποχρεώσεις τους. Αυτό είναι εξαιρετικά σημαντικό, γιατί διατηρεί τη δομή του προϋπολογισμού μας υγιή για την επόμενη μέρα από την πανδημία. Αυτό είναι το κλειδί για να μπορέσουμε να εφαρμόσουμε τις όποιες πολιτικές αποφασίζει εκάστοτε ο Ελληνικός λαός με την ψήφο του στις εκλογές. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Υπουργό. Περνάμε τώρα στους Ειδικούς Εισηγητές των κομμάτων. Πρώτος, έχει το λόγο, ο κύριος Αμυράς, Ειδικός Εισηγητής της Νέας Δημοκρατίας.

**ΓΕΩΡΓΙΟΣ ΑΜΥΡΑΣ (Ειδικός Εισηγητής της Νέας Δημοκρατίας):** Ευχαριστώ πολύ κύριε Πρόεδρε. Αγαπητοί συνάδελφοι, καλούμαστε σήμερα να τοποθετηθούμε επί του προσχεδίου του Προϋπολογισμού του 2021 σε συνθήκες πρωτοφανούς αστάθειας. Η μοναδική σταθερά, όχι μόνο για την οικονομία, αλλά για κάθε κοινωνική δραστηριότητα και πρωτίστως για τη δημόσια υγεία, είναι η αβεβαιότητα που προκαλεί από τον περασμένο Μάρτιο, η πανδημία του κορονοϊού. Η εξίσωση που απαρτίζει έναν εθνικό λογαριασμό ύψιστης σημασίας, όπως ο κρατικός προϋπολογισμός, αυτήν τη φορά περιέχει περισσότερους «αγνώστους χ», περισσότερους άγνωστους όρους, από τις συνηθισμένες διακυμάνσεις των αγορών. Οι «άγνωστοι χ» της οικονομίας, δεν συνδέονται για παράδειγμα, με τις τιμές του πετρελαίου ή της ισοτιμίας του ευρώ όπως μέχρι τώρα συνέβαινε, αλλά έχουν σχέση με αχαρτογράφητα πεδία, τόσο για την οικονομική επιστήμη, όσο συνολικότερα για την ανθρωπότητα.

Αλήθεια, πότε θα είναι διαθέσιμο το εμβόλιο για χρήση από το ευρύ κοινό; Κανείς δεν ξέρει με απόλυτη σιγουριά. Όταν μάλιστα διαπιστώνουμε, ότι φαρμακευτικοί κολοσσοί, ενώ προχωρούν στις διάφορες φάσεις δοκιμής των εμβολίων, ξαφνικά σταματούν σχετικά με την αποτελεσματικότητα αυτών των πειραματικών εμβολίων, αντιλαμβανόμαστε, ότι εκείνοι που έλεγαν, ότι ενδεχομένως τον επόμενο μήνα θα είχαμε το εμβόλιο, διαψεύδονται. Άλλοι επιστήμονες μας έχουν πει, ότι ελπίζουν το Δεκέμβριο να υπάρχει αυτό το εμβόλιο, ενώ άλλοι συνάδελφοί τους πιο συγκρατημένοι εκτιμούν ότι το εμβόλιο θα είναι διαθέσιμο από τον ερχόμενο Απρίλιο. Κανείς λοιπόν, δεν μπορεί να είναι σίγουρος για τις προβλέψεις τους και έτσι το τελικό αποτέλεσμα είναι καθοριστικό για την πορεία της οικονομίας, όχι μόνο της Ελληνικής, αλλά όλων των χωρών σε αυτόν τον πλανήτη.

Είμαστε αλήθεια βέβαιοι, ότι η Ευρώπη δεν θα ξαναμπεί σε καραντίνα όταν βλέπουμε ότι το δεύτερο κύμα του κορονοϊού χτυπά ξανά μεγάλες χώρες της ηπείρου και ήδη τοπικά lock down εφαρμόζονται σε περιοχές της Μαδρίτης, του Παρισίου, σε περιοχές και πόλεις της Ιταλίας και της Γαλλίας; Ποιος μπορεί αλήθεια με σιγουριά να μας διαβεβαιώσει, ότι η συμπεριφορά των καταναλωτών, αλλά και των επενδυτών μετά τη λήξη της πανδημίας δεν θα έχουν μία διαφορετική συμπεριφορά από ότι είχαμε συνηθίσει πριν από τον κορονοϊό;

Ποιος μπορεί να μας διαβεβαιώσει ότι ήδη δεν έχουν ανατραπεί οι συνθήκες παραγωγής;

Και αντιστοίχως, βεβαίως, η απάντηση, είναι, ότι ουδείς. Ουδείς μπορεί να μας δώσει τέτοιες απαντήσεις.

Τα ερωτήματα, λοιπόν, είναι πολλά και δεν μπορούν να απαντηθούν, όχι τόσο από τους οικονομολόγους, αλλά από τους πλέον ειδικούς της δημόσιας υγείας, που είναι, βεβαίως, οι επιδημιολόγοι.

Για όλους αυτούς τους λόγους και το Προσχέδιο του Προϋπολογισμού του 2021, περιέχει υψηλούς βαθμούς αβεβαιότητας, που συναρτώνται, κυρίως, με την εξέλιξη και το χρόνο αναχαίτισης της πανδημίας.

Η Αξιωματική Αντιπολίτευση, έσπευσε να κατηγορήσει το Υπουργείο Οικονομικών, ότι κατέθεσε έναν υποτιθέμενο εικονικό Προϋπολογισμό.

Θα έλεγα εγώ, κάνοντας το σχόλιο, ότι είναι εύκολα λόγια, σε συνθήκες κρίσης.

Ο ίδιος ο Πρόεδρος του ΣΥΡΙΖΑ, ο κύριος Τσίπρας, έχει μιλήσει πολλές φορές για ύφεση Μητσοτάκη, σαν να μην έχει ξεσπάσει η μεγαλύτερη πανδημία και η μεγαλύτερη οικονομική κρίση παγκοσμίως λόγω του κορωνοϊού και σαν να μην αντιλαμβάνεται, ο κύριος Τσίπρας, ότι δεν υπάρχει ούτε μία χώρα στον πλανήτη γη, που να μην έχει επηρεαστεί από την πανδημία.

Βεβαίως, θα έλεγα, ότι έχει κάποια δικαιώματα παραπάνω ο κύριος Τσίπρας να μιλάει για ύφεση. Ο κύριος Τσίπρας είναι ο ειδικός επί θεμάτων ύφεσης, όταν επί των ημερών του, η Ελλάδα ήταν η μοναδική χώρα της ευρωζώνης που είδε την οικονομία της να συρρικνώνεται, το Α.Ε.Π. της να κατακρημνίζεται, αλλά, αυτό, δεν πρέπει να συγκρούεται και δεν σημαίνει ότι πρέπει να συγκρούεται με την πραγματικότητα.

Κανείς στη Γερμανία, η Γερμανία είδε την οικονομία της να συρρικνώνεται κατά 10% στο δεύτερο τρίμηνο, δεν έχει μιλήσει για ύφεση Μέρκελ.

Κανείς στην Ισπανία, όπου οι σύντροφοι του ΣΥΡΙΖΑ, οι Podemos, συγκυβερνούν και η οικονομία της Ισπανίας έχει βουλιάξει κατά 21%, δεν έχει κάνει λόγο για ύφεση Σάντσεθ.

Μόνο στην Ελλάδα υπάρχει αυτή η παγκόσμια πρωτοτυπία, να κατηγορείται η Κυβέρνηση από την Αξιωματική Αντιπολίτευση, ότι ευθύνεται για την ύφεση στην οικονομία.

Κάποιος πρέπει να ενημερώσει τους καλούς συναδέλφους του ΣΥΡΙΖΑ, ότι υπάρχει ο κορωνοϊός, υπάρχει η πανδημία, που έχει πλήξει παγκοσμίως όλες τις οικονομίες. Άρα, θα έπρεπε να είναι λίγο πιο διακριτικός και να είναι λίγο πιο σοβαρός, στην κριτική του.

Η πραγματικότητα πάντως, είναι, ότι οι εκτιμήσεις των Διεθνών Οργανισμών για την Ελλάδα, βελτιώνονται με την πάροδο του χρόνου.

Όταν ξεκίνησε η πανδημία στις αρχές Μαρτίου, η Κομισιόν τότε εκτιμούσε ότι η χώρα μας θα βιώσει τη μεγαλύτερη ύφεση στην ευρωζώνη, κοντά στο 13%. Και θα έλεγα, ότι δυστυχώς, τότε κάποιοι από το ΣΥΡΙΖΑ, σχεδόν πανηγύριζαν γι’ αυτό.

Πλέον, τα δεδομένα, είναι διαφορετικά.

Οι ίδιοι οι αναλυτές, της Κομισιόν δηλαδή, προβλέπουν, ότι η ύφεση στην Ελλάδα, θα είναι στο μέσο όρο της Ευρωζώνης, δηλαδή, κοντά στο 9%.

Το οικονομικό επιτελείο, εκτιμά, ότι η ύφεση, θα είναι γύρω στο 8,2%.

Το Γραφείο Προϋπολογισμού της Βουλής, εκτιμά την ύφεση στο 8,5%.

Αντίστοιχα, η ανάπτυξη για το 2021, τοποθετείται από το Υπουργείο Οικονομικών στο 7,5%, με σημείο κλειδί, όπως είπε και λίγο πριν ο κύριος Σκυλακάκης, την επιβεβαίωση της πρόβλεψης, όχι μόνο για την εξέλιξη της πανδημίας, αλλά και το πότε θα εισρεύσουν τα χρήματα από το Ευρωπαϊκό Ταμείο Ανάκαμψης, όταν βλέπουμε ότι ακόμα υπάρχουν μεγάλες διαφωνίες στο εσωτερικό της Ευρώπης.

 Μέσα σ’ αυτό το πλαίσιο αβεβαιότητας υπάρχουν και ορισμένα μέτρα που περιγράφονται στο Προσχέδιο του Προϋπολογισμού, τα οποία είναι απτά και δεν επηρεάζονται ούτε από την υγειονομική κρίση, ούτε από τις ευρωπαϊκές εξελίξεις, αλλά εφαρμόζονται με βάση τις κατευθύνσεις του Πρωθυπουργού Κυριάκου Μητσοτάκη. Για παράδειγμα, η κατάργηση της Εισφοράς Αλληλεγγύης, δεν είναι εικονική πραγματικότητα, αλλά γίνεται πράξη από τον Ιανουάριο του 2021. Αυτό το θετικό μέτρο, θα σημάνει, τη σημαντική αύξηση των αποδοχών για όλους τους ελεύθερους επαγγελματίες, τους αγρότες, αλλά και τους μισθωτούς του ιδιωτικού τομέα, με εισόδημα μηνιαίες μικτές αποδοχές άνω των χιλίων ευρώ.

Η μείωση των ασφαλιστικών εισφορών κατά τρεις ποσοστιαίες μονάδες για όλους τους εργαζόμενους, δεν είναι μια εικονική πραγματικότητα, όπως θα ήθελε πολύ ο ΣΥΡΙΖΑ να παρουσιάζει, αλλά θα ισχύσει από τον προσεχή Ιανουάριο, δηλαδή τρεις μήνες μετά, αυξάνοντας ισόποσα τις καθαρές αποδοχές των μισθωτών του ιδιωτικού τομέα που χτυπήθηκαν από τον κορωνοϊό.

Ο μειωμένος Φ.Π.Α. από το 24% στο 13% για τις συγκοινωνίες, το τουριστικό προϊόν και τον καφέ, τουλάχιστον μέχρι τον Απρίλιο του 2021, δεν είναι εικονικό μέτρο, αλλά μία απτή πραγματικότητα για τους πολίτες.

Μάλιστα σε αυτό το θέμα, είχαμε, πάντοτε μία πολιτισμένη και δημιουργική διαφωνία με τον καλό συνάδελφο κύριο Αλεξιάδη, που αν θυμόσαστε, μιλούσαμε για το Φ.Π.Α. στον καφέ και με ρωτούσατε επίμονα, πότε, πότε, πότε. Ιδού, λοιπόν, μπροστά μας.

Επίσης, η αύξηση κατά 200 εκατομμύρια ευρώ των κονδυλίων για το ελάχιστο εγγυημένο εισόδημα, δεν είναι καμία εικονική πραγματικότητα. Είναι απτή πραγματικότητα. Όπως η αύξηση για τα επιδόματα των τέκνων, για το επίδομα στέγης, είναι μέτρα που από το 2021, θα ανακουφίσουν τους οικονομικά ασθενέστερους και χιλιάδες οικογένειες στην Ελλάδα.

Η κάλυψη των ασφαλιστικών εισφορών για περίοδο έξι μηνών σε 100.000 εργαζόμενους, που θα προσληφθούν για πρώτη φορά εντός του 2021 και η επιπλέον επιδότηση κατά 200 ευρώ, σε κάθε περίπτωση πρόσληψης μακροχρόνια ανέργου, δεν είναι μια εικονική πραγματικότητα, αλλά είναι μία απτή αλήθεια. Θα ισχύσει από το 2021, τονώνοντας την αγορά εργασίας.

Η επιδότηση της πρώτης κατοικίας για δανειολήπτες που επλήγησαν από την πανδημία του κοροναϊού, με κόστος 280 εκατομμύρια ευρώ, προβλέπεται στο ίδιο προσχέδιο που συζητάμε σήμερα, για να βοηθηθούν τα νοικοκυριά σ’ αυτήν τη δύσκολη συγκυρία. Και όχι μόνο αυτά.

Από το επόμενο έτος, θα ισχύσουν όλες οι μειώσεις στη φορολογία εισοδήματος φυσικών προσώπων, που ψηφίστηκαν το 2019. Θυμίζω, ο πρώτος συντελεστής φόρου μειώνεται από το 22% στο 9% για ετήσια εισοδήματα έως 10.000 ευρώ, ενώ ελαφρύνσεις υπάρχουν και για τα υψηλότερα εισοδήματα.

Συμπερασματικά, σε μια περίοδο πλήρους αβεβαιότητας, η Κυβέρνηση επέλεξε την οδό της σύνεσης και της αποτελεσματικότητας. Ο Χρήστος Σταϊκούρας και τα υπόλοιπα μέλη του οικονομικού επιτελείου, λαμβάνουν διαρκώς μέτρα, για την ενίσχυση των νοικοκυριών και των επιχειρήσεων, χωρίς όμως να θέτουν σε κίνδυνο τις δημοσιονομικές αντοχές και υπολογίζοντας πάντα, ακόμα και το πιο δυσμενές σενάριο για τη διάρκεια της πανδημίας, έτσι ώστε, να διαθέτει η οικονομία πυρομαχικά και να τροφοδοτεί όσους έχουν ανάγκη. Το έλεγε από την αρχή και ο Υπουργός, ο κ. Σταϊκούρας και ο Πρωθυπουργός, ότι κινούμαστε με σύνεση, βλέπουμε πώς προχωρά η πανδημία και δεν δίνουμε όλες τις βοήθειες, όλα τα πυρομαχικά, από την πρώτη στιγμή. Κρατάμε και διαρκώς ενισχύουμε.

Η πολιτική αυτή, άλλωστε, δείχνει, εν μέσω της κρίσης, να επιβραβεύεται πολλαπλώς. Επιβραβεύεται από μεγάλους επενδυτές, όπως είναι η Microsoft, που επέλεξε την Ελλάδα για το νέο ψηφιακό κέντρο αποθήκευσης δεδομένων και ελπίζουμε σύντομα και από την Amazon και άλλους σημαντικούς τεχνολογικούς κολοσσούς.

Η χώρα μας μπαίνει ξανά δυναμικά στο επενδυτικό πεδίο, στον επενδυτικό χάρτη και γίνεται ελκυστική όπως φαίνεται και από τη βελτίωση της θέσης της χώρας στους δείκτες της παγκόσμιας ανταγωνιστικότητας.

Επιβραβεύεται, όμως, και από τις αγορές. Το 10ετές ομόλογο σπάει κάθε ρεκόρ, ιστορικό ρεκόρ, 0,77% το επιτόκιο και αρνητικά, επίσης, επιτόκια, για τίτλους μικρότερης διάρκειας, όπως τα ετήσια έντοκα γραμμάτια.

Επιβραβεύεται και από την Ευρωπαϊκή Ένωση, που χάρη στην αξιοπιστία και τις πρωτοβουλίες του Πρωθυπουργού, Κυριάκου Μητσοτάκη, αποφάσισε να χορηγήσει στην Ελλάδα, επιδοτήσεις 19,5 δισεκατομμυρίων ευρώ και δυνατότητα δανείων, 13 δισεκατομμυρίων ευρώ, με αποτέλεσμα η χώρα μας να είναι από τις πλέον κερδισμένες του Ταμείου Ανάκαμψης.

Τέλος, η πολιτική της Κυβέρνησης επιβραβεύεται από τους πολίτες που, βεβαίως, αναγνωρίζουν τις δυσκολίες, αλλά εμπιστεύονται τον Πρωθυπουργό και την Κυβέρνηση για την επόμενη μέρα, μακριά από τους λαϊκισμούς και τις αποτυχημένες συνταγές του πρόσφατου παρελθόντος.

Αγαπητοί συνάδελφοι, κυρίες και κύριοι, το προσχέδιο του προϋπολογισμού αποτελεί τη βάση για την ανάκαμψη της οικονομίας το 2021. Όχι γιατί δεν υπάρχουν αβεβαιότητες για την εξέλιξη της πανδημίας ή των μεγεθών των συνεπειών της, αλλά γιατί έχουμε τη βεβαιότητα, ότι η πολιτική μας για μειώσεις φόρων, για ελαφρύνσεις της μεσαίας τάξης και των οικονομικά ασθενέστερων, είναι η σωστή λύση, ώστε γρήγορα η Ελλάδα να ανακάμψει, να καλύψει το χαμένο έδαφος και να επιτύχουμε υψηλούς ρυθμούς ανάπτυξης με νέες θέσεις εργασίας και υψηλότερα εισοδήματα για τους πολίτες.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς ευχαριστούμε τον Ειδικό Εισηγητή της Νέας Δημοκρατίας, κ. Αμυρά.

Θα περάσουμε στον Ειδικό Εισηγητή του ΣΥ.ΡΙΖ.Α., κύριο Τρύφωνα Αλεξιάδη. Προτείνω να μιλήσει και ο Ειδικός Εισηγητής του Κινήματος Αλλαγής, να διακόψουμε για 10’ λεπτά και να επανέλθουμε για την επόμενη συνεδρίαση.

Κύριε Αλεξιάδη έχετε το λόγο.

**ΤΡΥΦΩΝ ΑΛΕΞΙΑΔΗΣ (Ειδικός Εισηγητής του ΣΥΡΙΖΑ)**: Ευχαριστώ κύριε Πρόεδρε και εύχομαι καλή δύναμη στα καθήκοντά σας, που σύμφωνα με την ψηφοφορία, σήμερα ανανεώθηκαν. Εύχομαι να συμβάλλετε σε έναν πιο ουσιαστικό διάλογο, στην Επιτροπή Οικονομικών Υποθέσεων. Δεν εννοώ στο να σταματήσουν οι απαράδεκτες εκφράσεις, που ακούστηκαν σήμερα, από το χώρο βουλευτών της κυβερνητικής παράταξης και δυστυχώς και από τα κυβερνητικά όργανα. Ελπίζω αυτά να μην τα ξαναδούμε στο μέλλον και να έχουμε έναν ουσιαστικό διάλογο, διότι αν σας ενοχλούν τα επιχειρήματα της κυρίας Αχτσιόγλου, να απαντάτε με επιχειρήματα. Αυτό που μπορώ να σας διαβεβαιώσω είναι ότι, στο μέλλον θα σας ενοχλούν πολύ περισσότερο. Διότι, όσο η οικονομική σας πολιτική οδηγεί σε αδιέξοδα και δεν απαντάτε στα συγκεκριμένα θέματα, που τίθενται στα πλαίσια του δημοκρατικού διαλόγου, αυτό κάνουμε εδώ, δημοκρατικό διάλογο, τότε τα θέματα δεν θα λύνονται με το να διακόπτετε, με το να φωνασκείτε και διάφορες άλλες καταστάσεις.

Θέλω να έρθω στο θέμα του προϋπολογισμού και θέλω να ξαναθέσω, όπως έκανα και πέρυσι, τη μέγιστη υποκρισία που ζούμε στο κοινοβούλιο, στο ναό της δημοκρατίας, στο ναό του διαλόγου. Τη μέγιστη υποκρισία, την αποθέωση του δήθεν διαλόγου. Διότι, αν μας ακούει κάποιος ή αν μας ακούσει σε επόμενη φάση στην Ολομέλεια, θα νομίζουν ότι κάτι συζητάμε εδώ. Στην ουσία τι κάνουμε; Δεν συζητάμε. Στην ουσία εκφωνούμε, ορισμένοι κιόλας διαβάζουν, αυτά που τους έχουν γράψει οι συνεργάτες τους, εκφωνούμε παράλληλους μονολόγους και τίποτα παραπάνω. Πέρυσι, νομίζω, μίλησαν περίπου στους 260 βουλευτές σε Επιτροπή και Ολομέλεια. Και ρωτάω, εάν συμφωνήσουμε 280 βουλευτές, να μεταφέρουμε ένα ποσό από ένα Υπουργείο σε ένα άλλο, ή από ένα κονδύλι σε ένα άλλο, μπορεί να γίνει; Όχι. Διότι η διαδικασία με την οποία συζητάμε τον προϋπολογισμό, δηλαδή η διαδικασία των κωδίκων, δεν δίνει δυνατότητα για κάτι τέτοιο. Και αυτό πρέπει να αλλάξει, με πρωτοβουλία, μακάρι, του προεδρείου της Επιτροπής Οικονομικών Υποθέσεων και τη συμβολή όλων, πρέπει να αλλάξει. Γνωρίζω ότι είναι θέμα Κανονισμού της Βουλής, αλλά μπορούμε να πάρουμε πρωτοβουλίες σ αυτήν την κατεύθυνση.

Ερχόμαστε, όμως, σ αυτό το οποίο δεν χρειάζεται αλλαγή του Κανονισμού της Βουλής να γίνει. Στο διάλογο που ζήτησε τη θέση μας ο Υπουργός Οικονομικών και μακάρι να έρθει εδώ και να απαντήσει. Ζήτησε ο Υπουργός Οικονομικών να συμβάλουμε στο διάλογο και να πούμε τις εκτιμήσεις μας. Να πει η αντιπολίτευση τις εκτιμήσεις της, θεωρώντας έτσι ότι θα μας στριμώξει στη γωνία και ότι με αμηχανία, δεν θα έχουμε τι να απαντήσουμε. Παράκληση κ. Σκυλακάκη – να του τη μεταφέρετε - ότι θα πρέπει ο Υπουργός Οικονομικών -δεν είναι προσωπική αντιπαράθεση, πολιτική είναι η αντιπαράθεση. Είναι μεγάλη προσωπική εκτίμηση, τόσο είναι και μεγάλο το πολιτικό χάος που μας χωρίζει και θα είναι και έντονη πολιτική αντιπαράθεση. Πριν, λοιπόν, μας ζητήσει κάτι τέτοιο ο Υπουργός Οικονομικών, θα πρέπει ο ίδιος ή κάποιος άλλος στο Υπουργείο Οικονομικών, να απαντήσει στα όσα θέτουμε στην Επιτροπή Οικονομικών Υποθέσεων και στην Ολομέλεια, για νομοσχέδια που φέρνει το Υπουργείο Οικονομικών, όπου με μέγιστη πολιτική απρέπεια - δεν χρησιμοποιώ άλλο όρο - δεν απαντάει, ούτε καν, στα πολιτικά θέματα που θέτουμε, στα τεχνικά θέματα που θέτουμε. Δεν απαντά ούτε στα όσα θέτει η Επιστημονική Υπηρεσία της Βουλής και απαξιεί να απαντήσει, στα όσα έχουμε πει κατ’ επανάληψη. Δεν απαντά στα πάρα πολλά ερωτήματα μας.

Και να θυμίσω ένα από τα τελευταία ερωτήματά μας και ελπίζω να απαντήσετε, είτε εσείς είτε ο Υπουργός είτε εδώ είτε στην Ολομέλεια. Θα μας απαντήσετε ποιος υπηρεσιακός φορέας, ποιος κοινωνικός φορέας, ποιος πολιτικός από το Υπουργείο Οικονομικών, αφαίρεσε εκείνη την πονηρή διάταξη στο άρθρο 28, που είχατε στη διαβούλευση στο νομοσχέδιο για την ενσωμάτωση της οδηγίας που αφορούσε προστατευόμενους μάρτυρες. Αφαιρέθηκε πονηρά αυτή η διάταξη και όταν σας πιάσαμε «με την κατσίκα στην πλάτη» και σας αποκαλύψαμε το τι γινόταν, αναγκαστήκατε να την επαναφέρετε; Απαντήστε, λοιπόν. Ποιος; Κοινωνικός φορέας το ζήτησε στη διαβούλευση; Όχι. Υπηρεσιακός φορέας το ζήτησε; Απ’ ότι έχω μάθει στο Υπουργείο Οικονομικών, όχι.

Ποιος πολιτικός πήρε την πρωτοβουλία αυτή; Διότι εάν αληθεύουν οι πληροφορίες ότι σας ζητήθηκε από αυτούς οι οποίοι θίγονται από το να υπάρχουν διαδικασίες προστασίας προστατευόμενων μαρτύρων, τότε ακόμα και ο κ. Αμυράς θα επαναστατήσει και θα πει τι πράγματα είναι αυτά, πρέπει να προστατεύουμε αυτούς που θέλουν να βοηθήσουν την επιβολή του νόμου και της τάξης στη χώρα μας και όχι να τους υπονομεύουμε!

Θέτω, όμως, ένα ερώτημα, και ελπίζω να απαντήσει το Υπουργείο Οικονομικών με όποιον εκπρόσωπο θέλει, που αφορά τη διαδικασία του προϋπολογισμού. Ψάχνοντας στο αρχείο μου, και να είσαστε σίγουροι ότι είναι πολύ πλούσιο, από τη δεκαετία του ’70 ξεκινάει, βρήκα το τι λέγατε προεκλογικά για τον κατώτατο μισθό. Λέγατε, λοιπόν, ότι ο κατώτατος μισθός θα αυξάνεται αντίστοιχα με το διπλάσιο της ανάπτυξης. Γνωρίζω, κ. Σκυλακάκη, προσωπικά την αλλεργία σας σε ό,τι έχει σχέση με την αύξηση των μισθών - δεν είναι προσωπική παρατήρηση, ιδεολογική παρατήρηση είναι - αλλά λέγατε προεκλογικά ως Ν.Δ. «θεσπίζουμε την αύξηση του κατώτατου μισθού σε ποσοστό διπλάσιο από το ποσοστό ανάπτυξης του ΑΕΠ, ώστε ο κατώτατος μισθός να αυξάνεται ακολουθώντας την πορεία βελτίωσης της οικονομίας». Τώρα, λοιπόν, που προβλέπετε ανάπτυξη του ΑΕΠ 7,5%, θα προβλέψετε αύξηση του κατώτερου μισθού στο 15%; Απαντήστε μου έστω και στα πλαίσια ενός καλόπιστου διαλόγου ή απαντήστε μου ότι «εντάξει, τα λέγαμε αυτά προεκλογικά, όπως λέγαμε και για τους 29 άδικους φόρους του ΣΥ.ΡΙΖ.Α». Το θυμόσαστε, κ. Αμυρά, αυτό το ωραίο παραμύθι; Τελείωσε αυτό τώρα, παραγράφηκε, πήγε στην άκρη και σήμερα, σε άλλη αίθουσα, ψηφίζετε, και πολύ καλά κάνετε και είμαι υπέρ, την επιβολή ενός ακόμα φόρου που έχει σχέση με το περιβάλλον και καλά κάνετε και το φέρατε και το ψηφίσατε, αλλά τότε, όταν φέραμε εμείς το τέλος της πλαστικής σακούλας, μας λέγατε ότι κάνουμε φοροεπιδρομή και ληστεύουμε τον κόσμο και διάφορα άλλα περίεργα. Καλά κάνατε και δεν καταργήσατε κι εκείνον το φόρο ακόμα, παρά τα όσα λέγατε.

Πάμε, όμως, σε ένα άλλο μεγάλο θέμα, το οποίο έχει σχέση με τη σημερινή μας συζήτηση, την αξία των προβλέψεων. Όταν, όμως, συζητάς - δε θέλω να ξαναπώ το ανέκδοτο της σχέσης των οικονομολόγων με τις προβλέψεις - έναν προϋπολογισμό, πρέπει να θίγεις και την αξία των προβλέψεων και ποιοι κάνουν τις προβλέψεις, δηλαδή να αναρωτηθείς τι έλεγαν το 2014 αυτοί που κάνουν σήμερα προβλέψεις για το 2021; Τι προέβλεπαν το 2014, διότι στελέχη του Υπουργείου Οικονομικών τότε, πριν βγει ο κακός ΣΥ.ΡΙΖ.Α. στην εξουσία, προέβλεπαν ότι σε λίγο δεν θα έχουμε να πληρώσουμε μισθούς και συντάξεις. Τι έλεγαν, επίσης, αυτοί που συνέταξαν τον προϋπολογισμό και μας τον έφεραν, εκείνα τα προηγούμενα χρόνια που είχαμε το αφήγημα της ισχυρής Ελλάδας, της φούσκας του Χρηματιστηρίου, της ανάπτυξης Ολυμπιακών Αγώνων, των αναγκαίων «μεταρρυθμίσεων»; Βλέπω ότι ήδη αρχίζετε και ικανοποιείτε τα διάφορα στελέχη που είχαν αυτές τις ιδεολογίες περί μεταρρυθμίσεων που σας βολεύουν, βεβαίως, ή τις «ευλογίες» των μνημονίων. Όλοι εκείνοι, λοιπόν, οι οικονομολόγοι, οι δημοσιογράφοι, οι ειδικοί, οι επιστήμονες, οι καθηγητές που έλεγαν για όλα αυτά τα πράγματα εκείνα τα χρόνια και προέβλεπαν πράγματα και έπεσαν έξω, εάν ήταν στο ιατρικό επάγγελμα και έπεφταν έξω διότι έκαναν λάθος πρόβλεψη φαντάζομαι κάποιος θα τους αφαιρούσε την άδεια ασκήσεως επαγγέλματος, αλλά στην Ελλάδα μπορείς να πέσεις έξω πάρα πολύ όταν είσαι οικονομολόγος και κάνεις διάφορες προβλέψεις και μετά κανένας δεν θα σου πει τίποτα, αλλά επιτέλους απαντήστε μας τι λέγατε τότε και τι λέτε τώρα. Επειδή συζητάμε για το 2021, πρέπει κάποια στιγμή, ως Υπουργείο Οικονομικών, ως στελέχη που ήσασταν στο Υπουργείο Οικονομικών πριν, είσαστε τώρα και έχετε την πολιτική και την οικονομική επάρκεια, να μας απαντήσετε πώς φτάσαμε στο 2010; Τι κακό έκανε ο ΣΥ.ΡΙΖ.Α. και φτάσαμε στο 2010, στην οικονομική καταστροφή της χώρας; Τι κάνατε το 2010 -2014 και μια και θα πιάσετε εκείνη την περίοδο, ενημερώστε με σας παρακαλώ, κ. Σκυλακάκη, 31/12/2014, που μάλλον φαινόταν ότι πάμε σε εκλογές και σε δύσκολες περιόδους, το αποθεματικό της χώρας ποιο ήταν; Εμείς 37 δις δώσαμε, με λάθος τρόπο, με, με, κατηγορήστε μας για ό,τι θέλετε. 31/12 του ΄14, ποιο ήταν το αποθεματικό; Διότι σας είπα τι λέγατε προηγουμένως για αυτήν την περίοδο.

Όλα αυτά τα ζητήματα, λοιπόν, να τα συζητήσουμε καλόπιστα και βεβαίως με μια αίσθηση χιούμορ.

Με μια αίσθηση χιούμορ άκουσα σήμερα τις γραμμένες από βδομάδα ομιλίες σας να μιλάτε πάλι για ανάπτυξη και για επενδύσεις. Πότε την κάνατε την κουβέντα αυτή; Διότι δεν φροντίσαμε να κάνετε και αυτό που λένε το «update», δηλαδή μια μια επικαιροποίηση. Το λέτε τη μέρα που έχει σκάσει η ιστορία με την «Πίτσος». Κάπου θα έχει χαθεί στις σημειώσεις σας η αναφορά στην «Πίτσος».

Τι κακό έκανε ο ΣΥΡΙΖΑ και φταίει για την ιστορία της «Πίτσος»; Θα αναλάβετε κάποια ευθύνη; Κάνατε κάτι λάθος εσείς;

Και μια και συζητάτε για την «Πίτσος», ελάτε σας παρακαλώ στο εργοστάσιο της στο Ρέντη εκεί πιο πίσω από το εμβληματικό κτίριο του Κεράνη, για το οποίο τότε πολιτικά σας στελέχη και συνδικαλιστές σας διαφωνούσαν στο να γίνει μετεγκατάσταση των υπηρεσιών του Υπουργείου Οικονομικών.

Ελάτε στο εργοστάσιο μιας εταιρείας με 155 χρόνια στην Ελλάδα, να της εξηγήσετε αν αληθεύουν οι καταγγελίες της Πανελλήνιας Ομοσπονδίας Εργατοϋπαλλήλων Μετάλλου ότι ενώ είχε προβλεφθεί στον εξωδικαστικό συμβιβασμό για τη Siemens η δημιουργία νέου εργοστασίου 60.700.000 θέσεων εργασίας, όχι μόνο δεν έγινε τίποτα από όλα αυτά, αλλά επαναφέρετε την Siemens στους δημόσιους διαγωνισμούς.

 Παράκληση τις επόμενες μέρες να μας φέρετε τα στοιχεία για να ακούσουμε για αυτά τα θέματα.

Επίσης, υπάρχει και ένα άλλο ανέκδοτο, για το θέμα των αναπτύξεων και των επενδύσεων που είπατε πριν ξέρετε.

Ξέρετε στοιχειώδεις φοιτητές της ΑΣΟΕΕ από το πρώτο έτος μαθαίνουν ότι για να υπάρχει ανάπτυξη και επενδύσεις, πρέπει να υπάρχει σταθερότητα του θεσμικού πλαισίου, των πολεοδομικών κανόνων, των κανόνων σε θέματα υγείας, ανταγωνισμού, κυρίως του φορολογικού δικαίου.

Θα σας καταθέσω στα πρακτικά της Επιτροπής, κύριε Υπουργέ, για να μου απαντήσετε τις επόμενες μέρες, τον πίνακα που παρακολουθεί το τμήμα οικονομικής πολιτικής του ΣΥΡΙΖΑ από τότε που βγήκατε Κυβέρνηση, διότι πιστέψαμε και εμείς ότι αυτό που λέγαμε προεκλογικά: «Κυριάκος Μητσοτάκης, σταθερό φορολογικό σύστημα για τουλάχιστον πέντε χρόνια».

Τι κάνατε από τον Ιούλιο του ΄19 μέχρι σήμερα; 27 νομοσχέδια, 26 νόμοι μάλλον και 1 είναι σε διαβούλευση και 176 άρθρα. Έτσι Θα φέρετε τη σταθερότητα στο φορολογικό σύστημα της χώρας; Τουλάχιστον κάντε μας μία πρόβλεψη πόσο θα αυξηθεί το επόμενο χρονικό διάστημα.

Κλείνοντας, κ. Πρόεδρε, μία φράση μόνο. Σίγουρα σε όλους τους προϋπολογισμούς υπάρχει η συζήτηση, το κλασικό ερώτημα του ποιητή, «λεφτά υπάρχουν»; Μπορούμε να ασκήσουμε πολιτικές;

Από αυτά που έχουμε δει να κάνετε ένα χρόνο με συγκεκριμένες παρεμβάσεις σε συγκεκριμένα νομοσχέδια, που βεβαίως ευνοούν τους έχοντες και κατέχοντες, εκεί που θέλετε λεφτά υπάρχουν.

Και σας λέμε συγκεκριμένα, νόμος 4728 του ΄20, άρθρο 11, όπου χαρίσατε με την προσαυξημένη έκδοση διαφημιστικής δαπάνης εκατομμύρια σε συγκεκριμένες επιχειρήσεις.

Άρθρο 14, του ίδιου νόμου, νέα λίστα Πέτσα.

Νόμος 4714/2020, άρθρο 4, χαρίσατε φορολογική επιβάρυνση σε υψηλά εισοδήματα στο χώρο του αθλητισμού και πολλά άλλα άρθρα.

Επίσης, θα πω και το ν.4684/2020, άρθρο 1, όπου αναστείλατε για ένα έτος περίπου τις υποχρεώσεις σε αυτούς που έπρεπε να πληρώσουν. Δηλαδή, στους επιχειρηματίες που δυσκολεύονταν και χρωστούσαν για θέματα επιχειρήσεων, που έχουν σχέση με την τηλεόραση, τους δώσατε τη δυνατότητα αναστολής, την οποία δεν έχετε δώσει στους πλημμυροπαθείς της Καρδίτσας και σε άλλες περιοχές.

Θέσαμε, λοιπόν, απλά ερωτήματα.

Ελπίζουμε στο διάλογο.

Ελπίζουμε να έχουμε απαντήσεις σε αυτά τα επιχειρήματα.

Ελπίζουμε να απαντήσετε σε αυτά τα ζητήματα, διότι διαφορετικά το μόνο που μπορώ να σας θυμίσω είναι ότι δε δικαιούστε δια να ομιλείτε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον Ειδικό Εισηγητή του ΣΥ.ΡΙΖ.Α, τον κ. Αλεξιάδη.

Κύριε Αλεξιάδη, σας ευχαριστώ πολύ και για τα καλά σας λόγια.

Γνωρίζετε ότι, τουλάχιστον, το χρόνο που πέρασε σε εργασία όλων των συναδέλφων, απ’ όλες τις πτέρυγες, κρατήσαμε ένα πολύ καλό επίπεδο στις συζητήσεις μας.

Κυρίες και κύριοι συνάδελφοι, θα ολοκληρώσουμε στο σημείο αυτό τη συνεδρίασή μας και μετά από μια ολιγόλεπτη διακοπή θα επανέλθουμε για τη δεύτερη συνεδρίαση της Επιτροπής μας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Δημοσχάκης Αναστάσιος, Ιατρίδη Τσαμπίκα (Μίκα), Καρασμάνης Γεώργιος, Καλογιάννης Σταύρος, Κελέτσης Σταύρος, Μακρή Ζωή (Ζέττα), Σούκουλη – Βιλιάλη Μαρία Ελένη (Μαριλένα), Παπαδημητρίου Χαράλαμπος (Μπάμπης), Ρουσόπουλος Θεόδωρος, (Θόδωρος), Σαλμάς Μάριος, Στύλιος Γεώργιος, Αλεξιάδης Τρύφων, Δραγασάκης Ιωάννης, Ελευθεριάδου Σουλτάνα, Παπαδόπουλος Αθανάσιος, Παπανάτσιου Αικατερίνη, Λοβέρδος Ανδρέας, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

Τέλος και περί ώρα 13.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**